Ahareh ge therey gai Supreme Court in bodu badhaleh | Mihaaru\nއާ އުއްތަމަފަނޑިޔާރު މުއުތަސިމް އަދުނާނާއި ފަނޑިޔާރު ހުސްނުއްސުއޫދު ހުވާކުރެއްވުމަށް ފަހު ރައީސް އިބްރާހިމް މުހައްމަދު ސޯލިހާ އެކު ބައްދަލުވުމެއްގައި --ފޮޓޯ/މިހާރު\nއަހަރެއްގެ ތެރޭގައި ސުޕްރީމް ކޯޓުން ބޮޑު ބަދަލެއް\n11 ނޮވެމްބަރ 2020 - 10:12 16 comments\nއެއްވެސް ފަރާތަކުން މައްސަލަ ހުށަނާޅަނީސް، ގާނޫނުތައް އަމިއްލައަށް ބާތިލް ކުރުމާއި ދަށު ކޯޓުތަކުގައި ހިނގާ މައްސަލަތަކުގެ ފައިލް ސުޕްރީމް ކޯޓަށް ގެންގޮސް، މައްސަލަތައް ބެލުން ހުއްޓުވާލުމާއި ސުޕްރީމް ކޯޓުން ހިތްހަމަނުޖެހޭ ހުކުމެއް ކުރުމުން ފަނޑިޔާރުގެ "މަގާމު ގެއްލިއްޖެ" ކަމަށް ނިންމުން ފަދަ ފާޑުކިޔުން ބޮޑުވި އެތައް ނިންމުންތަކެއް ވަނީ ރާއްޖޭގެ ސުޕްރީމް ކޯޓާ ގުޅިފަ އެވެ.\nގާނޫނުއަސާސީ އާއި ގާނޫނުތަކާ ޚިލާފް ނިންމުންތައް ނިންމަމުން ދިޔަކަމުގެ ތުހުމަތު ވޭތުވެދިޔަ 10 އަހަރެއްހާ ދުވަހު ސުޕްރީމް ކޯޓުން އަމާޒުވި އެވެ. ސިޔާސީ ބޭފުޅުންނާ ދެކޮޅަށް ބޭނުން ކުރާ އެންމެ ވަރުގަދަ ހަތިޔާރެއްގެ ގޮތުގައި ޝަރުއީ ނިޒާމް ހެދިކަމުގެ ކަންބޮޑުވުންތައް ބޭރުގެ ފަރާތްތަކުން ދިޔައީ ފާޅުކުރަމުންނެވެ. އެކަމާ ދެކޮޅަށް ބަހެއް ބުނެފި ނަމަ ގާނޫނީ ބޭފުޅުންނަށް އޮތީ ސަސްޕެންޝަނަކާ ކުރިމަތިލާން ޖެހިދާނެ ކަމުގެ ބިރެވެ.\nރާއްޖޭގައި ފުރަތަމަ ފަހަރަށް 2008 ގައި ސުޕްރީމް ކޯޓެއް އުފެދި، އޭގެ ފަހުން ސިޔާސީ ހަލަބޮލިކަން ބޮޑުވާ ކޮންމެ ފަހަރަކު ޝަރުއީ އެންމެ މަތީ ކޯޓުން ފެނުނީ ވަކި ކޮޅަކަށް ޖެހުމުގެ ސަގާފަތެކެވެ. ފަނޑިޔާރުންގެ އިތުބާރު ގެއްލި، ރިޝްވަތުގެ ވެސް ބޮޑެތި ތުހުމަތުތައް ދިޔައީ އަމާޒުވަމުންނެވެ.\nއެކަމަކު ވޭތުވެދިިޔަ އަހަރެއްހާ ދުވަހު އާ ފަނޑިޔާރުންތަކަކާ އެކު ތަފާތު ސުޕްރީމް ކޯޓެއް ފެންނަން ވަނީ ފަށައިފަ އެވެ. އަމިއްލައަށް ނަގައިގެން ތިބި ހުރިހާ ބާރުތަކެއްހެން ސުޕްރީމް ކޯޓުން ދޫކޮށްލައިފި އެވެ. ގާނޫނުއަސާސީގެ ބެލެނިވެރިިޔާގެ ހައިސިއްޔަތުން އެކި ގޮތްތަކަށް މައްސަލަތައް ނިންމަމުން ދިޔަ ސުޕްރީމް ކޯޓުން މިހާރު ބުނަނީ ގާނޫނުއަސާސީން ނުދޭ ބާރެއް އެ ކޯޓަށް ވެސް ބޭނުން ނުކުރެވޭނެ ކަމަށެވެ. ދައުލަތުގެ އަނެއް ދެ ބާރެކޭ އެއްގޮތަށް، ސުޕްރީމް ކޯޓު އޮންނަން ޖެހޭނީ ގާނޫނީ އިމުގެ ތެރޭގައި ކަމެވެ.\nޖިނާއީ އަދުލުގެ ނިޒާމު ބޭނުންކޮށްގެން އަދި ގާނޫނީ އިިމުން ބޭރުން ސިިޔާސީ ވާދަވެރިން ހިމޭންކޮށްލަން ކޯޓުތަކުގެ ބޭނުން ނުހިފޭނެ ކަން ސުޕްރީމް ކޯޓުގެ ޝަރީއަތްތަކުން މިހާރު ސާފުކޮށް ފެނެ އެވެ. އެ ކޯޓުގެެ ގިނަ ނިންމުންތަކުން އެނގެނީ ބޭނުންހާ ގޮތަކަށް ސުޕްރީމް ކޯޓުގެ ބޭނުން ހިފުމުގެ ފުރުސަތު ޕްރޮސެކިއުޓާ ޖެނެރަލް އާއި އެޓާނީ ޖެނެރަލަށް ވިޔަސް ނޯންނާނެ ކަމެވެ. ރައީސް އަބްދުﷲ ޔާމީންގެ ބޭންކް އެކައުންޓްތައް ފްރީޒްކުރި މައްސަލައިގެ ހުކުމަކީ އޭގެ މިސާލެކެވެ.\nޔާމީންގެ މައްސަލާގައި ތުހުމަތު އުފެދުނީ އެއް މިލިއަން ޑޮލަރުގެ މުއާމަލާތަކަށް ކަމަށް ވިޔަސް، ދަށު ކޯޓުން ހިފެހެއްޓީ އެއް މިލިއަން ޑޮލަރަށް ވުރެ ގިނަ ފައިސާ ހުރި ޔާމީން އެތައް އެކައުންޓެކެވެ. ސުޕްރީމް ކޯޓުން ނިންމީ ޔާމީނަށް ތުހުމަތު ކުރެވުނު އަދަދަށް ވުރެ ބޮޑު އަދަދެއްގެ ފައިސާ ހިިފެހެއްޓުން ގާނޫނާ ޚިލާފް ކަމަށެވެ. އަދި އެކައުންޓްތައް ފްރީޒް ކުރަން ތަހުގީގީ އިދާރާތަކުން ކޯޓުތަކުގައި އެދުމާއި އެފަދަ އަމުރުތައް ނެރުމާ ބެހޭ ގާނޫނީ އުސޫލުތަކެއް އެ މައްސަލާގެ ތެރޭގައި ކަނޑައެޅި އެވެ.\nކޯޓުތަކުން މައްސަލަތައް ނުނިމި އެތައް އަހަރެއް ހޭދަވެގެންދާ ޝަކުވާ އިންތިހާއަށް ކުރިން އޮތީ ބޮޑުވެފަ އެވެ. ޚާއްސަކޮށް ސުޕްރީމް ކޯޓުގަ އެވެ. ދުސްތޫރީ ބޮޑެތި މައްސަލަތަކާއި ރައީސް ޔާމީންގެ ސަރުކާރުގައި ކުރިމަތިވި މަޖިލިހުގެ ބައެއް މެމްބަރުންގެ ގޮނޑީގެ މައްސަލަ އާއި ސިޔާސީ ބޭފުޅުންނާ ގުޅުން ހުރި މައްސަލަތައް ނިންމާލަން މަހެއްހާ ދުވަސް ވެސް ނުނަގަ އެވެ. އެކަމަކު އާންމު ރައްޔިތުން ހުށަހަޅާ މައްސަލަތަކަށް ވާނުވާ ނޭނގި އަދި މައްސަލަ ނުނިމި ހަތަރު ފަސް އަހަރު ހޭދަވުމަކީ އޭރު އެ ކޯޓުގެ މައްސަލަތައް ނިންމާ ސްޕީޑް ހުރި ގޮތުން އާދައިގެ ކަމެކެވެ.\nމައްސަލަތައް އަވަސްކޮށްދޭން އެދި ޝަކުވާއެއް ކުރަން ވެސް ގިނަ ބަޔަކު ބޭނުން ނުވަނީ ނަތީޖާއެއް ނުނިކުންނާނެ ކަމަށް ގަބޫލުކުރާތީ އެވެ. އެކަމަކު މިހާރުގެ ސުޕްރީމް ކޯޓުގެ ސްޕީޑާ މެދު މާ ބޮޑު ޝަކުވާއެއް ކުރެވޭކަށް ނެތެވެ. އެތައް އަހަރު ވީ މައްސަލަތައް ބާރު ސްޕީޑްގައި ކުރިއަށް ގެންގޮސް ނިންމާލައި، މިއީ އެ ކޯޓުގެ 12 އަހަރު ވީ ތާރީޚުގައި އެންމެ ގިނައިން މައްސަލަ ނިންމި އަހަރެވެ. އެންމެ އަޑުއެހުމެއް ނުބާއްވާ ދެ ތިން އަހަރު ހޭދަވެފައި ހުރި މައްސަލަތައް ވެސް މިހާރު ނިންމަނީ އެއް މަސް ތެރޭގަ އެވެ. މި އަހަރު ފެށުނު ފަހުން ރަސްމީ ދުވަހެއްގައި ސުޕްރީމް ކޯޓުގެ ޝަރީއަތެއް ނުބާއްވާ ދުވަހެއް މަދެވެ.\nކޯޓުތަކަކީ މައްސަލަތަކަށް ނިމުން ގެނެސްދޭން ޖެހޭ ތަނަކަށް ވިޔަސް، ކުރިން ކަންކަން ހިނގަމުން ދިޔައީ އެގޮތަކަށޭ ބުނެވޭކަށް ނެތެވެ. ބައެއް ނިންމުންތަކުގައި ބުނާ އެއްޗެއް ސާފު ނުވެ، ގާނޫނީ ބޭފުޅުން އެކި ގޮތަށް ތަރުޖަމާ ނެރެގެން އުޅެން ޖެހުނީ މަދު ފަހަރަކު ނޫނެވެ. އަދި ބައެއް ނިންމުންތަކުގައި ބުނާ ވާހަކަ އާއި ގާނޫނުތަކުގައި ބުނާ އެއްޗަކާ ދިމާނުވެގެން ސުވާލުތައް ފެންމަތިވެ، އޮޅުންބޮޅުންގަނޑެއްގެ ތެރޭގައި އުޅެން ޖެހިފައި ވެސް އެބަ ހުއްޓެވެ. އުވިދިޔަ 18 ވަނަ މަޖިލީހުގެ 12 މެމްބަރެއްގެ ގޮނޑި ގެއްލޭތޯ ނުވަތަ ނުގެއްލޭތޯ ސާފުނުވެގެން ދޮޅު އަހަރު ވަންދެން އުޅުނު މައްސަލައަކީ އޭގެ ހެއްކެކެވެ.\nސުޕްރީމް ކޯޓުގެ ޝަރީއަތެއްގެ ޔޫޓިއުބުން ލައިވްކުރަނީ: މިއީ ވެސް އެންމެ މަތީ ކޯޓުން ގެނައި ވަރަށް ބޮޑު ބަދަލެއް\nމިހާރު ސުޕްރީމް ކޯޓުގެ ނިންމުންތައް ހުންނަނީ ގާނޫނީ ބޭފުޅުންގެ އިތުރުން އެންމެ އާދައިގެ މީހާއަށް ވެސް އެ ބުނާ އެއްޗެއް އެނގޭނެ ފަދަ ސާފު އިބާރާތަކުންނެވެ. އިތުރު ބަހުސެއް އަދި ތަރުޖަމާއެއް ބޭނުން ނުވާ މިންވަރަށެވެ. އޭގެ އިތުރަށް އެ ނިންމުންތަކަށް ވާސިލްވީ ކިހިިނެއް އަދި ކޮން ގޮތަކަށް ކަމާއި އޭގެ ސަބަބުތަައް ވެސް ތަފްސީލުކޮށް ބުނެދީފައި ހުރެ އެވެ. އެ ކޯޓުގެ ކުރީގެ ނިންމުމަކާ ތަފާތުކޮށް އެހެން މައްސަލައެއް ނިންމާ ނަމަ އެކަން ކުރާ ސަބަބާއި ކުރީގެ ނިންމުމާއި ފަހުގެ ނިންމުމުގައި ހުރި ތަފާތު ވެސް ހުކުމްތަކުން އެނގެ އެވެ.\nސުޕްރީމް ކޯޓުގެ ނިންމުންތަކުގެ ފެންވަރު މަތިވުމުގެ ނަތީޖާއެއްގެ ގޮތުން، ކޮންމެ މައްސަލައެއްގައި އެ ކޯޓުގައި ވަކާލާތު ކުރާ ވަކީލުންގެ ގާބިލްކަން ބޮޑުކުރަން މިހާރު މަޖުބޫރުވެ އެވެ. މައްސަލައަށް ތައްޔާރު ނުވެ، ބޭނުންހާ ވާހަކައެއް ދައްކަން ފުރުސަތެއް ނެތްކަން އެތައް ޝަރީއަތެއްގައި ފެނިއްޖެ އެވެ. އަދި ކޯޓުތަކުގެ ބޭނުން ނާޖާއިޒް ގޮތުގައި ހިފައި، ނުވަތަ ގާނޫނީ ގޮތުން ހަމަނުޖެހޭ ވާހަކަތަކެއް ދައްކާ ނަމަ، ފަނޑިޔާރުންގެ ވަރުގަދަ ސުވާލުތައް އަމާޒުވެ އެވެ. މިއީ ކުރިން ފެނުނު މަންޒަރުތަކެއް ނޫނެވެ.\nމި އަހަރަކީ ސުޕްރީމް ކޯޓުގެ ތާރީޚުގައި ވެސް އެންމެ ތަފާތު ނިންމުންތައް ނިންމި އަހަރު ވެސް މެ އެވެ. މަސްތުވާތަކެތި ގެންގުޅުމުގެ މައްސަލަތައް ސާބިތު ކުރުމުގައި މީގެ 10 އަހަރު ކުރިން ނިންމާފައިވާ ގާނޫނީ އުސޫލަކާ ދުރަށް ގޮސް، މުޅިން އާ އުސޫލުތަކެއް ވެސް މި އަހަރު ގާއިމްކުރި އެވެ. މަސްތުވާއެއްޗެއް މީހެއްގެ ހިޔާޒަތުގެ ދަށުން ފެންނަ ފެނުމުގެ މައްޗަށް އެކަނި ބިނާކޮށް ކުށް ސާބިތު ކުރަމުން ދިޔަ ދިއުމަށް ކޮންމެވެސް ވަރެއްގެ ހަރުކަށި އުސޫލުތަކެއް ސުޕްރީމް ކޯޓުގެ އެ ނިންމުމުން ގެނަ އެވެ. ކުޑަކުދިންނަށް ޖިންސީ ގޯނާ ކުރުމުގެ މައްސަލަތައް ސާބިތުކުރުމުގައި އެހެން ކޯޓުތަކުން ގެންގުޅެމުން އައި އުސޫލު ބަދަލުކޮށް، އެފަދަ ކުށްތައް ސާބިތުވޭތޯ ބަލާނެ ގޮތުގެ އާ އުސޫލުތަކެއް ވެސް ކަނޑައަޅައި ދިނެވެ.\nކިތަންމެ މުހިންމު މަގްސަދެއްގައި އުފައްދާފައި އޮތް މުއައްސަސާއަކަށް ވިޔަސް، ހިތުހުރި ގޮތަކަށް ބާރުގެ ބޭނުން ނުކުރެވޭނެކަން ސުޕްރީމް ކޯޓުން ހަނދާންކޮށް ދިނީ ޓެކުހަށް ނުވާ ފައިސާ އާއި ޖޫރިމަނާ ހޯދަން މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އަށް ދައުވާ ނުކުރެވޭނެ ކަމަށް ނިންމި މައްސަލައިގަ އެވެ. ގާނޫނީ ގޮތުން ނުލިބޭ ބާރުތަކެއް މީރާއިން ބޭނުންކޮށް ހަރުކަށި ފިޔަވަޅުތައް އަޅަމުން ދާ ކަމުގެ ފާޑުކިޔުން އޮތަސް، އޭގެ ކުރިން މީރާއާ ދެކޮޅަށް ކޯޓެއްގައި މައްސަލައެއް ކާމިޔާބު ނުވާނެއޭ ބުނުމަކުން ދޮގަކަށް ނުވާނެ އެވެ. ގަދަބާރުގައި އޮތް މީރާ ގާނޫނީ ގޮތުން "ހަމަ ބިމަށް ތިރިވުމަކީ" ގިނަ ބަޔަކު ހައިރާންކޮށްލި، މި އަހަރުގެ ސުޕްރީމް ކޯޓުގެ ބޮޑު ނިންމުމެކެވެ.\nކޯޓު އަމުރެއް ނެތި މީސްމީހުންގެ އަމިއްލަ ތަންތަނަށް ވަނުމާއި ގާނޫނާ ޚިލާފަށް ހޯދާ ހެކި ބަލައިގަތުމާ ބެހޭ ގޮތުން ސުޕްރީމް ކޯޓުން މި އަހަރު ނިންމި މައްސަލައަކީ ގާނޫނުއަސާސީގެ މާއްދާއެއް މާނަކުރަން ގާނޫނު އަސާސީ އެކުލަވާލި ރައްޔިތުންގެ ޚާއްސަ މަޖިލީހުގެ ޔައުމިއްޔާތަކަށް ސުޕްރީމް ކޯޓުން ރިއާޔަތްކުރި ފުރަތަމަ މައްސަލަ އެވެ. ޚާއްސަ މަޖިލީހުން ގާނޫނުއަސާސީގެ 47 ވަނަ މާއްދާ އެގޮތަށް ހިމެނި ސަބަބާއި ކޯޓު އަމުރެއް ނެތި އަމިއްލަ ތަންތަނަށް ވަދެވޭނެ އެކަށީގެންވާ ސަބަބުތަކާ ބެހޭ ގޮތުން ވެސް އެ ހުކުމުގައި ގޮތްތަކެއް ކަނޑައެޅި އެވެ.\nހުކުމް ހަމައެކަނި ގޯހޭ ބުނެލައިގެން އިސްތިއުނާފެއް ނުކުރެވޭނެ\nއިންސާފަށް ހުރަސް އެޅުމަށް ނުވަތަ ލަސްކުރަން ޝަރުއީ ނިޒާމުގެ ތެރެއިން ކުރިން ބޭނުން ކުރަމުން ދިޔައީ އިސްތިއުނާފްގެ މަރުހަލާ އެވެ. އިސްތިއުނާފް ކުރެވޭނެ ވަކި ހާލަތްތަކެއް ބަޔާންކުރާ ކޯޓުތަކުގެ ގާނޫނުގެ 43 ވަނަ މާއްދާ އޭރު އޮތީ ނަމެއްގަ އެވެ. އަމަލު ކުރާނެ އެއްވެސް ބަޔަކު އޭރު ނެތެވެ. ގާނޫނީ ގޮތުން ސާފުކޮށް ފެންނަން ހުރި މައްސަލަތަކުގައި ކުރާ ހުކުމްތައް ވެސް ތަންފީޒު ކުރުން ފަސް ކުރުމަށް ނުވަތަ އަނެއް ފަރާތަށް އިތުރު ދަތިތަކެއް ކުރިމަތިކުރުމަށް އިސްތިއުނާފްގެ ހައްގުގެ ބޭނުން ދިޔައީ ކުރަމުންނެވެ. މަދަނީ މައްސަލަތަކުގައި އެ މައްސަލަ ވަކިން ބޮޑެވެ. އެ ސަގާފަތަށް ނިމުން ގެނައީ ވެސް ސުޕްރީމް ކޯޓުން މި އަހަރު ނިންމި މައްސަލައަކުންނެވެ.\nއެ ހުކުމުގައި ވާ ގޮތުން ދަށު ކޯޓުގެ ނިންމުމެއް ގޯސް ކަމަށް ހަމައެކަނި ބުނެލާ ބުނުމަކުން އިސްތިއުނާފްގެ ފުރުސަތު ކޯޓުތަކުން ދީގެން ނުވާނެ އެވެ. އަދި އިސްތިއުނާފްގެ މައްސަލަތައް ކޯޓުތަކަށް ބަލައިގަނެވޭނީ އެ މައްސަލައެއް ކާމިޔާބު ކުރެވޭނެ ފަދަ ގާނޫނީ ބަހުސެއް އުފެދިފައިވާ ނަމަ އެކަނި ކަމަށާއި "އެއްޗަކަށް އެއްޗެެއް ހަދާ އުސޫލުން" އަދި އެހެން ބަޔަކަށް ގެއްލުމެއް ދިނުމުގެ ބޭނުމުގައި އިސްތިއުނާފްގެ ހައްގުގެ ބޭނުން ނުކުރެވޭނެ ކަމަށް އެ ނިންމުމުގައިވެ އެވެ.\nއިސްތިއުނާފް ކުރަން ދެއްކޭނެ އެކަށީގެންވާ ސަބަބުތަކަކީ ކޮބައިކަން އެ ނިންމުމުގައި ކަނޑައަޅާފައިވެ އެވެ. އަދި އިސްތިއުނާފް މަރުހަލާގައި އާ ހެކި ބަލައިގަތުމުގެ ގާނޫނީ އާ އުސޫލުތަކެއް ވެސް މި އަހަރު ސުޕްރީމް ކޯޓުން ކަނޑައެޅި އެވެ.\nމި އަހަރު ސުޕްރީމް ކޯޓުން ނިންމި ހުރިހާ މައްސަލަތަކުގައި ވެސް ގާނޫނީ އާ އުސޫލުތަކެއް ކަނޑައަޅައިދިން ކަމަށް ބުނުން ދޮގަކަށް ނުވާނެ އެވެ.\nސުޕްރީމް ކޯޓަށް މައްސަލަތައް ބަލައިގަތުމުގެ އިޖްރައާތަކީ އެންމެ ފާޑުކިޔުން ބޮޑު އެއް މައްސަލަ އެވެ. ކޯޓުތަކަށް މައްސަލަ ބަލައިގަތުމާ މެދު ގޮތެއް ނިންމަން ޖެހޭނީ އެ ކޯޓެއްގެ ރަޖިސްޓްރާ ކަމަށް ކޯޓުތަކުގެ ގާނޫނުގައި އޮތަސް، އެ ކޯޓުން މައްސަލަ ބަލައިގަތުމާ މެދު ކުރިން ގޮތްތައް ނިންމަމުން އައީ ފަނޑިޔާރުންނެވެ. ގާނޫނީ ވަރުގަދަ ނުކުތާތަކެއް ފާހަގަކުރިޔަސް، ސަބަބެއް ބަޔާން ކުރުމެއް ނެތި މައްސަލަތައް ބަލައިނުގަންނަ ކަމުގެ ޝަކުވާ އޭރު ވަރަށް ބޮޑެވެ.\nއެއީ ފަނޑިޔާރުންގެ ނިންމުމަކަށް ވާތީ އިތުރަށް ކުރެވޭނެ ކަމެއް އޭރަކު ނޯވެ އެވެ. ނަމަވެސް މިހާރު ސުޕްރީމް ކޯޓަށް ހުށަހަޅާ ކޮންމެ މައްސަލައެއް ވެސް ބަލައިގަތުމާ މެދު ގޮތެއް ނިންމަނީ ކޯޓުތަކާ ބެހޭ ގާނޫނުގައި އޮންނަ ގޮތަށް، ރަޖިސްޓްރާ އެވެ. މައްސަލަ ބަލައިނުގަތުމަށް ރަޖިސްޓްރާ ނިންމާ ނަމަ، އެ ނިންމުން ފަނޑިޔާރުންގެ މަޖިލީހުގައި އިސްތިއުނާފް ކުރުމުގެ ފުރުސަތު މިހާރު އެބަ އޮތެވެ.\nއިތުބާރު ހޯދަން އަދިވެސް ވަގުތު ނަގާނެ\nސުޕްރީމް ކޯޓެއްގެ ޝަރީއަތްތައް ވަގުތުން ދައްކާފާނެ ކަމަށް، އޭގެ ކުރިއަކުން އާންމުން ގަބޫލެއްނުކުރެ އެވެ. އެންމެ ބޮޑެތި ޝަރީއަތްތައް ވެސް ބެލުމުގެ ފުރުސަތު ކުރިން ލިބެނީ މީޑިއާ އާއި އާންމުން ހިމެނޭ ގޮތަށް ގިނަވެގެން 40 ވަރަކަށް މީހުންނަށެވެ. މިހާރު އެ ފުރުސަތު ކޮންމެ މީހަކަށް ވެސް އެބަ އޮތެވެ. ކޮންމެ ތަނެއްގައި ހުރެގެން ވެސް ޝަރީއަތްތައް ވަގުތުން ފެންނަ ގޮތަށް މީޑިއާގެ ތަފާތު ވަސީލަތްތަކުން ފެނުމަކީ، އާ ސުޕްރީމް ކޯޓުން ގެނައި ބޮޑު ބަދަލެކެވެ.\nގާނޫނީ ބޭފުޅުން ވިދާޅުވާ ގޮތުން އަހަރެއްހާ ދުވަހުގެ ތެރޭގައި ސުޕްރީމް ކޯޓުގެ ނިންމުންތަކާއި އުސޫލުތަކަށް ރަނގަޅު ބަދަލުތަކެއް ވަނީ ގެނެސްފަ އެވެ. ގާނޫނީ އަސާސްތައް ދެމެހެއްޓުމުގެ އިތުރަށް، ބޭނުންހާ ގޮތަކަށް ގާނޫނު މާނަކޮށްގެން ދައުލަތުގެ މުއައްސަސާތަކުން ކުރަމުންދާ ކަންކަމަށް ފުރުސަތު ނުދެވޭނެ ކަން އެ ކޯޓުގެ ނިންމުންތަކުން ހާމަވާ ކަމަށް އެ ބޭފުޅުން ވިދާޅުވި އެވެ. ނަމަވެސް، މިހާތަނަށް ވެސް ކަންކަން ހިނގަމުން ދިޔަ ގޮތުން އިތުބާރު ލިބެން ވަގުތުތަކެއް ނަގާނެ ކަމަށް އެ ބޭފުޅުން ދެކެވަޑައިގަންނަވަ އެވެ.\n"މުހިިންމު އަސާސްތައް ސުޕްރީމް ކޯޓުން އެބަ ނަގަހައްޓާ. ބޮޑު އިމްޕްރޫވްމަންޓެއް އެބަ ފެނޭ މިހާރު. އެކަމަކު އިތުބާރު ލިބެން އަދި ވަގުތު ނަގާނެ،" ދުސްތޫރީ އަދި މަދަނީ ގިނަ މައްސަލަތަކެއްގައި ވަކާލާތު ކުރައްވާފައިވާ ވަކީލަކު ވިދާޅުވި އެވެ.\nއޭނާ ވިދާޅުވި ގޮތުގައި މައްސަލަތައް އަވަހަށް ނިންމުމާއި ސުޕްރީމް ކޯޓުގެ އިޖްރާއާތުތަކަށް ގެނެސްފައިވާ ބަދަލާއި ނިންމުންތަކުގެ ފެންވަރު ރަނގަޅުވުމުން އެއަށް ވުރެ ދަށު މަރުހަލާ ކޯޓުތަކުން ވެސް ތަފާތުތަކެއް ވަނީ ފެންނަން ފަށައިފަ އެވެ. އެކަމަކު އެއް ބާވަތެއްގެ މައްސަލަތަކުގައި ގާނޫނީ ބައެއް ނުކުތާތަކާ މެދު ދެ ގޮތަކަށް ނިންމުންތައް ހުރުމުން ދެ ގޮތަކަށް މާނަކުރުމުގެ ފުރުސަތު ލިބޭ ފަދަ ނިންމުންތަކެއް ވެސް އެބަހުރި ކަމަށް އޭނާ ވިދާޅުވި އެވެ.\n"އިސްތިއުނާފް ކުރާ ނުކުތާއަށް އެބަ ރިއާޔަތްކުރޭ. އެކަމަކު ބައެއް ނިންމުންތަކާ އަނެއް ނިންމުންތަކާ އަޅާކިޔާއިރު ތަފާތުތަކެއް އެބަހުރި އެއް ބާވަތެއްގެ މައްސަލަތަކުގައި،" އެ ވަކީލް ވިދާޅުވި އެވެ.\nއެކަމަކު ހަގީގަތަކީ ޝަރުއީ ނިޒާމަށް އައި އެންމެ ބޮޑު ބަދަލު ސުޕްރީމް ކޯޓުން މި ފެނުނީ މި އަހަރު އެވެ. މިހާރުގެ ސަރުކާރުގެ އެންމެ ބޮޑު އެއް ވައުދަކީ ވެސް ޝަރުއީ ނިޒާމަށް އާންމުންގެ އިތުބާރު ހޯދައިދިނުމެވެ. އެހެންކަމުން އެންމެ މަތީ ކޯޓަށް އާ ފަނޑިޔާރުންތަކެއް އައްޔަންކޮށް، މި އަހަރުގެ މިހާތަނަށް ދެއްކި ނަތީޖާ އިން ކޮންމެވެސް ވަރެއްގެ އުއްމީދުތަކެއް އެބަ ފެނެ އެވެ.\nއިތުރު ލިޔުންތައް ފަނޑިޔާރުން ސުޕްރީމް ކޯޓް ހައި ކޯޓް ކޯޓް ޖުޑީޝަރީ


ޑރ. ޝަހީމްގެ އަބުރު ކަތިލުމުގެ ނަތީޖާ މާޒީގައި ފެނިފައިވަނީ ވަރަށް ހިތިކޮށް! ޢިބްރަތް ޙާޞިލުކުރޭ!\nއޮގަނައިޒޭޝަން އޮފް އިސްލާމިކް ކަންޓްރީޒް (އޯއައިސީ)އަކީ ލޯކަނު، ދުނިޔޭގަ ހިނގާ ކަންކަން ނުއެނގޭ ތަންދޮރު ނުދަންނަ ޖަމާއަތެއް ކަމަށް ދައްކަން އުޅުނު ނަމަވެސް އެކަމެއް ވެސް ނުކުރެވޭނެއެވެ. އޯއައިސީއަކީ މުސްލިމް ޤައުމުތަކުގެ މައި ޖަމިއްޔާ ނޫން ކަމަކަށްވެސް ނުހެދޭނެއެވެ.\nސައުދިއަރަބިޔާއަކީ ޓެރަރިޒަމާއި ދެކޮޅަށް ޚާއްޞަކޮށް އައިސިސް އާއި ހަނގުރާމަވެރި ޖަމާއަތްތަކާއި ދެކޮޅަށް އެންމެ ބޮޑަށް ޙަރަކާތްތެރިވާ މުސްލިމް ޤައުމު ނޫން ކަމަކަށްވެސް ނުހެދޭނެއެވެ.\nއެހެންކަމަށްވާއިރު އޯއައިސީގެ ސެކެޓްރީ ޖެނެރަލްގެ ސްޕެޝަލް އެޑްވައިޒަރު ކަމުގެ މަޤާމު ދީ، ޤައުމުތަކުން ހަރުކަށިފިކުރު ނައްތައިލަން މަސައްކަތް ކުރުމުގެ މަސްއޫލިއްޔަތު ޑރ. މުޙައްމަދު ޝަހީމް ޢަލީ ސަޢީދާއި ޙަވާލުކޮށް ޖިއްދާގައި ބަހައްޓާފައި އެހެރީ ޑރ. ޝަހީމަކީ ކޮން ފިކުރެއްގެ ކޮން ބޭފުޅެއްކަން އިސްލާމީ ޤައުމުތަކަށް އަދި މުޅި ދުނިޔެއަށްވެސް ނުއެނގޭތީ ކަމަށް ހެދޭނީ ކިހިނަކުންތޯއެވެ؟\nރާއްޖޭގެ ރައްޔިތުންގެ މަޖިލީހަކީ ދޮގުހަދައިގެން މެންބަރުންނަށް ވާހަކަ ދެއްކޭ ގޮތަށް ޤަވާއިދު ހަދައި އަދި ހަދާ ދޮގުތަކަށް ދައުވާ ވެސް ނުކުރެވޭ ގޮތަށް ޤަވާއިދު ހަދައި މާތް ﷲ އާއި ޖަދަލުކުރާ ގޮތަށް ޤަވާއިދު ފާސްކޮށް އެ ޤަވާއިދަށް އަމަލުކުރާ މަޖިލީހަކަށްވުމުން އެ މަޖިލީހުގެ މެންބަރަކު ހަމަ ބުނާއިރަށް ޑރ. ޝަހީމަކީ ޓެރަރިސްޓަކަށް ނުވަތަ އެފަދަ ޖަމިއްޔާ އަކާއި ގުޅުން ހުރި ބޭފުޅަކަށް ހެދޭނެތޯއެވެ؟\n2011 ވަނަ އަހަރު ރައީސުލްޖުމްހޫރިއްޔާގެ އޮފީހުގެ ރަސްމީ ވެބްސައިޓުގައިވެސް މިފަދަ ދޮގު އިލްޒާމްތައް ޑރ. ޝަހީމް އާއި ޝައިޚް އިމްރާން އާއި ޝައިޚް އާދަމް ޝަމީމްގެ އިސްތަށިފުޅުގައި އެޅުވިއެވެ. 10 މިނިޓް ތެރޭ ޑރ.ޝަހީމްގެ ނަންފުޅު ލިސްޓުން ނަގަން ވެސް ނެގިއެވެ.\nއެއިގެ ފަހުން ޑރ. ޝަހީމް އާއި ދީނީ ޢިލްމުވެރިންގެ އަބުރު ކަތިލަން މުލީއާގޭގައި ޚާއްޞަ އޮފީހެއް ހަދައިގެން މަސައްކަތްކުރިއެވެ. ރައީސް އިބްރާހީމް މުޙައްމަދު ޞާލިޙް އެންމެ ފަހުންވެސް "ތިމަންނާ އެންމެ ހިތާމަ ކުރަނީ ކުށްވެރިއަކަށް މާފު ދެވުނީތީ" ކަމަށް އެ ވިދާޅުވީ އެ އޮފީހުގެ މައި މުގުލުގެ މައްޗަށް ކުރި ޙުކުމަށް މާފު ދެއްވުނު ވާހަކައެވެ. ކަތިލެވުނީ ޑރ. ޝަހީމްގެ އަބުރުތޯއެވެ؟ އެ ބޭފުޅާގެ ޢަބުރުތޯއެވެ؟\nވީމާ އެއްވެސް ޙައްޤެއް ނެތި ދީނީ ޢިލްމުވެރިންގެ އަބުރާއި ޝަޚްޞިއްޔަތު ކަތިލަން މަސައްކަތްކުރުމުން އެކަމުގެ ނަތީޖާ މިދުނިޔޭގައި ލަސްތަކެއް ނުވެ ފެންނަމުންދާކަން މިދަނީ ލޯތަކަށް ހާމަވަމުންނެވެ. ޢިބްރަތް ޙާޞިލުކުރާށެވެ! މާތް ﷲ އިންސާނުންނަށް ބާރާއި އިޚްތިޔާރު ދެއްވެވުމުން ނަހަމަ ގޮތުގައި ބޭނުން ހިފާނަމަ އެކަމުގެ ހިތި ރަހަ ކަރުބުޑުގައި ލާން ނުޖެހި ސަލާމަތް ވެވޭނެ ކަމަށް ޤަބޫލުކުރުމަކީ ކުރެވޭ ކުށެއްކަން މިދަނީ ފެންނަމުންނެވެ.\nއާރާއި ބާރަކީ ސަލާމަތީ ބާރުތަކާއި މަޖިލީހުގެ އަޣްލަބިއްޔަތުގެ މިލްކެއް ކަމަށް ދުށުމަކީ އެންމެ ރަނގަޅު ގޮތެއް ނޫނެވެ! އާރާއި ބާރަކީ އެ ދެއްވެވި މާތް ﷲ ގެ މިލްކެކެވެ. ދެއްވިފަދައިން އަނބުރައި ގެންދެވުމުގެ ކުލަދުންވަންތަކަން ﷲ ތަޢާލާއަށް ލިބިވޮޑިގެންވާކަން އެންމެ ހިނދުކޮޅަކަށްވެސް ނައްތައިލުމަކީ މޮޔަކަމެކެވެ. ނަމަވެސް އެއީ މޮޔަ ކަމެއްކަން ޤަބޫލުކުރެވޭނީ މުސްލިމުންނަށެވެ.\nއެއްވެސް ދެމީހަކީ ހުރިހާ ކަމެއްގައި ފިކުރު އެއްގޮތް ދެމީހެއް ނޫނެވެ. ޑރ. ޝަހީމް އާއި އަޅުގަނޑާއިވެސް ފިކުރު ތަފާތު ކަންކަން އެބަހުއްޓެވެ. ނަމަވެސް ޑރ. ޝަހީމް އާއި ޓެރަރިޒަމާއި ގުޅުވުން ފަދަ ކަންކަމަކީ ކޮންމެ މީހަކު ކުރި ނަމަވެސް ބަލައިގަނެވޭނެ ކަމެއް ނޫނެވެ. މިހެން މިދަންނަވަނީ ޑރ. ޝަހީމް އާއި އެންމެ ގާތުން މަސައްކަތްކުރެވޭތާ 12 ވަރަކަށް އަހަރުވެފައިުވާތީއެވެ. ޓެރަރިޒަމާއިމެދު އަދި ދީނީ ގޮތުން ހަރުކަށި ފިކުރާއިމެދު ޑރ. ޝަހީމްގެ ޚިޔާލުފުޅު އެންމެ ގާތުން އެނގޭ މީހަކަށްވާތީއެވެ.\n"ރިޔާސީ ކޮމިޝަނަށް ބާރު ލިބުމުން ޑރ. ޝަހީމް ރާއްޖެއިން ފިއްލެވިކަމުގެ އިލްޒާމް އަޅުވާ ހިސާބަށް ދިއުމުން ޙަޤީޤަތް ހާމަކުރަން މަޖުބޫރުވީއެވެ. ކޮމިޝަނަށް ބާރު ލިބުނު ތާރީޚާއި ޑރ. ޝަހީމް އޯއައިސީގެ މަޤާމަށް ވަޑައިގެންނެވި ތާރީޚު އެފަދަ މީހުންނަށް އެނގޭބާވައެވެ! އަދި މަޤާމަށް ވަޑައިގެންނެވިފަހުން ކިތަށް ފަހަރު ރާއްޖެ ވަޑައިގެންފިކަން އެނގޭބާވައެވެ!\nފާއިތުވި 10 އަހަރަށް ބެލި ނަމަވެސް ޢަމަލީ ގޮތުން ރާއްޖޭގައި އިސްލާމް ދީނަށް ޑރ. ޝަހީމް ކޮށް ދެއްވި ޚިދުމަތާއި ހޯއްދަވައި ދެއްވި ކުރިއެރުން ހޯއްދަވައި ދެވަނަ ބޭފުޅަކީ ކޮބައިތޯއެވެ؟ ހުންނެވިނަމަ އެބޭފުޅަކު ކޮށް ދެއްވި ޚިދުމަތްތައް ހާމަކުރެއްވުން ކީއްތޯއެވެ؟ ދެ ލިސްޓު އަޅުވައި ކިޔާލެވޭނީވެސް އިތުރު ލިސްޓެއް ލިބިގެން ނޫންތޯއެވެ؟\nސިޔާސީ ފިކުރު ތަފާތުވުމުން ދައްކަން ޖެހޭނީ ސިޔާސީ ކަންކަމުގެ ވާހަކައެވެ. އެމީހަކާއި އެއްވެސް ގުޅުމެއް ނެތް ކަންކަމުގެ ދޮގު އިލްޒާމް އެޅުވުމަކީ މުސްލިމަކު ކުރާނެ ކަމެއް ނޫނެވެ! ހުކުރު ޚުޠުބާތަކުގައި އެންމެ ގިނައިން ގޮވާލަމުން އެގެންދަނީ އެގޮތަށް އެކަން ނުކުރަން ނޫންތޯއެވެ! ހުކުރަށް ނުދާ ބައަކަށް އެފަދަ އަޑުތައް ނުއިވުނު ނަމަވެސް ހުކުރަށް ގޮސް އުޅޭ މީހުންނަށް އެ އަޑުތައް އިވޭނެއެވެ.\nޑރ. ޝަހީމްގެ އިސްތަށިފުޅުގައި ދޮގު އިލްޒާމްތައް އެޅުވުން މިއީ ވަރަށް ބޮޑު ނުބައެއްގެ ފެށުމެވެ. ދެން ގެންދާނީ ފަހަރަކު ޢިލްމުވެރިއަކު ކަތިލަމުންނެވެ. އެއީ ދިވެހިންގެ ހިތްތަކުގައި ދީނީ ޢިލްމުވެރިންނާއިމެދު ނަފްރަތު އުފައްދަން ދުރާލައި ރާވައިގެން ހިންގަމުން ގެންދާ ޖަރީމާ ސިލްސިލާގެ ބޮޅެކެވެ. ޗޭނަށް ދެން ގެންދާނީ ބޮޅުތައް އިތުރުކުރަމުންނެވެ. މިއީ 2011 ވަނަ އަހަރު ބާރަށް ހިންގި މަސައްކަތްތައް މެދުކެނޑިފައި އޮތުމަށްފަހު އަލުން އާބަރަކާއިއެކު ފަށައިގަތުމުގެ ބިންގަލެވެ. ރައްކާވެ ތިބިއްޔާ ދަތުރެވެ.


ކޮވިޑްގެ ނަމުގައިވެސް ކުރަނީ ވިޔަފާރި! | Sangu News\nކޮވިޑްގެ ނަމުގައިވެސް ކުރަނީ ވިޔަފާރި!\n19 މާރޗް 2021 - 14:25\nދުނިޔެއާއި ރައްޖެއަށް ކުރިމަތިވެފައިވާ ކޮވިޑްގެ ހާލަތުގައި ދަތުރުފަތުރުކޮށް އެއްތަނުން އަނެއްތަނަށް ދިޔުމަށްވަނީ ބޮޑެތި ގޮންޖެހުންތަކެއް ކުރިމަތިވެފައެވެ. އޮތް ހަމައެކަނި މަގަކީ ކޮވިޑް ހުރިތޯ ދެނެގަންނަން ހަދާ ޕީސީއާރު ޓެސްޓް ހެދުމެވެ. 72 ގަޑިއިރު ނުވާ ޓެސްޓަކުން އެކަން ފުރިހަމަ ކުރެވެން އޮވެއެވެ. ނަމަވެސް ކޮވިޑާ އެކު އެންމެ ޑިމާންޑް ބޮޑު ވިޔަފާރިއަކަށް ވެސް ވީ، އަދި އެންމެ ވާދަވެރިކަން ބޮޑުވީ ވެސް ޕީސީއާރު ޓެސްޓެވެ. ރާއްޖޭގެ ޕީސީއާރު ޓެސްޓްގެ ތަފާސްހިސާބަށް ބަލާއިރު މިހާތަނަށް 590،000 އަށް ވުރެ ގިނަ ސާމްޕަލް ވަނީ ނަގައިފަ އެވެ. އޭގެ ތެރޭގައި މި ހިމެނެނީ ދެ ބަޔެކެވެ. އެއީ މަގުމަތިން ނަގާ ރެންޑަމް ސާމްޕަލްތަކާއި ރާއްޖެ އިން ފުރާ މީހުންގެއެވެ. އޭގެ ތެރޭގައި ފަތުރުވެރިންވެސް ހިމެނެއެވެ. އަދި ޑަބަލް ސާމްޕަލް ހިމެނެއެވެ.\nޕީސީއާރު ޓެސްޓެއްގެ އަގު 1،100ރ. އަށް، ވަރަށް ގިނަ ދުވަސް ވަންދެން ހުއްޓެވެ. ސަރުކާރުގެ މައި ހޮސްޕިޓަލްގައި ވެސް މި ޓެސްޓް ހަދައިދޭ އަގަކަށް ބަދަލެއް ނައެވެ. އަނެއްކޮޅުން މި ޓެސްޓަކީ އާސަންދައިން ކަވަރުކުރާ ޓެސްޓެއް ނޫނެވެ. ހުރިހާ ނިކަމެތި ކަމަކާއި ތަކްލީފެއް އުފުލަން މި ޖެހެނީ އާދައިގެ ނިކަމެތި ރައްޔިތުން ރައްޔިތުންނަށެވެ. އައިޖީއެމްއެޗްގެ ލެބޯޓްރީން އަދިވެސް ޓެސްޓު ހަދައިދެނީ 1،100 ރުފިޔާއަށެވެ. ވިޔާފާރީގެ ވާދަވެރިކަމުގައި ބައެއް ފަރާތްތަކުން ޕީސީއާރު ޓެސްޓް ހަދައިދޭ އަގުތައް ވަނީ ކުޑަކޮށްފައެވެ. ދުނިޔޭގެ ބާޒާރުގައި 05 ޑޮލަރާއި 10 ޑޮލަރުގެ އަގުތަކެއްގައިހުރި ޕީސީއާރު ކިޓްތަކެއް ގެނެގެން ގެނެސް އޭގެ އެތައް ގުނައެއް ލުމަށްފަހު، މިކަން މިކުރަނީ ފިޔާރިކުރަން ނޫން އިތުރުކަމެއް ކުރާކަށް ނޫނެވެ.\nކޮންމެ ކަމެއްގައި ވެސް މި އޮންނަނީ ވައްކަމާއި ޚިޔާނާތާއި، ކޮރަޕްޝަނެވެ. ހެލްތް މިނިސްޓްރީގެ ބޮޑުންގެ ޖީބަށް އެއްޗެއް ނުވަންނާނެ ގޮތަކަށް ކަމެއް ކުރެވޭކަށް ނޯވެއެވެ. "ޒީރޯ ޓޮލަރެންސް ޓު ދަ މެކްސް" ގެ ދަށުން ރާއްޖޭގައި ހުރިހާކަމެއް ވެސް މިހުންނަނީ އާންމު ރައްޔިތުން ފެލާ ގޮތަށެވެ. ކޮންމެ ވައްތަރެއްގެ ވިޔަފާރިއެއް ކުރިޔަސް ރާއްޖޭގައި ބަލާނީ ކަސްޓަމަރު ނުވަތަ ޚިދުމަތް ލިބޭ މީހާގެ ޒަމާން ދުއްވާލާށެވެ. ޑޮލަރު އަގުބޮޑުވިޔޭ ކިޔާ ތަކެތީގެ އަގު ބޮޑުކުރުމައްފަހު ޑޮލަރު އަގު ހެޔޮވިޔަސް އެ އަގުތައް ތިރިއެއް ނުވެއެވެ. ކޮވިޑު ހުރިތޯ ބެލުމަށް މިހަދާ ޕީސީއާރު ޓެސްޓުގައިވެސް އޮތީ ހަމަ މި އުސޫލެވެ.\nމީއީ ރާއްޖޭގަ އާކަމެއް ނޫނެވެ. ކޮވިޑް މީ ދިވެހި ދައުލަތުގެ ފައިސާ ގާތް ފަރާތްތަކާއި ވިޔަފާރިވެރިންނަށް ބަހާލަން ލިބުނު ފުރުޞަތެކެވެ. ކޮންޓެކް ވާއިރަށް ގެންގޮސް ލަނީ ރިސޯޓަކަށް ނޫނީ ގެސްޓު ހައުސް އަކަށެވެ. ޓެސްޓު ހަދަން ތަކެތި ސަޕްލައި ކުރުން ވެސް އެފަދައެވެ. ކޮވިޑް ގެ ކުރިންވެސް ހަމަ އެގޮތަށް, އައިޖީއެމްއެޗް މެދުވެރިކޮށް ރައްޔިތުންގެ ލާރި ނަގަމުން ދިޔައީއެވެ. މިހާރުވެސް އައިޖީއެމްއެޗް ގައި އުޅެ މިލިއަނަރުންނަށް ވެގެން ދިޔަ މީހުން އުޅޭނެވެ. މިވަގުތު ލާރި ނަގަމުންދާ މީހުންވެސް އެބަ އުޅެއެވެ.\nކޮރޯނާއަކީ ދުނިޔޭގެ ބޮޑެތި ވިޔަފާރިވެރިންނާއި ސިޔާސީ މީހުން ގުޅިގެން ހިންގާ ބޮޑު ކަރަޕްސަނެއްފަދައެވެ. ދެން ވިސްނަވާށެވެ. "ޓެގް" ޓީމުން ކޮވިޑު ނިންމަންއުޅޭނެ ކަމާމެދު ސުވާލު އުފެއްދޭނެއެވެ. ޔޫރަޕާއި އެމެރިކާ ކޮންޓިނެންޓުގައި ބަލިމަޑިކަމެއް އޮތަސް ދިވެހިރާއްޖެއަކު ތިބުނާހާ ބިރުވެރި ބޮޑު ބަލިމަޑުކަމެއް ނެތެވެ. މިމުއްސަނދި ޤަޢުމުގައި ހުން އައިސްގެން 200 އެއްހާ މީހުން އެޑުމިޓު ކުރަންޖެހިދާނެތީ ރައްޔިތުންނަށް ބިރުދައްކާ އާންމު ވިޔަފާރިތައް ފުނޑާލާ ވަކިބަޔަކު "ކޮވިޑު" ބުރޭންޑް ބޭނުންކޮށްގެން މި ދަނޑިވަޅުގެ ނާޖާއިޒް ފައިދާނަގާ ދިވެހިރައްޔިތުން ފެލާ ބޮޑެތި މަހުޖަނުންނަށްވަމުންދަނީއެވެ.\nތިތަންތަނުގައި ޑޮކްޓަރުންގެ ހިއްސާ އޮވެއެވެ. ޢޭގެތެރޭގައި ކޮވިޑުގެ ހާލަތާގުޅޭ ނިންމުންތައް ނިންމުމުގައި ބައިވެރިވާ ޑޮކްޓަރުންވެސް ހިމެނއެވެ. ތީ ރާއްޖޭގައި ކޮވިޑްގެ އަނދިރި ފަރާތެވެ. އަދި ކޮވިޑްގެ ފައިދާ ބިލިއަނުން ނެގީ ދުނިޔޭގެ ބިލިއަނަރުންނެވެ. އެހެންވެ ކޮވިޑަކީ ފޭކެކޭ ކިޔަން ބަޔަކަށް ފުރުސަތު ލިބެނީ ޑޮކްޓަރުންގެ ހިއްސާ އޮންނަ ކްލިނިކް ތަކުންނާއި ލެބޯޓްރީތައް ރެޑީވަންދެން ޕީސީއާރު ޓެސްޓް ހަދަން އެހެން ފަރާތްތަކަށް ހުއްދަ ނުދީ މަޑުކުރުމުންނެވެ.\nތިހުރިހާ ޕްރިވަޓް ކްލިނިކްތަކާ ލެބުތަކަކީ ސީނިއާރ ޑޮކްޓަރުންގެ ހިއްސާ އޮންނަތަންތަނެވެ. ޕެންޑެމިކް ނިމިޖެނަމަ އެމީހުންގެ ޖީބަށް ވަންނަ އެތިކޮޅު މަދުވާނެއެވެ. އާދައިގެ ރޯގާގަނޑެއް ބޮޑުކޮށްލައިގެން މިއުޅޭއިރު ތިޔައުޅެނީ ކެވެން އޮތް ދިމާލަކުން ކާންވެގެންކަން ދިވެހިންނަށް ސާފެވެ. އަމިއްލަ މީހަކު ދަތުރެއް ކުރަން ރެންޑަމް ކޮށް ނެގި ސާމްޕަލްގެ ރިޒަލްޓްވެސް ބޭނުމެއް ނުކުރެވެއެވެ. ކޮންމެ މުސީބާތަކީވެސް ތަނަވަސް މީހުންނަށް އިތުރަށް ތަނަވަސްވާން ލިބޭ ފުރުޞަތެކެވެ. ކަންވާރަށް ދަމަން ކޭރޭ އަދި އެނގޭ މީހުންނަށްވެސް ތަނަވަސްވާން އޮތް ފުރުޞަތެކެވެ.


SunOnline: PPM office gai Maldivian ge Desk eh behtti: Rizvee\nޕީޕީއެމް އޮފީހުގައި މޯލްޑިވިއަންގެ ޑެސްކެއް ބެހެއްޓި: ރިޒްވީ\nމުހައްމަދު މުޒައްޔިން ނާޒިމް 09 Jul 2019, 21:24\nމިއަދު ކޮމިޓީގައި ރިޒްވީ ވާހަކަ ދައްކަވަނީ -- ސަން ފޮޓޯ/ ފަޔާޒު މޫސާ\nމިދިޔަ ރިޔާސީ އިންތިހާބު ކެމްޕެއިން ތެރޭގައި އޭރުގެ ވެރިކަން ކުރާ މައި ޕާޓީ، ޕީޕީއެމްގެ އޮފީހުގައި ގައުމީ އެއާލައިން، މޯލްޑިވިއަންގެ ޓިކެޓް ވިއްކުމަށް ޑެސްކެއް ބަހައްޓައިގެން މަސައްކަތް ކުރި ކަމަށް މޯލްޑިވިއަން ހިންގާ އައިލެންޑް އޭވިއޭޝަންގެ މެނޭޖިން ޑިރެކްޓަރު، މުހައްމަދު ރިޒްވީ ވިދާޅުވެއްޖެ އެވެ.\nރިޔާސީ އިންތިހާބު ތެރޭ ޕީޕީއެމް ރަސްމީ ކެމްޕެއިން އޮފީސް ހިންގަމުން އައީ ހ. ޝަކީނާ މަންޒިލްގަ އެވެ. އެ އޮފީހުން މޯލްޑިވިއަންގެ ޓިކެޓް ލިބެން ހުންނަ ކަމަށް އޭރު އަޑުތައް ފެތުރުނެވެ.\nރައްޔިތުންގެ މަޖިލީހުގައި ސްޓޭޓް އޯން އެންޓާޕްރައިޒް ކޮމިޓީގައި ބިލެއްދޫ ދާއިރާގެ މެމްބަރު އަހުމަދު ހަލީމް (ދޮންބިލެތް) ކުރެއްވި ސުވާލަކަށް ޖަވާބު ދެއްވަމުން އައިއޭއެސްގެ އެމްޑީ ރިޒްވީ ވިދާޅުވީ، އޭރުގެ ސަރުކާރުން ކުންފުންޏަށް ސިޔާސި ނުފޫޒު ފޯރުވަން މަސައްކަތް ކުރި ކަމަށެވެ. އެގޮތުން ކުންފުނީގެ މުވައްޒިފުންނަށް ޖަލްސާތަކަށް ދާން މަޖުބޫރުކޮށް ހަދާ ކަމަށް ވެސް ރިޒްވީ ވިދާޅުވި އެވެ.\n"ރަނގަޅު ވާހަކައެއް. [ރިޔާސީ އިންތިހާބު ދުވަސްވަރު] އެތާގައި ޓްރެވެލް ޑެސްކެއް އިނދޭ.. ކޮންމެ ކެމްޕެއިންތަކުގެ ތެރޭގައިވެސް މިދިޔަ ފަސް އަހަރު ތެރޭ އެފަދަ ކަންކަން ކުރޭ،" ރިޒްވީ ވިދާޅުވި އެވެ.\n"އަޅުގަނޑަކީ އޭރު ވެސް ކުންފުނީގައި މަސައްކަތް ކުރި ބޭފުޅެއް. އަޅުގަނޑުމެންނަށް އަންގާބނެ ވީހާ ވެސް ގިނަ މުވައްޒަފުން ގޮވައިގެން ޖަލްސާ އަށް ދިއުމަށް،" އޭރު މޯލްޑިވިއަން ހޮލިޑޭސްގެ އެމްޑީ އަކަށް ހުންނެވި ރިޒްވީ ވިދާޅުވި އެވެ.\nރިޔާސީ އިންތިހާބު ތެރޭ މޯލްޑިވިއަން އަށް ފަހުން ފައިސާ ދޭގޮތައް ގިނަ އަދަދަކަށް ޓިކެޓް ދޫކުރި އެވެ. އެކަންތައް ކޮށްފައިވަނީ ވެސް ނުފޫޒުން ކަމަށް ރިޒްވީ ވިދާޅުވި އެވެ.\nރިޔާސީ އިންތިހާބު ތެރޭގައި ޕީޕީއެމްއިން ކުރި ދަތުރުތަކަށް މޯލްޑިވިއަންއަށް 3.8 މިލިއަން ރުފިޔާ ދައްކަން ޖެހިފައި އޮތެވެ. އެ ޕާޓީން މިދިޔަ މަހުގެ ތެރޭގައި އެ ފައިސާ ދައްކާ ޚަލާސްކުރިއެވެ.\nރިޒްވީ ވިދާޅުވީ މިދިޔަ ސަރުކާރުން ނުފޫޒު ފޯރުވުމަށް މަސައްކަތް ކުރި ނަމަވެސް މިހާރުގެ ސަރުކާރުން އަދި މިހާތަނަށް އެއްވެސް ނުފޫޒެއް ނާންނަ ކަމަށެވެ. ނަމަވެސް ބައެއް ސިޔާސީ މަގާމުތަކުގައި ތިއްބަވާ ބޭފުޅުން ވަޒީފާގެ ކަންތައްތަކުގައި އެކަންކަމަށް އެދިވަޑައިގަންނަވާ ކަމަށެވެ. ރިޒްވީ ވިދާޅުވީ އެގޮތައް ސިޔާސީ ފަރާތްތައް އެދުނު ނަމަވެސް އެގޮތައް ކަންތައް ނުކުރެވޭނެ ކަމަށް އެފަރާތްތަކަށް ދަންނަވާ ކަމަށެވެ.


SunOnline: Baakee huri school thakah Naasthaa foaru kohdheyne faraaiy thah hoadhanee\nބާކީ ހުރި ސްކޫލުތަކަށް ނާސްތާ ފޯރުކޮށްދޭނެ ފަރާތްތައް ހޯދަން އިއުލާންކޮށްފި\nމުހައްމަދު އައުޒަމް 09 May 2019, 20:17\nސްކޫލްތަކުގެ ދަރިވަރުންނަށް ހެނދުނުގެ ނާސްތާ ދިނުމުދެ ޕައިލެޓް ޕްރޮގްރާމް ރަސްމީކޮން ފެށުން -- ޕޮޓޯ/ ރައީސް އޮފީސް\nސްކޫލުތަކުގެ ދަރިވަރުންނަށް ހެނދުނުގެ ނާސްތާ ދޭން ފެށި ޕްރޮގްރާމްގެ ދަށުން އެކަން ނުފަށާ ހުރި ސްކޫލްތަކުގައި ޕްރޮގްރާމް ފެށުމަށް އެ ސްކޫލްތަކަށް ނާސްތާ ފޯރުކޮށްދޭނެ ފަރާތްތައް ހޯދަން އިއުލާންކޮށްފި އެވެ.\nސްކޫލުތަކުގެ ދަރިވަރުންނަށް ހެނދުނުގެ ނާސްތާ ދޭން ފެށީ މިއަހަރުގެ ޖެނުއަރީ މަހު އެވެ. އަޖުމަ ބެލުމުގެ ގޮތުން ފެށި އެ ޕްރޮގްރާމްގައި ނާސްތާ ފުރަތަމަ ދީފައިވަނީ 25 ސްކޫލެއްގަ އެވެ. އަދި ބާކީ ހުރި 188 ސްކޫލުގައި ނާސްތާ ޕްރޮގްރާމް މިހާތަަނަށް އޮތީ ކުރިއަށް ނުގެންގޮހެވެ.\nނަމަވެސް އެޑިއުކޭޝަން މިނިސްޓްރީން ބުނީ އެ ޕްރޮގްރާމް މުޅި ރާއްޖެއަށް ފުޅާކުރާނެ ކަަމަށެވެ. އަދި ދެވަނަ ޓާމް ކިޔެވުން ފެށޭއިރު ހުރިހާ ސްކޫލުތަކުގެ ދަރިވަރުންނަށް ނާސްތާ ފޯރުކޮށްދެވޭ ވަރުވާނެކަމަށް މިނިސްޓްރީން ބުންޏެވެ.\nއެޑިއުކޭޝަންގެ ސްޓޭޓް މިނިސްޓަރު އަހުމަދު ރިޔާޒް ވިދާޅުވީ އަޖުމަބެލުމުގެ ގޮތުން ނާސްތާ ޕްރޮގްރާމް ފެށި 25 ސްކޫލުގެ ތެރެއިން އެއް ސްކޫލަކުންވެސް ނާސްތާ ފޯރުކޮށްދޭނެ ފަރާތެއް އަލުން ހޯދުމަށް ބޭނުންވާތީ އެ ފަރާތެއް ހޯދުމަށް މިހާރު އިއުލާންކޮށްފައިވާ ކަމަށެވެ.\nރިޔާޒް ވިދާޅުވީ ނާސްތާ ޕްރޮގްރާމް ފެށިފަހުން ދަރިވަރުން ގަޑިއަށް ހާޒިރުވެ، މީގެ ކުރިން ނާސްތާ ނުނަގާ ކުދިންވެސް ނާސްތާއަށް އަހުލުވެރިވެފައިވާކަން ފާހަގަވެފައިވާ ކަމަށެވެ.


Aamu insaanakah vureh2guna bodu boava dhila maheh lahgaifi\nއެފްރިކާގެ ސަރަހައްދަކަށް ލައްގާފައިވާ 14 ފޫޓުގެ ބޯވަދިލަ މަަހެއް---\n15 ޖޫން 2020 - 10:10:19\nއާންމު އިންސާނަކަށްވުރެ ދެ ގުނަ ބޮޑު ބޯވަދިލަ ދެކުނު އެފްރިކާގެ ސަރަހައްދެއް ކަމުގައިވާ ބްރައިޓަނިއާ ބޭގެ ގޮނޑުދޮށަށް ލައްގާފިއެވެ.\nދުނިޔޭގެ ގިނަ ބަޔެއްގެ ސަމާލުކަން ހޯދަމުން އަންނަ މި ބޮޑު ބޯވަދިލަ މަހަކީ މޫދުގެ ވަރަށް އަޑީގައި ދިރިއުޅެމުންދާ ބޯވަދިލަ މަހެކެވެ. އެ ބޮޑު ބޯވަދިލަ މަަހުގެ ބަރުދަނުގައި 200 ކިލޯ ހުންނަ އިރު އެއީ މަދުން ނޫނީ ފެންނަ ބާވަތެއް ނޫންކަމުގައި ސައިންސްވެރިން ބުނެއެވެ. ބޮޑު ބޯވަދިލަ މަަހުގެ ދިގުމިނުގައި 14 ފޫޓު ހުރިކަމަށް ރިޕޯޓްކޮށްފައިވެއެވެ.\nމި ބޯވަދިލަ މަަހަކީ 43 ފޫޓު ދިގުމިނަށް ބޮޑުވާ އެއްޗެކެވެ. މި ބޯވަދިލަ މަަސް އުޅެނީ ކަނޑުގެ 3000 ފޫޓު އަޑީގައެވެ. އަދި މިއީ އިންސާނަކާއި ދާދި އެއްވަރަކަށް ތޫނު ފިލި ބާވަތެއްކަން ސައިންސްވެރިންގެ ދިރާސާތަކުން ވަނީ ހާމަވެފައެވެ.\nއެންމެ ފުރަތަމަ މީގެ ބޮޑު ބޯވަދިލަ މަަހެއްކަނޑުގެ އަޑީން ފެނިފައިވަނީ 2006 ވަނަ އަހަރުއެވެ. އޭގެ ކުރިއަކުން މިފަދަ ބާވަތެއްގެ ދިރުމެއް ހަމަލޮލުން ފެނުމުގެ ނަސީބެއް ލިބިފައި ނުވާކަން ފާހަގަކުރެވެއެވެ. ނަމަވެސް ޒަމާން ތަރައްގީވެ ޓެކްނޮލޮޖީގެ ގޮތުން ކުރިއަރާފައިވާ ޒަމާނެއްގައި ކަނޑު އަޑިން މިފަދަ ބާވަތްތައް ހޯދުމަށް މިހާރު ވަނީ ދާދި ފަސޭހަވެފައެވެ.


ހޮޓާ، ކެންޓީނު، ރެސްޓޯރެންޓް ހިންގުންފަދަ މަސައްކަތަށް ބިން ދޫކުރުން\nނިލަންދޫ ކުޑަކުދިންގެ ޕާކުގައި ހަދަންފަށާފައިވާ އިމާރާތް ހިމެނޭ ސަރަހައްދުން ކުޑަކުދިންގެ ޕާކުގެ އުތުރުކޮޅުން 5184.96 ( ފަސްހާސް އެއްސަތޭކަ ސައުރަޔާހި ޕޮއިންޓް ނުވައެއް ހައެއް ) ގެ އަކަފޫޓުގެ ބިން 15 އަހަރު ދުވަހުގެ މުއްދަތަށް ކުއްޔަށް ދޫކުރުމަށް ކޮށްފައިވާ މިއިދާރާގެ ނަންބަރު (IUL)374-C/374/2020/21 (12 ފެބުރުވަރީ 2020 ) ގެ އިއުލާނާއި ގުޅިގެން އެއްވެސް ފަރާތަކުން ޝައުޤްވެރިކަން ފާޅުކޮށްފައިނުވާތީ އަލުން އެފުރުޞަތު ހުޅުވާލަމެވެ.\nމިމަސައްކަތާއި ގުޅޭ އިތުރު ތަފްސީލް މަޢުލޫމާތު ކަރުދާހުގައި ހިމަނާފައިވާނެއެވެ. މަޢުލޫމާތު ކަރުދާސް މިއިދާރާގެ ކައުންޓަރުންނާއި ، ވެބުސައިޓުން އަދި ގެޒެޓުން ލިބެން ހުންނާނެއެވެ. މިއިދާރާއަށް ވަޑައިގެން މަޢުލޫމާތު ސާފުކުރައްވަން ބޭނުންފުޅުވާ ބޭފުޅުން 2020 މާރިޗް4ވަނަ ދުވަހުން ފެށިގެން ރަސްމީ ގަޑީގައި މިއިދާރާއަށް ވަޑައިގެން މަޢުލޫމާތު ކަރުދާސް ނެންގެވުން އެދެމެވެ.\nވީމާ، މިކަމަށް ޝައުޤުވެރިވާ ފަރާތްތަކުން 2020 މާރިޗް 16 ވަނަ ދުވަހުގެ 11:00 އަށް މިއިދާރާއަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. އަންދާސީ ހިސާބު ހުށަހަޅުއްވާނީ މިއިދާރާއިން ދޫކުރާ ނަމޫނާއާއި އެއްގޮތަށެވެ. އަންދާސީ ހިސާބު ހުށަހަޅާ ފޯމު މިއިދާރާގެ ވެބުސައިޓާއި ފޭސްބުކު ޕޭޖުންވެސް ނެގެން ހުންނާނެއެވެ. މިއިދާރާގެ ފޭސްބުކު ޕޭޖުގެ އެޑްރެހަކީ (fb id:Faafu Nilandhoo Council Idhaaraa) އެވެ. ވެބުސައިޓް އެޑްރެސް މިކަރުދާހުގެ ތިރީބައިގައި ލިޔެފައިވާނެއެވެ.\n9 ރަޖަބު 1441\n4 މާރިޗް 2020


އަދަބާއިޘަޤާފަތް | Page 7\n31 އޯގަސްޓު 2004\nކަލާ އަހަރެންދެކެ ވަރަށް ލޯބިވާކަން އެނގެއެވެ.\nމިހާރު އަހަރެންގެ ހިތުގެ ހަމަޖެހުމަކީ ހަމައެކަނި އެއީއެވެ.\nއެކަމަކު މިހިތް އަދިވެސް އެދެމުންދަނީ ކަލާ އަހަރެންދެކެ ''ލޯބިވެއޭ'' ބުނާއަޑު އެހުމަށެވެ.\nއޭރުން ސިއްރުސިއްރުން ކަލާގެ ކަންފަތްދޮށުގައި ބުނާނަމެވެ.\n''އަހަރެން މާ ބޮޑަށް ލޯބިވެއެވެ.'' ''ބުނެދޭން ނޭނގޭ ވަރަށް ލޯބިވެއެވެ.''\n14 ޖުލައި 2004\nއަހަންނަށް ބަލާލުމުން ކަލެއަށް ފެންނަނީ ކޯޗެއް ހެއްޔެވެ؟\nއަޅު އަންހެނެއް ހެއްޔެވެ؟ ފުރިހަމަ މިނިވަނެއް ނޫންހެއްޔެވެ؟\nގިނަމީހުން އަހަންނަށް ބަލާފައި ދެލޯ ބޮޑުކޮށްލައެވެ\nއެންމެ ކުޑަވެގެން އަހަރެންގެ ބޮލުން ތަންކޮޅެއްވެސް ނުފެންނާތީއެވެ\nއަނެއް ބަޔަކު ނިންމާގޮތުން އަހަންނަކީ އަޅުވެތިކުރެވިފައިވާ ޖާހިލެކެވެ\nއެމީހުންނަށް ފެންނަނީ ޙައްޤު ނިގުޅައި ގަނެވި"ކުޑަ" ކުރެވިފައިވާ މީހެކެވެ\n29 ޖޫން 2004\n1-އަދަބުވެރިކަމުގައި މާ ގޮތްބޮޑު މީހަކު ހޯދާނެ ކަމެއް ނެތެވެ.\nކަލާގެ ދިރިއުޅުން ފޫހިކޮށްލަފާނެއެވެ.\nނުވަތަ، މާ ލާނެތް، މާ ގޮތްކުޑަ މީހަކާ ގާތް ނުވައްޗެވެ.\nކަލާ ބަދުނާމުވެ ޤަދަރު ހިނގައިދާނެއެވެ.\nއަދަބުވެރިކަމުގައި މެދުމިނެއް ގެންގުޅެމެވެ.\nއަދި ކޮންމެސް ވަރެއްގެ ލާނެތްކަމެއް މަގޭ ކިބައިގައި ވެއެވެ.\n28 މޭ 2004\nއެކީގައި ހޭދަވީ ކިތައް ދުވަސްކަމެއް ބުނެދޭކަށް ނޭނގެއެވެ.\nހިތްހެޔޮކަމާއިއެކީ ތަފާތު ވާހަކަތައް ދެއްކުމުގައެވެ.\nއުފާވެރި ކަމާއި މަޖަލުގައެވެ.\nއެކަމަކު އެދުވަސްތައް މާޒީއާއި އެކުވެ ދިޔައީއެވެ.\nދެކެމުން އައީ ފޮނިފޮނި ހުވަފެންތަކެކެވެ.\nއެކަމަކު ޙަޤީޤަތަށްވުރެ މާޗާލެވެ.\nމުޅި ހިތާއި ހަށިގަނޑަށް އަލިކުރަމުން ދިޔައިމެވެ.\nމިތުންފަތަށް ހިނިތުންވުމެއް ގެނެސްދޭނެކަމުގެ އުންމީދުގައެވެ.\nދައްކައިދިން ރީތި މަންޒަރުން މިހިތް ޝޯޚުވިއެވެ.\nއަބަދުވެސް މިލޮލުގައި އެމަންޒަރު ވާނެކަމަށް ހިތީމެވެ.\nހިނދުކޮޅެއްގެ ތެރޭގައި އެމަންޒަރު ލޮލަށް ގެއްލިއްޖެއެވެ.\nހުވަފެނުން ތެދުވެވުނީ އިޚްތިޔާރަކާއި ނުލައެވެ.\nޖުމްލަ ޞަފްޙާ7ގެ 9


Ithuru 21 bali meehaku beysfaruvaa ah India ah furaifi - AO News\nއާސަންދައިގެ ދަށުން ބޭސްފަރުވާއަށް އިންޑިއާ އަށް ދިޔަ ދިވެހިންގެ ތިންވަނަ ބެޗު - ފޮޓޯ: މޯލްޑިވްސް ކޮންސިއުލޭޓް އިން ޓްރިވެންޑްރަމް\nއާސަންދައިގެ ދަށުން ބޭސްފަރުވާއަށް ދާ ހަތަރުވަނަ ބެޗު މިއަދު އިންޑިއާއަށް ފުރައިފި އެވެ.\nއާސަންދަ ކޮމްޕެނީ ލިމިޓެޑުން ބުނީ ރައީސް ޞާލިޙްގެ އެދިވަޑައިގަތުމުގެ މަތިން އިންޑިއާ ސަރުކާރުން ދެއްވާފައިވާ ޚާއްސަ ހުއްދައާއެކު، އާސަންދައިގެ ޚަރަދުގައި ފަރުވާ ހޯދުމަށް މިއަދު އިރުއޮއްސި 18:30 ގައި، ބަލިމީހުންނާ އެހީތެރިންނާއެކު މުޅި ޖުމްލަ 50 މީހުން އިންޑިއާއަށް ފުރާފައިވާ ކަމަށެވެ.\nމީގެ އިތުރުން މި ބެޗުގައިވެސް ދާ ހުރިހާ ފަސިންޖަރުން އިންޑިއާ އަށް ދަނީ އިންޑިއާގެ ވިސާ ހަމަޖައްސައި އެ ޤައުމުގެ ޕަބްލިކް ހެލްތު ގައިޑްލައިނާ އެއްގޮތަށް ކޮވިޑަށް ޓެސްޓްކޮށް ނެގެޓިވް ނަތީޖާއާއެކު ކަމަށް އާސަންދައިން ބުނެއެވެ. އަދި އިންޑިއާ އިންވެސް އެ ފަސިންޖަރުން ކޮވިޑަށް ޓެސްޓު ކުރާނެ ކަމަށާއި، އެ ޤައުމުގައި 14 ދުވަހުގެ ކަރަންޓީނު ފުރިހަމަކުރަންޖެހޭނެ ކަމަށާއި، 14 ދުވަސް ފަހުން އަނެއްކާވެސް ކޮވިޑް-19 އަށް ޓެސްޓްކުރާނެ ކަމަށެވެ.\nއާސަންދައިން ހާމަކުރާ ގޮތުގައި މިއަދު ފުރި މީހުންގެ ތެރޭގައި ހިމެނެނީ 21 ބަލިމީހުންނެވެ. އޭގެ ތެރެއިން ނުވަ ބަލިމީހުންގެ ފަރުވާ ހަމަޖެހިފައި ވަނީ އެއިމްސް ހޮސްޕިޓަލުގައި ކަމަށްވާއިރު، ބާކީ 12 ބަލިމީހުންގެ ފަރުވާ ހަމަޖެހިފައި ވަނީ ކޮމްސް ހޮސްޕިޓަލުގައެވެ.\nމީގެ އިތުރުން އާސަންދައިން ބުނީ ބަލިމީހުންނާއި އެހީތެރިންވެސް ކަރަންޓީނުގައި ތިބޭނީ ފަރުވާ ހަމަޖެހިފައިވާ ހޮސްޕިޓަލުގައި ކަމަށާއި، ކަރަންޓީނުގެ މުއްދަތުގައިވެސް އެމީހުންގެ ފަރުވާ ކުރިއަށްގެންދެވޭނެ ކަމަށެވެ.\nބޭސްފަރުވާއާސަންދައާސަންދަ ކޮމްޕެނީ ލިމިޓެޑްއިންޑިއާދިވެހިން


ކެލާ ސްކޫލް ފިނި ޕާކްގެ މަސައްކަތް ނިންމާލައިފި – DhiDaily\nކެލާ ސްކޫލް ފިނި ޕާކްގެ މަސައްކަތް ނިންމާލައިފި\nބޭންކް އޮފް މޯލްޑިވްސް ކޮމިޔުނިޓީ ފަންޑުގެ ދަށުން ހއ. ކެލާ ސްކޫލް ކުރިމަތީގައި ބެލެނިވެރިން ތިބުމަށް ހިތް ފަސޭހަ މައިޒާނަކާއި ބައިސްކަލްތައް ޕާކު ކުރުމަށް ހާއްސަ ޖާގައެއް ތަރައްޤީ ކޮށްފިއެވެ.\nކެލާގެ އައިޑިއާސް ޖަމްއިއްޔާ އިން ބޭންކުގެ އެހީތެރިކަމާއެކު ނިންމި މި މައިޒާނާށް އެ ޖަމިއްޔާއިން ދީފައިވާ ނަމަކީ ’ކެލާ ސްކޫލް ފިނި ޕާކް‘ އެވެ.\nސްކޫލް ކުރިމަތީގައި ހުރި ހިޔާ ބޮޑު ގަސްތަކުގެ ބޭނުން ހިފައި މިވަނީ ބެލެނިވެރިން އިށީނދެގެން ތިބުމަށް ބެންޗުތަކެއް ވަނީ ބަހައްޓާފައެވެ. އަދި ސްކޫލްއަށް އަންނަ ދަރިވަރުން ބައިސްކަލް ޕާކުކޮށްފައި ބެހެއްޓުމަށް ވަކި ހާއްސަ ޒޯނެއް ކަނޑައަޅައި އެ ސަރަހައްދުވަނީ ހިޔާކޮށް ތަރުތީބުން ބައިސްކަލް ޕާކުކުރެވޭނެ ގޮތްވެސް ހަމަޖައްސާފައެވެ.\n”ކޮމިއުނިޓީ ފަންޑުގެ ދަށުން ރާއްޖޭގެ އެކިކަންކޮޅުތަކުގައި ޕްރޮޖެކްޓް ހިންގުމަށް ބޭންކުން މިދަނީ އެހީތެރިވަމުން. އައިޑިއާސް ޖަމިއްޔާއިން ކެލާގައި މި ނިންމި ޕްރޮޖެކްޓަކީ ރަށުގެ ސްކޫލްގައި ކިޔަވަމުންދާ ދަރިވަރުންނަށާއި ބެލެނިވެރިންނަށް ވެސް ފަސޭހަތަކެއް ހޯދައިދެވުނު އަދި ހަމަ އެހެންމެ ތިމާވެށްޓާ ރަށްޓެހި ޕްރެޖެކްޓެއް. އަޅުގަނޑުމެންގެ އުއްމީދަކީ މިއީ ކެލާގެ ރައްޔިތުން ބަލައިގަންނާނެ ޕްރޮޖެކްޓަކަށް ވެގެން ދިޔުން.“ ބީއެމްއެލްގެ މެނޭޖަރު ޕަބްލިކް ރިލޭޝަންސް މުޙައްމަދު ސައީދު ވިދާޅުވިއެވެ.\n”ބައިސްކަލްގައި ކުދިން ސްކޫލަށް ގޮވައިގެންދާ ބެލެނިވެރިންވެސް އަދި ސްކޫލް ދަރިވަރުންވެސް ސްކޫލަށް ވަނުމުގެ ކުރިން ތިބެންޖެހެނީ ކޮޅަށް، ބައެއްފަހަރު އަވިދޭ ގޮތަށް. މީގެ އިތުރުން ބައިސްކަލް ޕާކް ކުރުމަށް ވަކި ސަރަހައްދެއް ނެތުމުން އެކި ދިމަދިމާލުގައި ބައިސްކަލް ޕާކްކޮށްފައި ބަހައްޓާ. އަޅުގަނޑުމެން ވިސްނީ މިފަދަ ޕްރޮޖެކްޓަކުން ދޭ މާލީ އެހީއަށް ބަލާއިރު މިއީ ރަށަށް މިވަގުތަށް އެންމެ ބޭނުންވާ އެއް ކަމެއްގެ ގޮތުގައި. އެގޮތުން ސްކޫލު ސަރަހައްދުގައި ހުރި ގަސްތަކުގެ ބޭނުން ހިފައި ބެލެނިވެރިންނަށް ހިޔާ ވެވޭނެ ބެންޗުތަކެއް ބަހައްޓަައި އަދި ބައިސްކަލްތައް ބެހެއްޓުމަށް ހާއްސަ ޕާކިންގެ އޭރިއާއެއް ހަދަން ނިންމީ އަޅުގަނޑުމެންގެ ތެރޭކުރެވުނު މަޝްވަރާތަކަށްފަހު. މި ޕްރޮޖެކްޓަށް ރަށުގެ ރައްޔިތުންނާއި ޖަމިއްޔާގެ ގިނަ މެންބަރުންގެ އެހީތެރިކަން ލިބިގެން ދިޔަ. މި ފުރުސަތުގައި ބީއެމްއެލްއަށާއި އެހޭތެރިވެދިން އެންމެހާ ފަރާތްތަކަށް ޝުކުރު އަދާކުރަން. މަސައްކަތް އެއްކޮށް ނިންމާލެވި، އައިޑިއާސްގެ ފަރާތުން ރައްޔިތުންނަށް މިވަރުގެ ހިދުމަތެއް ކޮށްދެވުނީތީ ވަރަށް އުފާކުރަން،“ އައިޑިއާސްގެ އޮފިޝަލަކު ވިދާޅުވިއެވެ.\nއަހަރެންގެ ބޭންކް ކޮމިއުނިޓީ ފަންޑަށް ހުށަހަޅާ ޕްރޮޕޯސަލްތަކަކީ ހިލޭ ސާބަހަށް ކުރާ މަސައްކަތްތަކަށާއި، ތައުލީމާއި، ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހެޅޭ ޕްރޮޕޯސަލްތަކެކެވެ.\nކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ ފުރުސަތު9ސެޕްޓެމްބަރު 2020 އާ ހަމަޔަށް ވަނީ ހުޅުވާލެވިފައެވެ. މި ފިޔަވަހީގެ ދަށުން5ޕްރޮޕޯސަލް ހޮވައި، ކޮންމެ ޕްރޮޕޯސަލެއްގައި ހިމެނޭ ހަރަކާތް ހިންގުމަށްޓަކައި 50,000 ރުފިޔާ ދިނުމަށްވަނީ ހަމަޖެހިފައެވެ.


IS ge mauloomaathu dhin kamah bune kudakujjehge boa kandaifi\nއައިއެސްގެ މައުލޫމާތު ދިން ކަމަށް ބުނެ ކުޑަކުއްޖެއްގެ ބޯ ކަނޑައިފި\nއައިއެސްގެ މައުލޫމާތު ޓިއުނީޝިޔާ ސިފައިންނަށް ފޯރުކޮށްދިން ކަމަށް ބުނެ އެއިއެސްގެ ދަށުން މަސައްކަތްކުރާ ހަނގުރާމަވެރި ގުރޫޕަކުން ޓިއުނީޝިޔާގެ 16 އަހަރުގެ ކުއްޖެއްގެ ބޯ ބުރިކޮށް މަރާލައިފި އެވެ.\nބަކަރި ހުއިހެއްޕުމުގެ މަސައްކަތްކުރާ މަބްރޫކް ސުލްތާނީގެ ބޯ ބުރިކޮށް ޕްލާސްޓިކް ކޮތަޅަކަށްލުމަށްފަހު ހަނގުރާމަވެރިން ވަނީ އޭނާގެ އާއިލާއަށް ފޮނުވާފައެވެ.\nސުލްތާނީގެ ބޯ އާއިލާއަށް ފޮނުވީ އޭނާއާ އެކު މަސައްކަތުގައި އުޅުނު 14 އަހަރުގެ އެކުވެރިއެއް އަތަށް ދިނުމަށް ފަހު އެވެ. ސުލްތާނީގެ ބޯކަނޑާ ވީޑިއޯ އިންޓަނެޓުގައި އާންމު ކުރުމާ އެކު ޓިއުނީޝިޔާގައި ވަނީ ނުތަނަވަސްކަން ފެތުރި ހަނގުރާމަވެރި ޖަމާއަތްތަކާމެދު ރުޅިވެރިކަން އިތުރުވެފައެވެ. ހަނގުރާމަވެރިން އާންމު ކުރި ވީޑިއޯގައި ސުލްތާނީއާއި ސުވާލުކުރާ މަންޒަރާއި އަތް ފުރަގަހަށްލާ ބަނދެފައި ހުރި މި ކުއްޖާގެ ބޯ ބުރިކޮއްލާތަން ދައްކައެވެ.\n"ޖުންދު އަލް ހަލީފާ" ނުވަތަ "ހިލާފަތުގެ ހަނގުރާމަވެރިންނަކީ" ޓިއުނީޝިޔާގައި ހަރަކާތްތެރިވާ އައިއެސްގެ ގޮތްޕެކެވެ. "މިއީ ހިލާފަތުގެ ހަނގުރާމަވެރިންނަށް ގައްދާރުވާ ޓިއުނީޝިޔާގެ ކޮންމެ މީހެއްގެ ނިމުން ވެސް އަންނާނެ ގޮތް." ހަނގުރާމަވެރިން އާންމު ކުރި ވީޑިއޯގައި އަރަބި ބަހުން ލިޔެފައި ވެއެވެ.\nދެހާސް އެގާރަ ވަނަ އަހަރުން ފެށިގެން ޓިއުނީޝިޔާގައި ހަނގުރާމަވެރި ޖަމާއަތްތަކުގެ ހަރަކާތްތައް ދަނީ އިތުރުވަމުންނެވެ. މިދިޔަ މަހުވެސް ހަނގުރާމަވެރިން އެގައުމުގައި މީހެއްގެ ބޯކެނޑިއެވެ. އަދި ޖޫންމަހު އައިއެސްއިން ވަނީ ޓިއުނީޝިޔާގެ ރިސޯޓަކަށް ހަމަލާދީ 38 މީހުން މަރަލާފައެވެ. އަދި މާޗް މަހު ދިން މިފަދަ ހަމަލާއެއްގައި 21 މީހުން މަރާލިއެވެ. ޓިއުނީޝިޔާގައި ހަނގުރަމަވެރިންގެ ހަމަލާތައް އެންމެ ގިނައިން އަމާޒުވަނީ އެގައުމުގެ ސަލާމަތީ ބާރުތަކަށާއި ޓޫރިސްޓުންނަށެވެ. -- އަލް އަރަބިއްޔާ


ވަޒީފާގެ ފުރުޞަތު- އޮފިސަރ (ޖީ.އެސް 3) - ހިއުމަން ރިސޯސް އެންޑް ޕްރޮފެޝަނަލް ޑިވެލޮޕްމަންޓް ސެކްޝަން\n18 އޮކްޓޯބަރ 2017, 12:00 އިއުލާން\nހިއުމަން ރިސޯސް އެންޑް ޕްރޮފެޝަނަލް ޑިވެލޮޕްމަންޓް ސެކްޝަން\nކޮމިޝަންގެ އިދާރާއަށް މުވައްޒަފުން ހޯދުމާއި، މުވައްޒަފުން ނެގުމައި ގުޅިގެން ކުރަންޖެހޭ އެންމެހާ ކަންކަން ވެރިން އަންގާ ގޮތެއްގެ މަތިން ކުރުން.\nވަރކްޝޮޕް، ސެމިނަރ، ބައްދަލުވުން، ކޯސްތަކުގައި މީހުން ފޮނުވުމާއި ބައިވެރިކުރުމާބެހޭ އިދާރީ މަސައްކަތްކުރުމާއި ލިޔެކިޔުން ބެލެހެއްޓުން.\nދާއިމީ މުވައްޒަފުންގެ ވަޒީފާ ބަޔާން ތައްޔާރު ކުރުމާއި އެކަމާބެހޭ އިދާރީ މަސައްކަތްތައް ބެލެހެއްޓުން.\nވަޒީފާގައި އުޅޭކަމުގެ ލިޔުމާއި ވަގުތީގޮތުން މަސައްކަތް ކުރިކަމުގެ ލިޔުން އެކަމަށް އެދޭ ފަރާތްތަކަށް ދޫކުރުމާއި އެކަމާގުޅޭ އިދާރީ ކަންކަން ކޮށް ލިޔެކިޔުން ބެލެހެއްޓުން.\nކުރިއަށް އޮންނަ އަހަރުގައި ސެކްޝަނުން ކުރާނެ މަސައްކަތުގެ ވަރކް ޕްލޭން ތައްޔާރުކުރުން.\nސެކްޝަނުން އޮފީހުގެ ވެބްސައިޓްގައި ހިމަނަން ބޭނުންވާ މަޢުލޫމާތު ކަމާބެހޭ ސެކްޝަނަށް ފޮނުވައި އެކަމާބެހޭ އިދާރީ މަސައްކަތްކުރުން.\nއަހަރީ ރިޕޯޓަށް ބޭނުންވާ މަޢުލޫމާތު ތައްޔާރުކުރުމުގެ މަސައްކަތް ކުރުން.\nކުރިޔަށް އޮންނަ އަހަރަށް ކޮމިޝަނުގެ މުވައްޒަފުންނަށް ބޭނުންވާ ޓްރޭނިންގ ރިކުއަޔަރމަންޓް ތައްޔާރުކުރުމުގެ އިދާރީ މަސައްކަތްތައް ކުރުމާއި ލިޔެކިޔުން ބެލެހެއްޓުން.\nމުވައްޒަފުންގެ ޕަރފޯމަންސް އެޕްރައިސަލްއާ ގުޅިގެން ކުރަންޖެހޭ ކަންތައްތައް ކުރުން.\nއަލަށް ކޮމިޝަނާގުޅޭ މުވައްޒަފުންނަށް ސެކްޝަން ވެރިޔާގެ އިރުޝާދާއެކީ އިންޑަކްޝަން ޕްރޮގްރާމް ހިންގުން\nހިޔުމަން ރިސޯސް ޕެނަލްގެ ބައްދަލުވުންތައް އިންތިޒާމްކޮށް އިދާރީ މަސައްކަތް ބެލެހެއްޓުން.\nވަރކްޝޮޕް، ސެމިނަރ، ބައްދަލުވުން އަދި ކޯސްތަކުގައި މީހުން ފޮނުވުމާއި ބައިވެރިކުރުމާބެހޭ އިދާރީ މަސައްކަތްކުރުމާއި ލިޔެކިޔުން ބެލެހެއްޓުން.\nއިންތިޚާބަކަށް ނުވަތަ ބައި- އިލެކްޝަނަކަށް އިޢުލާނުކޮށްފިނަމަ، ސެކްޝަން/ޑިވިޜަން ހެޑް އަންގާ ގޮތެއްގެ މަތިން ފޯކަލް ޕޮއިންޓްސް އަދި އޮފިޝަލުން ނެގުމުގެ އިދާރީ މަސައްކަތްކުރުން.\nސެކްޝަނަށް ލިބޭ ސިޓީތަކަށް ޖަވާބު ތައްޔާރުކުރުން.\nސެކްޝަންގެ މަސައްކަތްތަކާ ގުޅޭ ގޮތުން ވެރިން އަންގަވާ ކަންކަން ކުރުން.\nމި މަސައްކަތްތަކަށް ޝައުޤުވެރިވާ ފަރާތްތަކުން 26 އޮކްޓޫބަރު 2017 ވާ ބުރާސްފަތި ދުވަހުގެ 14:00ގެ ކުރިން އިލެކްޝަންސް ކޮމިޝަންގެ އިދާރާއަށް ހުށަހަޅަންވާނެއެވެ.\n82 މުޙައްރަމް 1439\n18 އޮކްޓޫބަރު 2017


ޤައުމީ ދުވަހުގެ ރަސްމީ ޖަލްސާ މިއަހަރު ނުބާއްވާ ގޮތަށް ހަމަޖައްސައިފި | Sandhaanu\nޤައުމީ ދުވަހުގެ ރަސްމީ ޖަލްސާ މިއަހަރު ނުބާއްވާ ގޮތަށް ހަމަޖައްސައިފި\nޤައުމީ ދުވަހުގެ މުނާސަބަތުގައި ކޮންމެ އަހަރަކު ބާއްވާ ރަސްމީ ޖަލްސާ މިއަހަރު ނުބޭއްވުމަށް ސަރުކާރުން ނިންމަވައި އެކަން އިޢްލާނު ކޮށްފިއެވެ.\nރައީސް އޮފީހުން މިއަދު ވިދާޅުވެފައިވަނީ، ކޮވިޑް-19ގެ ޙާލަތާއި ގުޅިގެން މި އަހަރުގެ ޖަލްސާ ނުބާއްވަވާ ގޮތަށް ސަރުކާރުން ނިންމަވާފައިވާ ކަމަށެވެ.\nއޭގެ އިތުރުން، ކޮވިޑް19ގެ ޙާލަތުން ޢާންމު ޙާލަތަށް ރުޖޫޢަވެވުމުން ޤައުމީ އިނާމު ދެއްވުމަށް ޙާއްސަ ޖަލްސާއެއް ބާއްވާނެ ކަމަށްވެސް ރައީސް އޮފީހުން ވިދާޅުވިއެވެ.\nއެ ޖަލްސާ ބައްވާނެ ތާރީޚެއް ފަހުން އިޢްލާނު ކުރައްވާނެ ކަމަށް ރައީސް އޮފީހުން ވިދާޅުވިއެވެ.\nޤައުމީ ދުވަހުގެ ގޮތުގައި ފާހަގަ ކުރަމުން އަންނަނީ ކޮންމެ ހިޖުރީ އަހަރެއްގެ ރަބިއުލްއައްވަލް މަހުގެ އެއް ވަނަ ދުވަހެވެ. މި އަހަރުގެ ޤައުމީ ދުވަސް ބައްދަލުވަނީ މި އޮކްޓޯބަރ މަހުގެ 18 ވަނަ ދުވަހަށެވެ.


Wedding akah dhaan hedhun alhan neyginfatha?\nވެޑިންއަކަށް ދާން ހެދުން އަޅަން ނޭނގިފަތަ؟\nހެދުން އަޅާނެ ގޮތް ނޭގިގެން ނުވަތަ ލާން ނަގާ ހެދުމާ މެދު ހިތްހަމަ ނުޖެހިގެން ލޯގަނޑު ކުރިމަތީގައި ކިހާ ވަގުތެއް ހޭދަކުރެވޭ ހެއްޔެވެ؟ ތިޔައީ އަންހެން ކުއްޖެއްނަމަ މިސުވާލުގެ ޖަވާބު ދޭން ފަސޭހައެއް ނުވާނެ އެވެ. ކޮންމެއަކަސް އަންހެނުން ނަލަވާން ގިނަ ވަގުތު ނަގައޭ މީހުން ބުނަނީ ސަބަބަކާ ނުލައެއް ނޫނެވެ. މި ބުނާ ހެދުން އިހްތިޔާރު ކުރަން އެހާ އިރު ނަގާއިރު ދެން އަދި މޭކަޕް ކުރަން ކިހާ އިރެއް ވޭތުވާނެބާ؟ ކައިވެނީގެ ހަފްލާތަކަށް ގަޑިއަށް ނުދެވެނީ މިހެންވެގެންއެވެ. އަދި ދެވޭ އިރުވެސް ތިމާ ލައިގެންދާ ހެދުމުގެ ކުލަ ތިމާ އަށް ކަމުނުދެއެވެ. އެހެން ކަމުން ކައިވެނީގެ ހަފްލާތަކަށް ދާ އިރު ތިމާ ހެދުން އަޅާނެ ރަނގަޅު ކުލައެއް ހޯދާލަން އެބަ ޖެހެއެވެ.\nކައިވެނިކުރާ ކުއްޖާއަށްވުރެ ރީތި ނުވުން\nއެންމެ ފުރަތަމަ ވެސް ވިސްނާލަން ޖެހޭ ކަމަކީ ތިމާ މިދާ ކައިވެންޏަކީ ތިމާގެ ކައިވެންޏެއް ނޫންކަން ދެނެގަތުމެވެ. ތިމާ ލާ ހެދުން ކައިވެނި ކުރާ އަންހެން ކުއްޖާއަށްވުރެ ރީތިވެއްޖެއްޔާ އެކުއްޖާދިމާލަށް ބާލާނެ މީހަކު ނުހުއްނާނެއެވެ. އެހެން ކަމުން ތިމާ އަޅާ ހެދުމަކީ ތިމާގެ ރީތިކަން ނުގެއްލޭފަދަ އާދައިގެ ހެދުމަކަށް ވާނެ ޖެހޭނެއެވެ.\nހުދު ކުލަ ނޫން ކުލައެއް\nމިހާރަކަށް އައިސް ހަފްލާ ތަކަށް ދާއިރު އަންހެން ކުދިން ގިނައިން އަޅާ އުޅެނީ ހުދުކުލައިގެ ހެދުންތަކެވެ. އެކަމަކު އެއީ އެންމެ ރަނގަޅު ޗޮއިސް އެއް ނޫނެވެ. ސަބަބަކީ ގިނަ ކައިވެނީގެ ހަފްލާތަކުގައި އަންހެން ކުއްޖާގެ ހެދުމުގެ ކުލައަކަށް ހުދު ކުލަވާތީއެވެ. އެހެންކަމުން ހުދު ކުލަޔަކީ ހަފްލާއަށްދާ މެހެމާނުއްނާ މާކަ ގުޅޭ ކުލަޔެއް ނޫނެވެ.\nކައިވެނީގެ ބްރައިޑްސްމެއިޑްގެ ހެދުމާއި އެއްވަތަރު ނުވުން\nކައިވެނީގެ ހަފްލާއަށް އައިސް އުޅޭއިރު މެހެމާނުން ތިމާ ބްރައިޑްސްމެއިޑް އެއް ކަމަށް ހީކޮށް އޮޅޭގޮތް ވުމަކީ ވަރަށް ގިނައިން މިހާރު ދިމާވާކަމެކެވެ. މިހެން ވާ ގޮތް ވަނީ ވެސް ތިމާ އަޅާ ހެދުމުގެ ސަބަބުންނެވެ. އެހެން ކަމުން މިކަހަލަ ހަފްލާތަކަށް ދާއިރު ވީހާވެސް ބްރައިޑްސްމެއިޑުންނާ ތާފާތުކޮށް ހެދުން އަޅައިގެން ނޫނީ މި އޮޅުންތަކުން ސަލާމަތް ވެވޭކަށް ނެތެވެ.\nކައިވެނީގެ ތައުވަތުގައި ބުނެފައިވާ ކުލައެއް!\nކައިވެންޏަށް ދެވޭ ދައުވަތު ކާޑުގައި މިހާރަކަށް އައިސް ހެދުން އަޅަންވީކުލަ ބުނެފައި ހުރެއެވެ. މިހެން ކާޑުތަށް އައިސްފައި ހުރުމުން ހެދުން އަޅަން އެންހެން ކުދިންނަށް ފަސޭހަވެއެވެ. ލާނެ ހެދުމެއްގެ ކުލަ ނޭގިގެން ފިރިމާގެ ބޯ ގޮއްވާލާވަރު ވާކަށް ނުޖެހޭނެއެވެ.\nމިހެން ކަމުން މިހުރިހާ ކަމަކަށް ވިސްނާލައިގެން ހެދުން އަޅާލަން ހިނގާބަލާށެވެ. އަލަމާރީގައި ހުރިއްޔާ ހުރި ހުރިހާ ހެދުމެއް އެކި ދިމާ ދިމާލަށް އުކާލައި ކަންބޮޑުވެފައި ހުންނާކަށް ނުޖެހޭނެއެވެ.


ޝަޢުބާން މަހު ރޯދަހިފުމުގެ މަތިވެރިކަން – DhiSalafiyyah\nޝަޢުބާން މަހު ރޯދަހިފުމުގެ މަތިވެރިކަން\n27/06/2012 ފިޤުހާއި އޭގެ ޢިލްމުތައް, ދީންއައްޝައިޚު ޢަބްދުއްރަޙީމް ބިން މުޙައްމަދު\nعن أسامة بن زيد رضي الله عنهما قال: قلت يا رسول الله: لم أرك تصوم من شهر من الشهور ما تصوم من شعبان؟ قال : ((ذاك شهر تغفل الناس فيه عنه، بين رجب ورمضان، وهو شهر ترفع فيه الأعمال إلى رب العالمين، وأحب أن يرفع عملي وأنا صائم)) [رواه النسائي وحسنه الألباني في صحيح الترغيب والترهيب]. ޙަދީޘްގެ ތަރުޖަމާއީ:\nއުސާމާ ބިން ޒައިދުގެ ކިބައިން ރިވާވެގެންވެއެވެ. އެކަލޭގެފާނު ރަސޫލުﷲ ޞައްލަﷲ ޢަލައިހި ވަސައްލަމަގެ ކިބައިން ރިވާކުރައްވައެވެ. ތިމަންކަލޭގެފާނު ވިދާޅުވީމެވެ. އޭ ﷲގެ ރަސޫލާއެވެ. ކަލޭގެފާނު ޝައުބާން މަހު ރޯދަހިއްޕަވާ ފަދައިން އެހެން މަހެއްގައި ރޯދަހިއްޕަވާތީ ތިމަންކަލޭގެފާނު ދެކެވަޑައި ނުގަންނަވަމެވެ. އެކަލޭގެފާނު ޙަދީޘްކުރެއްވިއެވެ. “އެމަހަކީ ރަމަޟާން މަހާއި ރަޖަބު މަހާއި ދެމެދުގައިވާ، އަދި އެމަހަކާއި މެދުގައި މީސްތަކުން އެމަހެއްގައި ޣާފިލުވެފައިވާ މަހެކެވެ. އަދި އެމަހަކީ މީސްތަކުންގެ ޢަމަލުތައް ރައްބުލް ޢާލަމީންގެ ޙަޟްރަތަށް އުފުއްލެވޭ މަހެވެ. ތިމަންކަލޭގެފާނުގެ ޢަމަލުފުޅުތައް ތިމަންކަލޭގެފާނު ރޯދައަށް ހުއްޓާ އުފުއްލެވުމަށް ތިމަންކަލޭގެފާނު ލޯބިކުރައްވަމެވެ.” (ނަސާއީ)\nއެކަލޭގެފާނު އެމަހުގަ ރޯދަހިއްޕެވުމަށް ސަމާލުކަން ދެއްވާ މިންވަރު ހާމަވެގެންދަނީ މުއުމިނުތަކުންގެ މައިކަނބަލުންތައް ކަމަށްވާ އެކަލޭގެފާނުގެ މާތް އަނބިއަނބިކަނބަލުންގެ ކިބައިން ރިވާވެގެން އައިސްފައިވާ ޙަދީޘްފުޅުތަކުންނެވެ. އެކަނބަލުން ރިވާކުރައްވާ ގޮތުގައި އެކަލޭގެފާނު މުޅި ޝައުބާންމަހުގައި އެއްކޮށް ކަހަލަ ގޮތަކަށް ރޯދަހިއްޕަވައެވެ. ނަމަވެސް ރޯދަމަސް ނޫން އެހެންމަހެއްގައި މަސްފުރިހަމަވަންދެން ރޯދަ ނުހިއްޕަވައެވެ. އަދި ބައެއް ރިވާޔަތްތަކުގައި އެއްކޮށް ރޯދަ ހިއްޕެވި ކަމަށްވެސް ވެއެވެ.\nއުއްމުލް މުއުމީނިން ޢާއިޝަތު ރަޟިޔަﷲ ޢަންހާ ރިވާކުރައްވައެވެ. )) كان رسول الله صلّى الله عليه و سلّم يصوم حتى نقول: لا يفطر، و يفطر حتى نقول: لا يصوم، فما رأيت رسول الله صلّى الله عليه و سلّم استكمل صيام شهر إلا رمضان، و ما رأيته أكثر صياما منه في شعبان (()) [أخرجه مالك في الموطأ (309/1)، و البخاري في الصوم/ باب صوم شعبان (1969)، و مسلم في الصيام/ باب صيام النبي صلّى الله عليه و سلّم في غير رمضان…(1156)(175)].\nقال رسول الله صلى الله عليه وسلم« لاَ تَقَدَّمُوا رَمَضَانَ بِصَوْمِ يَوْمٍ وَلاَ يَوْمَيْنِ إِلاَّ رَجُلٌ كَانَ يَصُومُ صَوْمًا فَلْيَصُمْهُ ».رواه مسلم


Yameen sarukaarukaarugai EPA ah varah nufooz foaruvi: EPA | Mihaaru\nއީޕީއޭގެ ވެރިން މަޖިލީހުގެ ކޮމެޓީގައި: މިދިޔަ ސަރުކާރުން ވަރަށް ނުފޫޒު ފޯރުވި ކަމަށް ވިދާޅުވި-- ފޮޓޯ: މަޖިލިސް\nޔާމީންގެ ސަރުކާރުގައި ވަރަށް ބޮޑަށް ނުފޫޒު ފޯރުވި: އީޕީއޭ\n24 ޖޫން 2019 - 16:51 18 comments\nކުރީގެ ރައީސް އަބްދުﷲ ޔާމީން ސަރުކާރުގައި އެންވަޔަރަމެންޓް ޕްރޮޓެކްޝަން އޭޖެންސީ (އީޕީއޭ) އަށް ވަރަށް ބޮޑަށް ނުފޫޒު ފޯރުވާފައިވާ ކަމަށް އެ އޮތޯރިޓީގެ ޑިރެކްޓަ ޖެނެރަލް މުހައްމަދު ނައީމް މިއަދު މަޖިލީހުގައި ވިދާޅުވެއްޖެ އެވެ.\nރުއްގަސް ނެގުން އިތުރުވި މައްސަލައާ ގުޅިގެން ރައްޔިތުންގެ މަޖިލީހުގެ އެންވަޔަރްމެންޓް އެންޑް ކްލައިމެޓް ކޮމިޓީއަށް އީޕީއޭ ހާޒިރުކޮށް މެމްބަރުން ކުރެއްވި ސުވާލުތަކަށް ޖަވާބު ދެއްވަމުން ނައީމް ވިދާޅުވީ ވޭތުވެދިޔަ ފަސް އަހަރު އީޕީއޭ އަށް ވަރަށް ބޮޑަށް ނުފޫޒު ފޯރުވާފައިވާ ކަމަށާއި ނުފޫޒު ނުފޯރުވޭ ފަހަރުތަކުގައި މިނިސްޓްރީތަކުން އެ އޮތޯރިޓީގެ ބާރުތައް ނަގައި ގޮތް ނިންމާފައި އެބަހުރި ކަމަށެވެ.\nއެ ހާލަތުގައި ވެސް އީޕީއޭ އިން ނުފޫޒެއްގެ މައްޗަށް ކަމެއް ނިންމާފައިނުވާނެ ކަމަށް ނައީމް ވިދާޅުވި އެވެ.\n"ވަރަށް ދަތި ހާލުގައި މި ނުފޫޒުތަކާއެކު ވެސް މަސައްކަތް ކުރަމުން ދިޔައީ މިއިން އެއްވެސް ނުފޫޒަކަށް ލެނބި ވަކި ފަރާތަކުން ބުނާ ގޮތަކަށް އީޕީއޭއަކުން ނީންނާނެ ކަމެއް ކޮށްފައެއް މިދިޔަ ފަސް އަހަރުތެރޭގައި ނިންމާފައެއް،" ނައީމް ވިދާޅުވި އެވެ.\n"އީޕީއޭއިން ކަމެއް ނިންމަން ނުފެންނަންޏާ އެކަމެއް ބުނާނެ. ލިޔުމުން ވެސް ބުނާނެ. ބުނުމަށް ފަހު އީޕީއޭގެ މައްޗަށް ބާރުފޯރުވޭނެ ފަރާތްތަކެއް ތިބޭތީވެ އެފަރާތްތަކުން ގަވައިދުތަކަށް ބަދަލު ގެނެސްގެން ކަންކުރީމަ މިއަދު މިހާލަތުގައި މިއޮތީ،"\nތިމާވެއްޓަށް ބެލުމަށް ނެތި ރާއްޖޭގެ ގިނަ ފަޅުތަކެއް ހިއްކާފައިވާއިރު އެކަން ފާލުން ނެއްޓުނީ އަމަލު ކުރަމުންދިޔަ އުސޫލަށް ބަދަލު ގެނައުމުން ކަމަށް ނައީމް ވިދާޅުވި އެވެ.\nއީޕީއޭގެ ބައެއް ބާރުތައް ރައީސް ޔާމީން ސަރުކާރުގައި ވަނީ ޓޫރިޒަމް މިނިސްޓްރީގެ ދަށަށް ބަދަލުކޮށްފަ އެވެ. އެގޮތުން ރިސޯޓްގެ ގޮތުގައި ތަރައްގީ ކުރަން ގިނަ ފަޅުތަކެއް ދޫކުރި އެވެ. ނައީމް ވިދާޅުވީ އެއީ މިހާ ހިސާބަށް މައްސަލަތައް ދާން މެދުވެރިވި ސަބަބު ކަމަށެވެ. އަދި އާސަރުކާރާއެކު އެކަންކަން މިހާރު ރަނގަޅު ވަމުން އަންނަ ކަމަށް ވިދާޅުވި އެވެ.\nފަޅު ހިއްކައިގެން ހަދާ ރިސޯޓްތައް ފެހި ކުރުމަށް ރުއްގަސް ނަގާ މައްސަލަ ވެސް އޮތީ ވަރަށް ބޮޑުވެފަ އެވެ. ތިމާވެއްޓަށް ބެލުމެއްނެތި އެތައް ސަތޭކަ ރުކެއް އެތައް ރަށަކުން ނަގައިގެން ގެންދިޔަ އެވެ.\nކުރީގެ ގަވައިދު ބުނާގޮތުން 10 ރުކަށްވުރެ ގިނައިން ނަގާނަމަ އީއައިއޭ ހަދަން ޖެހެ އެވެ. ނަމަވެސް 2017 ގައި އެ ގަވައިދަށް ގެނައި އިސްލާހުގައި ބުނަނީ 200 ރުއް ނުވަތަ 8،250 އަކަމީޓަރަށް ވުރެ ބޮޑު ސަރަހައްދެއް ސާފު ކުރާނަމަ އީއައިއޭ ހަދަން ނުޖެހޭނެ ކަމަށެވެ.\n"މިގަވައިދަށް ވަރަށް ބޮޑެތި ބަދަލު ގެނެސް އުސޫލެއް ހަދައި ކުރިންއޮތް ހަރުދަނާ އުސޫލުތައް ވަނީ ނެތިގެންގޮސްފައި. އެހެންވީމަ ރުއްގަސް ނަގައި ގެންދިއުމުގައި ވަރަށް ފަސޭހަގޮތްތަކެއް ވެގެންދިޔައީ،" ނައީމް ވިދާޅުވި އެވެ.\nއީޕީއޭއިން ވަކި ޕްރޮޖެކްޓެއް ހުއްޓުވުމުން އެކަން މިނިސްޓްރީތަކަށް ހުށަހަޅައިގެން ކުރިއަށް ދިއުމުގެ ބާރު މިހާރު ވެސް އޮންނާތީ އެއީ މައްސަލައެއް ކަމަށް ނައީމް ވިދާޅުވި އެވެ. އަދި މިހާރު އަމަލުކުރާ ބައެއް އުސޫލުތަކަށް ބަދަލު ގެނެސް އީޕީއޭއަށް މިނިވަންކަންމަތީ މަސައްކަތް ކުރެވޭނެ ފުރުސަތު ދޭން ޖެހޭ ކަމަށް ނައީމް ވިދާޅުވި އެވެ.\nއީޕީއޭ މިނިވަންކުރުމަށް ގަވައިދުތަކަށް ގެންނަން ޖެހޭ ބަދަލުތައް ލިޔުމުން ހުށަހެޅުމަށް އެ ކޮމެޓީގެ މުގައްރިރު އަދި ހޯރަފުށީ ދާއިރާގެ މެމްބަރު އަހުމަދު ސަލީމް ވަނީ އަންގަވައިފަ އެވެ.\nއީޕީއޭ އަކީ މިނިވަން އިދާރާއަކަށް ހައްދަވާނެ ކަމަށް ރައީސް އިބްރާހިމް މުހައްމަދު ސޯލިހް ވަނީ ވިދާޅުވެފަ އެވެ. އަދި ރުއްގަސް ނެގުމުގެ ގަވައިދު ހަރުދަނާ ކުރުމުގެ މަސައްކަތް މިހާރު އަންނަނީ ކުރަމުންނެވެ.\nއިތުރު ލިޔުންތައް ތިމާވެށި އެންވަޔަރްމެންޓް މިނިސްޓްރީ އީޕީއޭ ކްލައިމެޓް ޗޭންޖް


މަތީ ތައުލީމުގެ ލޯނު 514 ދަރިވަރަކަށް ހަމަޖެހިއްޖެ – DhiDaily\nރާއްޖޭގެ މަތީ ތައުލީމުގެ ލޯނަށް އެދި ހުށަހެޅި ދަރިވަރުންގެ ތެރެއިން 514 ދަރިވަރަކަށް ލޯނު ހަމަޖެހިއްޖެ އެވެ.\nމިނިސްޓްރީ އޮފް ހަޔާރ އެޑިއުކޭޝަނުން ބޭއްވި ނޫސްވެރިންގެ ބައްދަލުވުމެއްގައި ވާހަކަފުޅު ދައްކަވަމުން ހަޔާރ އެޑިއުކޭޝަން މިނިސްޓަރ ޑރ. އިބްރާހިމް ހަސަން ވިދާޅުވީ މަތީ ތައުލީމުގެ ލޯން ސްކީމަށް އެއްހާހެއްހާ ދަރިވަރުން ކުރިމަތިލައިފައިވާ ކަމަށެެވެ. އަދި ދަރިވަރުން ފަރާތުން ލިބުނު އެޕްލިކޭޝަންތަކުގެ ފެންވަރު ރަނގަޅުކަން ފާހަގަކުރައްވައި މިނިސްޓަރ ވިދާޅުވީ، ކުރިއާ ހިލާފަަށް، ވަރަށް ގިނަ ދަރިވަރުން ކޮލިޓީ އެޕްލިކޭޝަންތަކެއް ހުށަހެޅިކަމަށެވެ. އެގޮތުން ލޯނަށް އެދި ހުށަހެޅި ދަރިވަރުންގެ ތެރެއިން 514 ދަރިވަރަކަށް ލޯނު ހަމަޖެހިފައިވާ ކަމަށް މިނިސްޓަރ ވިދާޅުވިއެވެ.\nމި ލޯނުތަކަކީ މިއަހަރު ކުރީކޮޅު ހުޅުވާލި 550 ސްޓޫޑަންޓް ލޯނު ސްކީމުގެ ދަށުން ދޫކުރި ލޯނުތަކެވެ. މީގެ ތެރޭގައި ހިމެނެނީ، ލައިސަންސް ކެޓެގަރީ އަށް ދޫކުރާ 15 ޖާގަ، ޑިޕްލޮމާ 48 ދަރިވަރުންނަށް، ފުރަތަމަ ޑިގްރީ 264 ދަރިވަރުންނަށް، މާސްޓާސް ޑިގްރީ 160 ދަރިވަރުންނަށާއި ޕީއެޗްޑީ ހެދުމަށް 27 ފުރުސަތެވެ.\nމިކަމާ ގުޅިގެން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ކުރެއްވި ޓުވީޓެއްގައި ވިދާޅުވީ ކޮވިޑް 19 އާ ގުޅިގެން ދިމާވި ދަތިތަކާއެކުވެސް މަތީ ތައުލީމާއި ޓްރެއިނިންގެ ފުރުސަތުތައް ކުރިއަށްގެންދިއުމަށް ހާއްސަ ސަމާލުކަމެއްދެމުންދާ ކަމަށެވެ. އަދި ދަރިވަރުންގެ ލޯނު ސްކީމާއި ސަރުކާރުގެ ފަރާތުންދޭ ޓޮޕް އެޗީވާރސް ސްކޯލަރޝިޕްތައް ހުއްޓުމެއްނެތި ކުރިއަށްދާކަން ރައީސުލްޖުމްހޫރިއްޔާ ފާހަގަކުރެއްވިއެވެ.


ޑރ. ޖަމީލު ވަކިކޮށް އަދީބު ނާއިބު ރައީސް ކަމަށްMikal News\n"ނާއިބު ރައީސް ކަމުން ޑރ. ޖަމީލު އައުޓު، އަދީބު އިން"\nޑރ. ޖަމީލު ވަކިކޮށް އަދީބު ނާއިބު ރައީސް ކަމަށް\n22 ޖުލައި 2015, 15:25 |\nދިވެހި ޖުމްހޫރިއްޔާގެ ނާއިބު ރައީސް ކަމަށް ރައްޔިތުންގެ ވޯޓުން ހޮވާފައިވާ، ފުވައްމުލަކަށް ނިސްބަތްވާ ޑރ. މުޙައްމަދު ޖަމީލު އަޙުމަދު “ޔޯލަ” ތުހުމަތުތަކެއް އަޅުވައި އިއްޔެ މަގާމުން ވަކިކުރުމަށް ފަހު މިއަދު ނައިބު ރައީސްކަމަށް އަޙުމަދު އަދީބު ރައީސުލް ޖުމަހޫރިައްޔާ އައްޔަން ކުރައްވައިފިއެވެ.\nމިއަދު 1:00 ޖެހިއިރު ރައީސް އޮފީހުގައި އަދީބު ވަނީ މަގާމުގެ ހުވާ ކުރައްވާފައެވެ. ކުރިން ޓްވައިރިޒަމް މިނިސްޓަރުކަމުގެ މަގާމުގައި ހުންނެވި އަދީބަކީ އާއްމުންނާއި އިދިކޮޅު ފަރާތްތަކުގެ ގިނަގުނަ ތުހުމަތުތަކެއް ވަރަށް ކުރީއްސުރެ އަމާޒުވެފައިވާ ފަރާތެވެ.\nއެގޮތުން އަރުތޫރު ބްރަދަސް ގެ ވާހަކައާއި އީރާނު ބޯޓަކުން ރާއްޖެ ގެނެސް ލޯންޗަކުން ވިލިމާލެއަށް އެތެރެކުރި މަސްތުވާތަކެތީގެ މައްސަލައާއި ރައްޔިތުންގެ މަޖުލީހުގެ މެންބަރުންނަށް “ރިލޯޑު” ކޮށްދިނުން ފަދަ ތަފާތު ގިނަ ގުނަ ތުހުމަތުތަކެއް ވަނީ ފެންމަތި ވެފައެވެ. ނަމަވެސް، އެއަށް ބެލުމެއް ނެތި ރައީސް ޔާމީނު ވަނީ އަދީބު މަގާމަށް އިސްކުރައްވާފައެވެ.\nޑރ. ޖަމީލު އަހުމަދަކީ ޕީޕީއެމް ސަރުކާރު ގެނައުމަށް އެންމެ ބުރަކޮށް މަސައްކަތް ކުރި ފަރާތްކަމަށް ޚުދު ޕީޕީއެމުން މިހާރު ވެސް އެއްބަސްވާ ޙާލުގައި ވެސް ނާއިބު ރައީސްކަމުގެ މަގާމުން ވަކިކުރީ އެމަގާމު އަދީބަށް ދޭން ކަމަށް ކުރިން ވެސް އައީ ބުނެވެމުންނެވެ. އެކަން އެންމެ ބޮޑަށް ހާމަވެގެން ދިޔައީ އަދީބުގެ އުމުރަށް ފެތޭގޮތަށް ގާނޫނު އަސާސީގެ ނާއިބު ރައީސްގެ އުމުރު ބަދަލުކޮށް ލުމުންނެވެ.\nމައްސަލަތައް އިންތިހާއަށް ބޮޑުވުމުން ނާއިބުރައީސް ގެ ސަލާމަތަކަށް އެބޭފުޅާ ވަނީ އަމިއްލައަށް ގައުމުން ބޭރަށް އަރުވާލެވިގެންނެވެ. އެގޮތުން އިނގިރޭސިވިލާތުން ހިމާޔަތް ހޯދަވައިގެން ހުއްޓާ އިއްޔެ ވަނީ މަގާމުން ވަކިކުރައްވާފައެވެ.\nޑރ. ޖަމީލު ޕީޕީއެމްގެ ރަނިންމޭޓަކަށް އިޚުތިޔާރު ކުރި ހިސާބުން ވެސް މަޖުލީހުގެ ރައީސް، މަސީހު، (ފުވައްމުލަކު ދެކުނު ދާއިރާއަށް ނިސްބަތްވާ ދެބޭފުޅުން)ގެ ގުޅުން ގޯސްކަމަށް އޭރުވެސް އަޑު ފެތުރިގެން ދިޔައެވެ. އަދި ޖަމީލަށް ގައުމުގެ ނާއިބު ރައީސްކަން ދޭ މަސީޙު އެއްބަސް ނޫންކަމަށް އަޑު ފެތުރިގެން ކަންބޮޑުވުނތައް ޕީޕީއެމްގެ އެތެރޭގައި ވެސް އުފެދިގެން ދިޔައެވެ. އަދި ބުނެވޭ ގޮތުން މަސީހަށް މަޖުލީހުގެ ރައީސް ކަން ލިބުނީ ޖަމީލަށް ނާއިބު ރައީސް ކަން ދޭން އެއްބަސްވުމުގެ ސިއްރު ޝަރުތެއްގެ ގޮތުންނެވެ. މިކަމަށް ބާރުލިބޭ ބައެއްހެކީގެ ގޮތުގައި ފާހަނގަ ކުރެވުނީ މަސީހަށް މަޖުލީހުގެ ރައީސްކަން ދިނުމަށް ޚުދު ޕީޕީއެމްގެ ތެރެއިން ވެސް މައްސަލަތަކެއް ޖެހިގެން ދިއުމެވެ.\nނައީބު ރައީސް ގެމަގާމުން ޑރ. ޖަމީލު ވަކިކުރުމަށް މަޖުލީހުގެ ރައީސް، މަސީހު “ފޫގަޅާއިގެން ހުރިކަން” ދޭހަވާ އެއްކަމަކީ އިއްޔެގެ މަޖުލީހުގައި މަސީޙު ނިންމެވި ނިންމެވުމެވެ. ގާނޫނު އަސާސީގައި، ނާއިބު ރައީސް ޖަވާބުދާރީ ވުމުގައި ގާނޫނީ ވަކީލަކު ބޭނުން ކުރެވޭނެކަމަށް ބުނެފައިވާ ހިނދު، އަދި ގާނުނު އަސާސީގައި ގާނޫނީ ވަކީލަކު މެދުވެރިކޮށް މަޖުލީހަށް ޖަވާބު ދާރީ ނުވެނޭނެ ކަމަށް ބުނެފައި ނުވާހިނދު، މަސީހު ނިންމެވީ ޖަމީލަށް ޖަވާބުދާރީ ވެވޭނީ ހަމައެކަނި ހާޒިރުވެގެން ކަމަށް ވުމެވެ. އަދި އެނިންމުން ނިންމެވީ ވެސް މަޖުލިސް ފެށި ވަގުތު ކަމަށްވެ، ލިޔުމުން ޖަވާބުދާރީ ވުމަށް ޑރ. ޖަމީލު ކުރިން އެދިފައިވާ ފުރުސަތު ވެސް ގެއްލުވާލުމަށް ފަހުގައި ކަމަށް ވުމެވެ.\nޑރ.ޖަމީލުގެ ފަރާތުން މަޖުލީހަށް ފޮނުވި ސިޓީއަކީ ޑރ. ޖަމީލުގެ ސިޓީއެއްކަން މަސީހަށް އެގުނުކަމަކަށް ނުވި ހިނދު އެކަން ޔަގީން ކުރަން ބޭނުމެއް ވެސް ނުވެ މަޖުލީހުގެ ޖަލްސާ ވަގުތުން ކުރިޔަށް ގެން ގޮސް ނިންމާލީ ޖަމީލުގެ އަސާސީ ހައްގެއް ނިގުޅައިގަނެ ނާއިބުރައީސް ކަމުން ވަކިކޮށްފައެވެ.\nމީގެ އިތުރުން ވެސް މިކަމަށް ބާރު ލިބޭ ކަންތައްތަކުގެ ތެރޭގައި، މަޖުލީހުގެ ރިޔާސަތުން މަސީހު އެދިގެން މަޖުލީހުގެ ގަވާއިދުތަކާއި އުސޫލުތައް، ބަދަލުކުރީ މެންބަރުންގެ ފާޑުކިޔުންތަކަށް ބަލާލުމެއް ނެތި އަސާސީ ހައްގަކަށް އުނިކަން ލިބޭ ގޮތަށް ކަން ހާމަވެއެވެ.\nޑރ. ޖަމީލި ވަކިކުރުމާއި ޕީޕީއެމްގެ ރައީސް މައުމޫނު ދެކޮޅު ހެދިނަމަވެސް އެކަން ކާމީޔާބުވާ ގޮތެއް ނުވިއެވެ. ޔަގީން ނުކުރެވުނު ބައެއް ޚަބަރުތައް ބުނާ ގޮތުގައި ޖަމީލާއި ދެކޮޅަ ވޯޓު ނުދިނުމަށް އުތުރު ދާއިރާގެ މެންބަރު ޝާހުއަށް، އަދި ބައެއް އެހެން މެންބަރުންނަށް މައުމޫނު އެންގި ކަމަށް ވެއެވެ. ޝަހުގެ ފަރާތުން މިކަން ޔަގީން ވާގޮތެއް ނުވިއެވެ. ނަމަވެސް އަދީބުގެ ބާރު ނިހާނު ވަނީ ޕާލަމެްނޓްރީ ގުރޫޕުގައި އިންތިހާއަށް ވަރުގަދަކޮށްފައެވެ. އަދި ޕީޕީއެމުން ވެސް އެވޯޓާއި ދެކޮޅު ހަދާ ފަރާތަށް ކުރިމަތިލާން ޖެހޭނެ ބިރުވެރިކަމެއް އޮތްކަމަށް ވެއެވެ.\nއިއްޔެގެ ޖަލްސާގައި މެބަރު ޝާހުއާއި މެދުދާއިރާގެ މެމްބަރު އަލީ ފަޒާދު ވެސް ވޯޓު ދީފައި ވަނީ ޖަމީލާއި ދެކޮޅަށެވެ.\nޑރ. ޖަމީލު ނާއިބުރައީސް ކަމުގެ މަގާމުން ވަކިކުރުމުން ފުވައްމުލަކުގައި ޕީޕީއެމް ސަޕޯރޓަށް އުނިކަމެއް ލިބޭނެ ކަމަށް ދެކެމު ހެއްޔެވެ؟\nމިރޭ ފްލައިޓުން އަންނަ މީހުން ކަރަންޓީން ކުރަނީ އައްޑޫ އިކްއެޓާ ވިލެޖްގައި\nފުވައްމުލައް ސިޓީގައި ކޮވިޑް-19 އޮތްތޯ ބަލަން ސާމްޕަލް ނަގަނީ


BREAKING: Himmafushin Covid Jehunu Meehun Ge Adhadhu 300 Ah Araifi - Vaguthu\nފާއިތުވެދިޔަ މަހެއްހާ ދުވަހުގެ ތެރޭގައި ކ. ހިންމަފުށިން ކޮވިޑް-19 އަށް ފައްސިވި މީހުންގެ އަދަދު 300 އަށް އަރައިފިއެވެ.\nހިންމަފުށީގައި މިދިޔަ މަހު ކޮވިޑް-19 ފެތުރެން ފެށީ އައްސޭރި ޖަލުގައި މަސައްކަތް ކުރާ މޯލްޑިވްސް ކަރެކްޝަނަލް ސާވިސްގެ އޮފިސަރަކު ބައްޔަށް ފައްސިވުމާ ގުޅިގެންނެވެ. މިދިޔަ މަހުގެ 19 ވަނަ ދުވަހު އެމީހާ ކޮވިޑަށް ފައްސިވި ކަން އެނގުމާ އެކު، އެރޭ މޮނިޓަރިން ހާލަތަށް ރަށް ގެނައެވެ. އަދި މިއަދާ ހަމައަށް އައިއިރު ވެސް އެ ރަށަށް އަރައި ފޭބުން ވަނީ މަނާކޮށްފައެވެ.\nހިންމަފުށީ ސިއްހީ މަރުކަޒުން ހާމަކުރި ތަފާސް ހިސާބުތައް ދައްކާ ގޮތުގައި، މިހާތަނަށް ރަށުން ނެގި 718 ސުންކުގެ ތެރެއިން 302 ސުންކެއް ވަނީ ފައްސިވެފައެވެ. އެގޮތުން އިއްޔެ އެކަނި ވެސް މި ބައްޔަށް 36 މީހަކު ވަނީ ފައްސިވެފައެވެ.\nއެ ރަށުން ނެގި ސުންކުތަކުގެ ތެރެއިން 356 ސުންކެއްގެ ނަތީޖާ ވަނީ ނައްސިވެފައެވެ. އަދި ނަތީޖާ ނުލިބޭ 22 ސުންކެއް ހިމެނޭ އިރު، ނަތީޖާ ކަށަވަރު ނުވާ ކަމަށް ބުނާ 38 ސުންކެއް ވެސް ހިމެނެއެވެ.\nމިވަގުތު އެކްޓިވް ވޭދަނަތަކުގެ އަދަދު 198 އަށް އަރާ އިރު، ބަލިން ރަނގަޅުވި މީހުންގެ އަދަދު ވަނީ 107 އަށް އަރައިފައެވެ. ހިންމަފުށިން ބަލި ޖެހުނު އެކަކު ވަނީ ނިޔާވެފައެވެ. މާލެ އަށް ގެންގޮސް ފަރުވާ ދެނިކޮށް ނިޔާވެފައި ވަނީ ބިދޭސީއެކެވެ.\nހިންމަފުށީގައި ބަލި ފެތުރިފައިވާތީ މިއަދުގެ ވަގުތެއްގައި ވަކި ތަރުތީބެއް ނެތި ސުންކު ނެގުމަށް ވަނީ ނިންމައިފައެވެ.


ރާޖު ކަޕޫރު - ވިކިޕީޑިއާ\n3.1 ފިލްމް ފެއަރ އެވޯޑް\n3.2 ގައުމީ ޝަރަފްތައް\n3.3 ބައިނަލް އަގްވާމީ ޝަރަފްތައް\nރާޖު ކަޕޫރު މިނަމަކީ އިންޑިޔާގެ ފިލްމީ މަސްރަހުގައި ރަން އަކުރުން ފަވާލެވިފައިވާ ނަމެކެވެ. ޕްރިތްވީ ރާޖު ކަޕޫރު އާއި ރާމާ ކަޕޫރުގެ އެންމެ ދޮށީ ފިރިހެންދަރި ރާޖު ކަޕޫރުގެ ފުރިހަމަ ނަމަކީ ރަންބީރު ރާޖު ކަޕޫރު އެވެ. އުފަންވެ ފައިވަނީ 14 ޑިސެމްބަރު 1924 ގައި ޕާކިސްތާނުގެ ޕިޝާވަރު ގައެވެ. ތަޢުލީމީ މަރުޙަލާގެ ކުރީކޮޅު ކިޔަވާފައިވަނީ ވެސް ޕިޝާވަރު ގައެވެ. އެއަށްފަހު ކަލްކަތާ އަދި ބޮމްބޭގެ މަތީ ސާނަވީ މަދަރުސާ އަކުން ތަޢުލީމް ހާޞިލްކޮށްފައި ވެއެވެ. ސާނަވީ ތަޢުލީމުގެ ދުވަސްވަރު ވެސް ރާޖު ކަޕޫރު ގެ ޝައުގުވެރިކަން ހުރީ އެކްޓުކުރުމާއި ފިލްމު ކުޅުމަށެވެ. ނަތީޖާއެއްގެ ގޮތުން ސުކޫލުން ވަކިވެ ފިލްމީ އޮއިވަރުގައި ދައުރު ކުރަން ފެށިއެވެ. ސަރ އަހަރެން ކޮލެޖަކުން ދަސްވެ ނިވުމުން ވާނީ ކިހިނެއް؟ ގާނޫނީ ވަކީލަކަށް ވާން ބޭނުންނަމަ ލޯ ކޮލެޖަށް ދެވިދާނެ. ޑޮކްޓަރަކަށް ވާން ބޭނުންނަމަ މެޑިކަލް ކޮލެޖަށް ދެވިދާނެ. ފިލްމު އުފައްދަން ބޭނުން ނަމަ ދާނީ ކޮންތަނަކަށް؟ ސުކޫލުން ވަކިވި ސަބަބު އޮޅުން ފިލުވުމަށް ބައްޕަ ޕްރިތްވީ ރާޖު ކަޕޫރު ސުވާލު ކުރުމުން ރާޖު ކަޕޫރު ބުނެފައި ވެއެވެ.\nފިލްމު ހެދުމުގެ މަސައްކަތުގައި އެހީތެރިއެއްގެ ގޮތަށް އުޅެމުން ބައެއް ފިލްމު ތަކުގައި ބައްޕައާއި އެކު ހަރަކާތްތެރި ވެފައި ވެއެވެ. ފުރަތަމަ ފެނިގެންދިޔައީ އުމުރުން 11 އަހަރުގައި 1951 ވަނަ އަހަރު ނިކުތް އިންގިލާބު އިންނެވެ. އެއަށްފަހު ކުދިކުދި ރޯލްތައް ކުޅެފައިވާ ފިލްމްތަކުގެ ތެރޭގައި ގޯރީ، ހަމާރޭ ބާތު، ދިލްކީ ރާނީ،ޖެއިލް ޔަތުރާ، ފަދަ ފިލްމްތައް ހިމެނެއެވެ. 1944 ގައި ބައްޕަ ޕްރިތްވީ ރާޖު ކަޕޫރު ހިންގާ ތިއޭޓަރުގެ ކަންތައްތަކުގައި އިސްވެ ހަރަކާތްތެރި ވާންފެށިއެވެ. އަދި ބައެއް ސްޓޭޖް ޑްރާމާ ތަކުގައި ބައިވެރި ވެފައި ވެއެވެ. އޭގެ ތެރޭގައި ޕަތަން، ޝަކުންތާލާ، ދީވާރު ފަދަ ސްޓޭޖް ޑްރާމާތައް ހިމެނެއެވެ.\nރާޖު ކަޕޫރު އަކީ އެކްޓަރެކެވެ. ޑައިރެކްޓަރެކެވެ. ޕްރޮޑިއުސަރެކެވެ. އެޑިޓަރެކެވެ. މިއުޒިކީ ފަންނާނެކެވެ. ވާހަކަ ލިޔުން ތެރިއެކެވެ. ކުރުގޮތަކަށް ބުނާނަމަ މުނިފޫހި ފިލުވުމުގެ ގިނަ ހުނަރުތަކެއްގެ ވެރިއެކެވެ. ހިންދީ ފިލްމެއްގައި ފުރަތަމަ ފަހަރަށް ބަތަލާ އަކު ބާތިންގ ސުއިޓެއްގައި ފެނިގެންދިޔައީ ރާޖު ކަޕޫރު އުފައްދައި ޑައިރެކްޓްކޮށް އަދި އެކްޓްކޮށްފައިވާ ފިލްމް އާވާރާ ގައެވެ. 1951 ވަނަ އަހަރު ނިކުތް މިފިލްމުގައި ރާޖު ކަޕޫރު އާއެކު ހަރަކާތްތެރި ވެފައިވަނީ ނަރުގިސް އެވެ.\nބޭރު ގައުމު ތަކެއްގައި ފުރަތަމަ ފަހަރަށް ދިގު މުއްދަތަކަށް ސިނަމާތަކުގައި އެޅުވި ހިންދީ ފިލްމަކީ ވެސް 1964 ރާޖު ކަޕޫރު އުފައްދައި ޑައިރެކްޓްކޮށް އަދި އެކްޓްކޮށްފައިވާ ފިލްމް ސަންގަމް އެވެ. ރާޖު ކަޕޫރުގެ ފިލްމަކުން ފިލްމީ އޮޅިގަނޑު ގިރާކުރި ތަރިންގެ ތެރޭގައި 1973 ގައި ނިކުތް ބޮބީ އިން ރިޝީ ކަޕޫރު، އަދި ޑިމްޕަލް ކަޕާޑިއާ، 1984 ގައި ނިކުތް އާސްމާން އިން ރާޖީވް ކަޕޫރު އަދި 1949 ގައި ނިކުތް ބަރުސާތު އިން ނިއްމީ، އަދި މަންދާކިނީ، ޒީނަތު އަމަން ފަދަ ތަރިން ހިމެނެއެވެ.\nބަތަލެއްގެ ގޮތުން ތަޢާރަފްވެފައިވަނީ 1947 ވަނަ އަހަރު ނިކުތް ޑައިރެކްޓަރު ކޭދަރު ޝަރުމާގެ ނީލް ކަމަލް' އިންނެވެ. ހަމަ އެއަރުގެ ތެރޭގައި އާރް ކޭ ފިލްމްސް ނަމުގައި ފިލްމް ކުންފުންޏެއް ގާއިމްކޮށް ފިލްމު އުފެއްދުމުގެ މަސައްކަތް ފެށިއެވެ. ފުރަތަމަ ޑައިރެކްޓް ކޮށްފައިވާ ފިލްމަކީ 1948 ގައި ނިކުމެފައިވާ އާގް އެވެ. ޢުމުރުން 23 އަހަރުގައި ޑައިރެކްޓްކޮށް ކުޅުނު މިފިލްމްގައި ރާޖު ކަޕޫރުއާއެކު ހަރަކާތްތެރި ވެފައިވަނީ ނަރުގިސް އެވެ. އާގް އަށް ބޮކްސް އޮފީހުގައި މާބޮޑު ކާމީޔާބެއް ނުލިބުނު ނަމަވެސް 1949 ވަނަ އަހަރު ނިކުތް ބަރުސާތު ވެގެންދިޔައީ ބެލުންތެރިންގެ ތާއީދު ފުރިހަމައަށް ލިބުނު ފިލްމަކަށެވެ.\nރާޖު ކަޕޫރު އުފައްދައިފައިވާ ފިލްމްތަކާއި، އަދި ބަތަލެއްގެ ބައި ކުޅެފައިވާ ފިލްމްތަކުގެ ތެރެއިން 1949ގައި ރިލީޒްވި ބަރުސާތު'، 1950ގައި ރިލީޒްވި، ސަރުގަމް، 1951ގައި ރިލީޒްވި އާވާރާ، 1955 ވަނަ އަހަރު ރިލީޒްވި ޝްރީ420، 1958ގައި ރިލީޒްވި ޕަރުވާރިސް، 1959ގައި ރިލީޒްވި އަނާޅީ، ދޯއުސްތާދު، 1963 ގައި ރިލީޒްވި ދިލްހީ ތޯހޭ، ދިލް އޭކް މަންދިރު، 1964 ގައި ރިލީޒްވި ސަންގަމް، 1973ގައި ރިލީޒްވި ބޮބީ، އަދި 1985 ގައި ރިލީޒްވި ރާމް ތެރީ ގަންގާ މޭލް ފަދަ ފިލްމް ތަކަކީ ފާހަގަކޮށްލެވޭ ފަދަ ބައެއް ފިލްމް ތަކެވެ.\nމިފިލްމުތަކުގެ އިތުރުން އާވާރާ އަދި ސަންގަމް ފަދަ ފިލްމްތައް ވަނީ ޢަރަބި ދުނިޔެ އަދި ކުރީގެ ސޯވިއެޓް ޔޫނިއަންއާއި ޔޫރަޕްގެ ބައެއް ގައުމުތަކުގައި އެދުވަސްވަރު ބޮޑު ކާމިޔާބީއެއް ހޯދާފައެވެ. ސަންގަމް އަކީ ރާޖު ކަޕޫރު ކުޅުނު ފުރަތަމަ ކުލަ ފިލްމެވެ. 1959 ގައި ރިލީޒްވި އަނާޅީގައި ކުޅެފައިވާ ބައިން ފިލްމް ފެއަރ އެވޯޑްގެ ބެސްޓް އެކްޓަރުގެ މަގާމް ލިބިފައިވެއެވެ. 1960ގައި ރިލީޒްވި ޖިސްދޭސްމޭ ގަންގާ ރެހެތީހޭ ގައި ކުޅެފައިވާ ރޯލުން ވެސް ފިލްމް ފެއަރ އެވޯޑް ބެސްޓް އެކްޓަރކަން ލިބިފައިވެއެވެ. 1964 ގައި ރިލީޒްވި ސަންގަމް އިން ބެސްޓް ޑައިރެކްޓަރގެ މަގާމް ފިލްމް ފެއަރ އެވޯޑްގައި ލިބުނު އިރު 1971 ގައި ރިލީޒްވި މޭރާ ނާމް ޖޯކަރު އިން ވެސް ފިލްމް ފެއަރ އެވޯޑް ބެސްޓް ޑައިރެކްޓަރު ކަން ލިބިފައިވެއެވެ.\n40 އަހަރުވީ ދިގު ފިލްމީ ހަޔާތުގައި ރާޖު ކަޕޫރުވަނީ 19 ފިލްމު ޕްރޮޑިއުސްކޮށް،9ފިލްމް ޑައިރެކްޓްކޮށް، އަދި 80 އަށްވުރެ ގިނަ ފިލްމްތަކުގައި ހަރަކާތްތެރި ވެފައެވެ. އިންޑިޔާގެ ފިލްމީ މައިދާނަށް ކޮށްފައިވާ ޚިދުމަތްތައް އަގު ވަޒަންކޮށް އެކަން ފާހަގަ ކުރުމުގެ ގޮތުން އިންޑިޔާގެ ސަރުކާރުގެ ފަރާތުންދޭ ދާދާ ސާހެބް ޕަލްކޭ އެވޯޑް 1988 ގައި ރާޖު ކަޕޫރަށް ދެވިފައި ވެއެވެ. މީގެ އިތުރުން ޝޯމޭން އޮފްދަ މިލޭނިއަމް ގެ ލަގަބުވެސް ރާޖު ކަޕޫރަށް ދެވިފައި ވެއެވެ.\n1959 - ބެސްޓް އެކްޓަރ ( އަނާޅީ )\n1961 - ބެސްޓް އެކްޓަރ ( ޖިސްދޭސްމޭ ގަންގާ ރެހެތީ ހޭ )\n1964 - ބެސްޓް ޑައިރެކްޓަރ ( ސަންގަމް )\n1971 - ބެސްޓް ޑައިރެކްޓަރ ( މޭރާ ނާމް ޖޯކަރު )\n1982 - ބެސްޓް ޑައިރެކްޓަރ ( ޕްރޭމް ރޯގް )\n1985 - ބެސްޓް ޑައިރެކްޓަރ ( ރާމް ތޭރީ ގަންގާ މޭލް )\n1985 - ބެސްޓް ފިލްމް ( ރާމް ތޭރީ ގަންގާ މޭލް )\nނޭޝަނަލް އެވޯޑް - ކޮންޓްރިބިއުޝަން ޓް އިންޑިއަން ސިނަމާ\n1971 - ޕަދުމާ ބުޝާން އެވޯޑް ( އިންޑިޔާގެ ސަރުކާރުންދޭ ރައްޔިތުންނަށް ދޭ ތިންވަނަ އަށް އެންމެ މަތީ އެވޯޑް )\n1987 - ދާދާ ސާހިބު ޕަލްކޭ އެވޯޑް ( އިންޑިޔާގެ ފިލްމީ ދާއިރާގައި ދެވޭ އެންމެ މަތީ އެވޯޑް )\n2001 - ބެސްޓް ޑައިރެކްޓަރ އޮފް މިލޭނިއަމް ( ހީރޯ ހޮންޑާ - ސްޓާރޑަސްޓް )\n2002 - ޝޯ މޭން އޮފް ދަ މިލޭނިއަމް ( ސްޓާރ ސްކްރީން އެވޯޑް )\nބައިނަލް އަގްވާމީ ޝަރަފްތައްEdit\n1955 - އީރާންގެ ތެހްރާން ގައި އޮނަރަރީ ޑިގްރީ\n2000 - ރަޝިޔާގެ ކަލްޗަރަލް ސެންޓަރުގައި - ރާޖު ކަޕޫރު ފިލްމް ފެސްޓިވަލް ބޭއްވުން\nރާޖު ކަޕޫރު އުމުރުން 22 އަހަރުގައި ކްރިޝްނާ ކަޕޫރު އާއި ކައިވެނި ކޮށްފައިވަނީ 1946 ވަނަ އަހަރު އެވެ. އެދެމީހުންނަށް5ކުދިން ލިބިފައިވެއެވެ. އެއީ ރަންދީރު ކަޕޫރުރީޓޫ ކަޕޫރު،ރިޝީ ކަޕޫރު،ރީމާ ކަޕޫރު، އަދި ރާޖީވް ކަޕޫރު އެވެ. 1950ގެ އަހަރު ތަކުގައި ފިލްމީ ބަތަލާ ނަރުގިސް އާއި ދެމެދު ޒަމާންވީ ދިގުމުއްދަތަކަށް ގާތްގުޅުމެއް އުފެދިގެން ދިޔަކަމަށް އަޑުތައް ފެތުރިގެން ދިޔައެވެ. ރާޖު ކަޕޫރު ދުނިޔެ ދޫކޮށްފައިވަނީ އުމުރުން 60 އަހަރުގައި2ޖޫން 1988 ގައި ގުރުދާ ފޭލްވުމުގެ ސަބަބުންނެވެ.


Alhugandu Koshaa Kaalhah Dhinas Haggu Bas Bunaanan: Bigey - Vaguthu\nއަޅުގަނޑު ކޮށައި ކާޅަށް ދިނަސް ހައްގު ބަސް ބުނާނަން: ބިގޭ\n6 ގަޑިއިރު ކުރިން ( ޖޫން 10, 2021 )\nއަބުރު ކަތިލަން ކިތަންމެ މަސައްކަތެއް ކުރިޔަސް ހައްގު ބަސް ބުނަން ފަސް ނުޖެހޭނެ ކަމަށް ވިދާޅުވެ، އޭނާއާ ގުޅޭ ގޮތުން ފަތުރަމުން އަންނަ ވާހަކަތަކަށް ރައްޔިތުންގެ މަޖިލީހުގެ އަލިފުށި ދާއިރާގެ އެމްޑީޕީ މެމްބަރު މުހައްމަދު ރަޝީދު ހުސެއިން (ބިގޭ) މިއަދު ރައްދު ދެއްވައިފިއެވެ.\nމަޖިލީހުގެ ރައީސް މުހައްމަދު ނަޝީދަށް ދިން ބޮމުގެ ހަމަލާއާ ގުޅިގެން ސަލާމަތީ ހިދުމަތްތަކުގެ ކޮމިޓީ (241) އަށް ވަކި ވަކިން ސިފައިން ހާޒިރުކޮށް ދޭން ޑިފެންސް މިނިސްޓްރީގައި އެދުމުން އެގޮތަށް އެކަން ނުކުރެވޭނެ ކަމަށް ވިދާޅުވެ މިނިސްޓްރީގެ ނައިބް ހަސަން ޒަމީލް ވަނީ ކޮމިޓީއަށް ސިޓީއެއް ފޮނުއްވައިފައެވެ. އެހެންވެ މަޖިލީހުގެ އިމްތިޔާޒަށް ޒަމީލް އަރައިގަތް ކަމުގެ ތުހުމަތުކޮށް އޭނާގެ މައްސަލަ ބަލައި ދައުވާކޮށް ދިނުމަށް ނަޝީދު އިމްތިޔާޒާއި ސުލޫކީ މައްސަލަ ބަލާ ކޮމިޓީއަށާއި، ޕްރޮސެކިއުޓާ ޖެނެރަލް (ޕީޖީ) އޮފީހަށް ވަނީ ފޮނުވައިފައެވެ.\nއިމްތިޔާޒް ކޮމިޓީން އެ މައްސަލަ ބަލަން ފެނޭތޯ ވޯޓަށް އެހުމުން މައްސަލަ ބޭރުކޮށްލީ އެމްޑީޕީގެ ހަތަރު މެމްބަރެއްގެ ވޯޓާއެކުގައެވެ. އެ މައްސަލަ ބޭރުކޮށްލާފައި ވަނީ ރައީސް އިބްރާހިމް މުހައްމަދު ސޯލިހްގެ އެންގެވުމަށް ބިގޭ އެކަމަށް ލޮބީ ކުރައްވައިގެން ކަމަށް ތުހުމަތުކޮށް އޭނާ އަށް ބޮޑެތި ފާޑު ކިޔުންތަކެއް ވަނީ އަމާޒުވެފައެވެ. ބިގޭ އަށް ފާޑު ވިދާޅުވާ ބޭފުޅުންގެ ތެރޭގައި އެމްޑީޕީގެ މަޖިލިސް މެމްބަރުން ވެސް ހިމެނިވަޑައިގަންނަވައެވެ.\nމައްސަލަ ބޭރުކޮށްލުމުން އެކަމާ ނުރުހުން ފާޅުކުރައްވާ އެމްޑީޕީގެ ގައުމީ މަޖިލީހުގެ ވަޓްސްއަޕް ގްރޫޕުގައި މަޖިލީހުގެ ނައިބް ރައީސް އީވާ އަބްދުﷲ ފޮނުއްވި މެސެޖެއް ގައި ވިދާޅުވީ ބިގޭ ކޮމިޓީގެ އެހެން މެމްބަރުންނަށް ގުޅައިގެން މިކަން "ފަނިކުރަން ނުޖެހޭ" ކަމަށެވެ.\nމަޖިލިހުގެ މެމްބަރު ކަމަށް ބިގޭ ހޮވިވަޑައިގެންނެވީ ނަޝީދުގެ ފޮޓޯ ބޭނުންކުރައްވައިގެން ކަމަށް ބުނެ ނަޝީދުގެ އާއިލާގެ ބައެއް މެންބަރުންގެ އިތުރުން އެމްޑިޕީގެ އާއްމު މެމްބަރުން ވެސް މީސް މީޑިއާގައި ބިގޭއާ ދިމާކޮށްލިއެވެ. އެއްކޮޅަށް ވޯޓު ދެއްވި އެމްޑީޕީ މެމްބަރުންގެ ހިތުގައި ނަޝީދާ މެދު ހަމްދަރުދީ އެއް ނެތް ކަމަށް ބުނެ އެ މެމްބަރުންގެ އިހުލާސްތެރިކަމާއި މެދު ވެސް މީސް މީޑީއާގައި ދަނީ ސުވާލު އުފައްދަމުންނެވެ. ވޯޓުލީގޮތް ލީކްވި މައްސަލަ ވެސް ކޮމިޓީން ބަލަމުން އެބަދެއެވެ.\nމި ވާހަކަތައް ދެކެވެމުން ދަނިކޮށް އެމްޑީޕީގެ ގައުމީ މަޖިލީހުގެ ވަޓްސްއެޕް ގްރޫޕް އަށް ބިގޭ ފޮނުއްވެވި މެސެޖެއްގެ ސްކްރީން ޝޮޓެއް ވަނީ "ވަގުތު" އަށް ލިބިފައެވެ.\nބިގޭ ލިޔުއްވާފައިވާ މެސެޖްގައި ވިދާޅުވީ، އަބުރު ކަތިލަން މީސް މިޑިއާގައި އޭނާއާ ގުޅޭ ގޮތުން ހަގީގަތާ ހިލާފަށް ދައްކާ ވާހަކަތައް ބަލައި ނުގަނެވޭނެ ކަމަށެވެ. ބިގޭ ވިދާޅުވި ގޮތުގައި އޭނާ ހުންނަވަނީ އަބަދުވެސް ހައްގު ބަސް ބުނުމުގައެވެ.\n"އަޅުގަނޑު ތުތިމަހަށް ކޮށާ ކާޅަށް ކާން ދިނަސް ހައްގު ބަސް ބުނުމުގައި ފަހަތަކަށް ނުޖެހޭނަން" ބިގޭ ވިދާޅުވިއެވެ.\nފަހަތަށް ނުޖެހޭނެ މީހެއްކަން މާޒީގައި ދެއްކި ފަދައިން އުމުރުގެ ބާކީ އޮތް ތަންވެސް ހޭދަކުރާނީ ސާބިތުކަމާއި އެކު ކަމަށްވެސް ވިދާޅުވިއެވެ.\n"އަޅުގަނޑަކީވެސް އިސްލާހީ މަސައްކަތުގައި ފާއިތުވި 30 އަހަރު އެތައް އަނިޔާއެއް ލިބި މުޅި ހަޔާތް ގައުމަށްޓަކައި ޖާނާ މާލުން ގުރުބާންވި އިންސާނެއް" ދެކެވެމުންދާ ވާހަކަތަކަށް ރައްދު ދެއްވައި ބިގޭ ލިޔުއްވެވިއެވެ.\nއަބުރުކަތިލަން ބަޔަކު ހިތު ހުރިހާ ގޮތެއް ހަދައި ތަން ބަލަން ބީރު ކަންފަތެއް ދެއްވައިގެން ނުހުންނާނެ ކަމަށް ވެސް ބިގޭ ވިދާޅުވިއެވެ.\n"ބައްޕަ ކިޔާ ދަރިފުޅާ އާއިލާއާ އަދި ހެޔޮ އެދޭ އެކުވެރިންނަށް ހިތްދަތިކަން ލިބެން ފެށީމަ، އަޅުގަނޑުގެ ދިފައުގައިތާ އަބަދުވެސް ހުންނާނީ" ބިގޭ ލިޔުއްވާފައިވާ ދިގު މެސެޖެއްގައި ވިދާޅުވިއެވެ.\nއެމްޑީޕީ ތެރެއިން ތުހުމަތު ކުރާ ގޮތުގައި، ޒަމީލްގެ މައްސަލަ ބޭރުކޮށްލީ ބިގޭ އަށް ރައީސް އިބްރާހިމް މުހައްމަދު ސޯލިހު އަންގަވައިގެންނެވެ. މަޖިލީހުގެ މަސައްކަތްތަކަށް ރައީސް އިބްރާހިމް މުހައްމަދު ސޯލިހު ހުރަސް އަޅުއްވާ ކަމުގެ ތުހުމަތުތަކެއް ނަޝީދުވެސް ވަނީ ކުރައްވާފައެވެ.\nއެފަދަ ކަމެއް އެމަނިކުފާނު ނުކުރައްވާނެކަން ނަޝީދަށް އެނގިވަޑައިގަންނަވާނެ ކަމަށް ރައީސް ސޯލިހު ވަނީ ނޫސްވެރިންގެ ބައްދަލުވުމުގައި ވިދާޅުވެފައެވެ. ނަޝީދު އަވަހާރަކޮށްލަން ދިން ބޮމުގެ ހަމަލާގެ ތަހުގީގު ލަސްވާ ކަމަށް ބުނެވެސް އެމްޑީޕީގެ ތެރޭގައި ކަންބޮޑުވުންތައް އެބައޮތެވެ.\nޖޫން 10, 2021 12:19\nބިގޭ ސާބަހޭ މަޖިލީސް ޝަރުއީނިޒާމާ، ސަރުކާރާ ބެހެނީ ހަމައެއްލަމައެއްނުބަލައި މީވެގެންވާނެގޮތެއްނޫން. އެންމެމީހަކުގެ ކަންކަންބެލުން މުހިންމީ ބިގޭއަށް ސާބަސް\nޖޫން 10, 2021 12:23\nކޮންމެ މީހަކުވެސް ބުނަނީ ހައްގުބަސް. ފުރަނީ ޖީބު. ހަމަ ގައުމަށް ތެދުވެރި މީހުން.\nޖޫން 10, 2021 13:02\nތިބުނާ ނަޝީދަކީ މިރާއްޖޭގެ ގާނޫނަށްވުރެ މަތީގަހުރި މީހަކީތަ؟ މަޖިލީހުގެ ގޮނޑިއެއގަ. އިށީނުމަކީ. ސައިޒް އޮޅެންޖެހޭ ސަބަބެއް ނޫން. ބިގޭ އަށް ސާބަސް.\nނޫނޭ ތީ ހުދުފޮތިކޮޅެއް ، ނޭގެ ކިތައްދައުރުކަން ނިމިގެން މިދަނީ އަލިފުއްޓެކޭ ކާރި އޮށްނަ ފަޅުރަށެކޭ އެއްވަރު. ޢަލިފުށި ކުދިން ގުނބޯ ހައްދަންވެސް ފަސޭހައީދޯ ހަހަހަ\nޖޫން 10, 2021 13:10\n.އެހެންދޯ.. ޥަރަ އްސަލާމް\nތިއިން ދޭހަވީ ކަމަކީ ރާއްޖޭގައި ބަރުލަމާނީ ނިޒާމް ގާއިމްކޮށް ބޮޑުވަޒީރަކަށް އަންނި ގެންނަން އެމްޑީޕީން. ކުރާ މަސައްކަތަކީ ވަރަށް ކައިރީގައި އޮތްކަމެއް ކަން. އަދި ރައީސް އިބޫއަށް އެމްޑީޕީން އިތުބާރު ނުކުރާކަން.\nޖޫން 10, 2021 13:38\nވެންޓިލޭޓަރ މައްސަލަ ނުބެލިގެން މިއުޅެނީ ކީއްވެގެންބާ؟\nޖޫން 10, 2021 13:51\nކެރަފާ އަންނި އަކަށް ޕާޓީ ސަޕޯޓެއްނެތް..............ކަލޭ ތީ ފަހަތުކޮޅު އެއްގަމަށް އެހެލަންވެފަ ހުރި މީހެއް............ދެން އަނގޮޅިތީމަށް ގޮސް މަސްދޯންޏެއް ދުއްވާ.............\nޖޫން 10, 2021 14:48\nތިޔައީ ފިސާރި ފިރިހެނެއް ތިގޮތަށް ފިރިހެން ޖެހި ފިރިހެނުން ތިބެނީ ވޯޓުން ވައްކަން ކޮއްގެން އައި ސަރުކާރެއް ފިސާރި ބިރުގަންނާނެ ހާސްނުވޭ ބިގޭއަށް ސާބަން .\nޖޫން 10, 2021 14:49\nބިގޭ ކޮށައިގެން ކާކަށް މީހަކުނޫޅޭ.\nޖޫން 10, 2021 15:36\nކާކު ތަ ޙައްޤު ނޫން ބަހެއް ބުނީ ؟ މަޙްލޫފް ވެސް ބުނީ ޙައްޤު ބަސް. އެއޮށް ވަގެއް ކަމަށް ސާބިތު ކުރަން އުޅެނީ. ކަލޭ ގެ ޙާލު ވެސް އިނގޭނީ މަޙްލޫފު ގޮތަށް، "ބިތު ފަންގި ނެގީމާ". އިބޫ ގެ އަންހެނުން ފަޒުނާ ގެ ކޮއްކޮ، ހުދާ އާއި އިނދެގެން ކަލޭ ތިހިރީ. ކިހިނެތް ބިތުފަންގި ނަގާނީ ؟؟؟؟!!!!!\nސިޔާސީ މީހުންނަކީ ސިޔާސީ ވަފާތެރި ކެހިވެރިން !\nޖޫން 10, 2021 17:07\nކަލޭ ތީ ލަކުޑި ގަނޑެ އްތަ ކޮށާ މަށަން\nޖޫން 10, 2021 17:35\nބިގޭވެސް ތީ ބޮޑު ކަރަޕްޓު މީހެެއް.. ނަަޝީދު ވިއްކައިގެން މިހިސާބަށް އާދެވުނީ.. މިހާރު ނަޝީދު ކަރުގަ ތިހިފީ😡\nޖޫން 10, 2021 18:04\nމަޖިލީހުގައި ކޮންމެމެންބަރަކަށްވެސް ޙައްޤުބަސް ބުނެވެންޖެހޭނެ އީވާ ނުވަތަ އަންނިއާމީކާއީލް ބުނިއެއްޗެއް ބުނިގޮތަކަށް ހުށަހަޅައި ފާސްކުރާކަށްނުޖެހެއި ސިފައިން، ޕޮލިހުންގެ މުއައްސަސާ ތަކުގެ އަގުހިފަހައްޓަންޖެހޭނެ ތީ ކުޑަކުދިންނެއްނޫން


Dhidhdhoo council idbaaraa dhoshugai muzaaharaa | Mihaaru\nދިއްދޫ ކައުންސިލް އިދާރާ ދޮށުގައި މުޒާހަރާ\n13 ޖޫން 2019 - 00:11 24 comments\nހއ. ދިއްދޫ ކައުންސިލުން ބާއްވާ ފުޓްބޯޅަ މުބާރާތުގެ މެޗެއް ހޫނުވެ ހިނގި ތަޅާފޮޅުމަށް ފަހު އެކަމުގައި ބައިވެރިވި ދެ ޓީމު ޑިސްކޮލިފައި ކުރަން އެދި އެ ރަށު ކައުންސިލް އިދާރާ ކައިރީ މިރޭ މުޒާހަރާ ކޮށްފި އެވެ. އެކަމަކު، ފުލުހުން ވަނީ ވަކި ހިސާބަކުން އެ އެއްވުން ރޫޅާލައި އެ އެންމެން އެ ސަރަހައްދުން ފޮނުވާލައިފަ އެވެ.\nދިއްދޫ މުބާރާތުގައި ކުޅޭ ކުޅުންތެރިއަކު "މިހާރު" އަށް މިރޭ ބުނީ ޓީމްތައް ކައުންސިލަށް ދިޔައީ މުބާރާތް އިތުރަށް ކުރިއަށް ގެންދިއުުމާ މެދު މަޝްވަރާ ކުރަން ކަމަށާއި މައްސަލަ ހޫނުވީ ތަޅާފޮޅި ދެ ޓީމް ޑިސްކޮލިފައި ނުކުރަން ކައުންސިލުން ނިންމުމުން ކަމަށެވެ.\nއެކަމާ ހިތްހަމަނުޖެހުން ފާޅުކުރަން 200 އަށް ވުރެ ގިނަ މީހުން ކައުންސިލްގެ އިދާރާ ކައިރިއަށް އެއްވި އެވެ. އެ މީހުން އެއްވެ ތިއްބައި ހޫނުވި މެޗުގައި ކުޅުނު ޓީމެއްގެ ކުޅުންތެރިންނާއި ސަޕޯޓަރުން ކައުންސިލް އިދާރާގެ ތެރެއަށް ވަދެގަތް ކަމަށާއި އެކަން ހައްލު ކުރީ ފުލުހުން ކަމަށް ވެސް އޭނާ ބުންޏެވެ.\n"ފުލުހުން މިހާރު ވަނީ ކައުންސިލް އިދާރާ ތެރެއަށް ވަދެގަތް މީހުން ދުރަށް ލާފައި. އެކަމަކު ކައުންސިލް އިދާރާގެ ކައިރީ އަދިވެސް 200 އަަށް ވުރެ ގިނަ މީހުން އެބަތިބި،" އޭނާ ބުންޏެވެ.\nކުޅުންތެރިޔާ ބުނިގޮތުގައި މުބާރާތުގެ ގަވައިދު ވެސް ތަންދޭތީ ރެފްރީންގެ ކޮމިޓީން ކުރިން ނިންމާފައި އޮތީ ތަޅާފޮޅި ދެ ޓީމާ ނުލާ މުބާރާތް ކުރިއަށް ގެންދަން ކަމަށާއި އެހެން ނަމަވެސް ކައުންސިލުން އެގޮތް ބޭނުން ނުވީ ކަމަށެވެ.\n"ކައުންސިލުން ފަހުން ނިންމި ނިންމުމުގައި ރެފްރީންގެ ބަހެއް ވެސް ނެތް. މީހުން ބޮޑަށް ހިތްހަމަ ނުޖެހުނީ އެކަމާ،" މައުލޫމާތު ދިން މީހާ ބުންްޏެވެ.\nމިކަމާ ބެހޭ ގޮތުން ދިއްދޫ ކައުންސިލްގެ ބަހެއް އަދި ނުލިބެ އެވެ.\nފުޓްބޯޅަ މެޗު ހޫނުވެ، ދިއްދޫގައި މިދިޔަ ހޯމަ ދުވަހު ހިނގި އެ ހަމަނުޖެހުންތަކުގައި ދެ ޓީމުގެ ކުޅުންތެރިންގެ ދެމެދުގައި މާރާމާރީ ހިންގުމުގެ އިތުރުން މެޗް ކުޅުނު ދަނޑުގެ ޓާފު ވެސް ވަނީ ހަލާކުކޮށްލައިފަ އެވެ. އަދި މެޗު އޮފިޝަލުން ތިބޭ ބެންޗަށް ވެސް ގެއްލުން ދިނެވެ.\nއިތުރު ލިޔުންތައް ފުޓްބޯޅަ މުޒާހަރާ ހއ. ދިއްދޫ


މިފޮތުގެ ނަމަކަށް ހަރުބަސްތަކޭ ކީފައި ވަނީ މިފޮތުގައި ހިމެނެނީ ދާއޫދުގެފާނުގެ ދަރިކަލުން ސުލައިމާނުގެފާނު ވިދާޅުވެފައިވާ ހަރު ބަސްފުޅުތައް ކަމަށްވާތީއެވެ. މި ފޮތަކީ ބުއްދިވެރި ބަސްތަކުގެ ފޮތެއްގެ ގޮތުގައި ވެސް ލިޔެވިފައިވެއެވެ.\nސުލައިމާނުގެފާނު އުޅުއްވި ކަމަށް ބެލެވިފައި ވަނީ އީސާގެފާނު ވަޑައިގަތުމުގެ ދިހަވަނަ ގަރުނުގެ ކުރީގައެވެ. މި ފޮތުގައި ސުލައިމާނުގެފާނުގެ ބަސްފުޅުތަކުގެ އިތުރުން ޔާކާގެ ދަރި އަޖޫރު ލިއުއްވި ބަސްފުޅުތަކާއި ލަމޫއީލް ރަސްގެފާނު ވިދާޅުވި ބަސްފުޅުތައް ހިމެނިފައިވެއެވެ. އަދި ހަމަ އެހެންމެ ލަމޫއީލްގެ މަންމާފުޅު ވިދާޅުވި ބައެއް ބަސްފުޅުތައް ވެސް ފަހުބައިގައި ހިމެނިފައިވެއެވެ.\nއަދި ފާފަވެރިކަމާއި ނުބައި ނުލަފާކަމާއި ދޮގުހެދުމާއި މަކަރުވެރި ރޭވުންތަކުން މީހާއަށް ލިބިދާނެ ގެއްލުންތައް ސާފު ޢިބާރާތުން ބަޔާން ކޮށް ދެއްވާފައިވެއެވެ. އިލްމާއި ދެނެގަތުމުގެ މުހިންމު ކަމާއި ހެޔޮ ނަސޭހަތް އަޑު އަހައި އެއަށް ތަބާވުމުން ލިބޭނެ ފައިދާއާއި އިނާމު ބަޔާންކޮށް ދެވިފައިވެއެވެ. މި ބަސްތަކުން ދޭހަވާ މައިގަނޑު އެއްކަމަކީ މާތްރަސްކަލާނގެ ރުހިވޮޑިގަންނަވަނީ ތެދުވެރި ހެޔޮ އިންސާފުވެރި އޯގާވެރި ރަޙުމު ހުންނަ އަމަލުތައް ކުރުމުންކަމެވެ. އަދި ހަމަ އެހެންމެ ދަރިން ހެޔޮގޮތުގައި ތަރުބިއްޔަތު ކުރުމަށް މައިންބަފައިންނަށް ބާރު އަޅުއްވައި އަދި ދަރިން މައިންބަފައިންގެ ބަސްއެހުމުގެ މުހިންމު ކަން ވެސް މި ބަސްފުޅުތަކުގައި އެކުލެވިފައިވެއެވެ. މި ނަސޭހަތްތައް އާންމުގޮތެއްގައި ފިރިހެން ދަރިއަކަށް މުޚާތަބު ކޮށްފައިވިޔަސް ފިރިހެންދަރިންނާއި އަންހެންދަރިންނާ ދެމެދަކު ފަރަގު ކުރުމެއް ނުވެއެވެ. އަދި މި ނަސޭހަތްތަކުގައި އަރައިރުންވުމާއި ހަމަ ނުޖެހުން އުފެއްދުމުގެ ނުރައްކަލުގެ ވާހަކަވެސް ބަޔާން ކޮށް ދެއްވާފައިވެއެވެ.\nމީގެ އިތުރުން މުސީބާތުގެ ވަގުތުގައި މާތްކަލާނގެއަށް ވަކީލު ކުރުމާއި ކޮންމެ ކަމެއްގައި އެކަލާނގެ ކިބަފުޅުން ވާގިއެދުމުގެ މުހިންމުކަން ދަސްކޮށްދެއްވާފައި ވެއެވެ. ބޮޑާވެގަތުމާއި، ބާވައިލެއްވި ބަސްފުޅުތަކަށް އިންކާރުކޮށް ދެކޮޅުވެރިވެގަތުމުގެ ސުންޕާކަން އަންގަވާދެއްވާފައި ވެއެވެ. އަންހެނާގެ ކިބައިގައި ހުރެދާނެ ނޭދެވޭ ސިފަތަކާއި ރަނގަޅު އަންހެނެއްގެ ކިބައިގައި ހުންނަންވާނެ ރަނގަޅު ސިފަތައް ބަޔާން ކޮށް ދެވިފައިވެއެވެ. ކަންނެތްކަމާއި ބުރަމަސައްކަތާ ދެމެދުގައިވާ ތަފާތާއި ގެއްލުމާއި ފައިދާތަކަށް އިޝާރާތް ކުރެވިފައިވެއެވެ. މީގެ އިތުރުން ވެރިންގެ ކިބައިގައި ހުންނަންވާނެ އަދުލުވެރިކަމާއި ހަމަހަމަ ކަމާއި ރަޙުމާއި އޯގާވެރިކަން ވެސް ބަޔާން ކުރެވިފައިވެއެވެ. ހައިހޫނުކަމާއި މުއްސަނދި ކަމުގެ ފަރަގާއި، މިފަދަ އެތައް ކަންތަކެއް ޅެން ބައިތުތަކަކުން ކިޔާދެއްވައި ވިސްނާމީހަކަށް އިބްރަތް ލިބިގަނެވޭނެ އެތައް ނަސޭހަތްތަކެއް މި ފޮތުގައި އެކުލެވިފައި ވެއެވެ.


Rajshree "Shaadi mubarak" in vakivi sababu haama kohfi - AO News\nމަދު ދުވަސްކޮޅެއްގެ ތެރޭގައި ގިނަ ބައެއްގެ މަގްބޫލުކަން ހޯދި ސްޓާ ޕްލަސްގެ ޑްރާމާ “ޝާދީ މުބާރަކް” ގެ ލީޑް ތަރި ރާޖްޝްރީ ތާކޫރް މި ޑްރާމާއިން ވަކިވި ހަބަރާއެކު ގިނަ ބަޔަކަށް ލިބިގެން ދިޔައީ ބޮޑު ހައިރާންކަމެކެވެ\nޝާދީ މުބާރިކްގައި އޭނާ ދައްކާފައިވާ މޮޅު ހުނަރުގެ ސަބަބުން ގިނަ ބައެއްގެ ތަރުހީބާއި ލޯބި ލިބިފައިވާ ރާޖްޝްރީ ކުއްލިއަކަށް އެ ޑްރާމާ ދޫކޮށްލަން ނިންމި ސަބަބާއި މެދު ގިނަ ބަޔަކު ވަނީ ސުވާލު އުފައްދާފައެވެ. މި ޑްރާމާ އިން ވަކިވާން ނިންމި ވާހަކަ ރާޖްޝްރީ، ޑްރާމާގެ ޕްރޮޑިއުސަރަށް އެންގުމާއެކު މިހާރު އޭނާގެ ރޯލު ކުޅޭނެ ތަރިއަކުވެސް ވަނީ ހަމަޖައްސާފައެވެ. ދެން ރާޖްޝްރީގެ ރޯލުން، ފެނިގެންދާ ރާޓީ ވަނީ މިހާރު ޑްރާމާގެ ޝޫޓިންވެސް ފަށާފައެވެ. ބެލުންތެރިންނަށް އެއްވެސް ކަހަލަ އިޝާރަތެއްވެސް ނުދީ ރާޖްޝްރީ، ޝާދީ މުބާރިކް ހުއްޓާލަން ނިންމީ އެ ޑްރާމާގެ ޕްރޮޑެކްޝަން ޓީމާއި މައްސަލަ ޖެހިގެން ކަމުގައި ގިނަ ބަޔަކު ބުނަމުން އަންނައިރު އޭނާ މި ވަނީ އެންމެންގެ ސުވާލުތަކަށް ޖަވާބުދީފައެވެ.\nރާޖްޝްރީ ބުނީ ޝާދީ މުބާރިކް އިން ވަކިވާން ނިންމާފައިވާކަން މީގެ ހަފްތާއެއް ކުރިން ޕްރޮޑިއުސަރަށް އަންގާފައިވާނެކަމަށެވެ. އަދި މިޑްރާމާއިން ވަކިވީ އެއްވެސް މީހަކާއި މައްސަލަ ޖެހި ހިތްހަމަނުޖެހުމެއް އުފެދިގެން ނޫންކަން ފާހަގަކުރަމުން ރާޖްޝްރީ ވަނީ އޭނާ ޝާދީ މުބާރަކްއިން ވަކިވި އަސްލު ސަބަބު އޮޅުން ފިލުވަދީފައެވެ. “މި ޑްރާމާއަށް އެއްބަސްވިއިރި ހިއެއް ނުކުރަން ޝޫޓިންތައް މިހާ ބިޒީވެ ބުރަވާނެކަމަކަމަށް. އަހަރެންނަކީ4އަހަރުގެ ދަރިއެއްގެ މަންމައެއް، އަހަރެންގެ ދަރިފުޅާއި އަޅާލާނެ މީހުން ތިއްބަސް، ގިނަ ވަގުތު ދަރިފުޅާއި ދުރުގައި އުޅެން އެހާ ހިތްހަމައެއް ނުޖެހޭ. މިހާރު ޝޫޓިންއަށް ވަރަށް ގިނަ ވަގުތު ދިނުމާއި، ދަތުރުކުރަން ޖެހުމުން އަސްލު މި ޑްރާމާއިން ވަކިވާން ޖެހުނު ސަބަބަކީ” ރާޖްޝްރީ ބުންޏެވެ. އިތުރަށް ރާޖްޝްރީ ބުނީ މި ކަމަށް ހައްލެއް ލިބޭތޯ ޑްރާމާގެ ޕްރޮޑެކްޝަން ޓީމާއި ވެސް ވާހަކަދައްކާފައިވާ ކަމަށާއި އެހެންނަމަވެސް އެދެވޭ ހައްލެއް ނުލިބުން ޑްރާމާއިން ވަކިވާން ނިންމީ ކަމަށެވެ. ” މި ވަގުތު މި ޑްރާމާއިން ވަކިވިޔަސް އަދި ކުރިއަށް އޮތް ތަނުގައި ހަމަ ޓީވީ އިން ފެންނާނެ” ނިންމާލަމުން ރާޖްޝްރީ ބުންޏެވެ.\nމީގެ ކުރިންވެސް ގިނަ ޑްރާމަތަކަކުން ފެނިގެން ދިޔަ ރާޖްޝްރީ ކުޅުނު ސިލްސިލާތަކުގެ ތެރޭގައި ސޮނީ ޓީވީން ގެނެސްދިން “ބާރަތު ކާ ވީރު ޕުތުރާ: މަހާރާނާ ޕްރަތާބް” އާއި “ސާތު ޕޭރޭ: ސަލޯނީ ކީ ސަރަފު”، “ކަސަމް ސޭ” އަދި “ސަޕްނާ ބާބުލް ކާ: ބިދާއީ” ހިމެނެ އެވެ. ފަސް އަހަރު ދުވަހުގެ މެދުކެނޑުމަކަށް ފަހު ރާޖްޝްރީ ފެނިގެން ދިޔަ ޑްރާމާ ޝާދީ މުބާރަކް އިން އޭނާ ވަކިވުމުން ގިނަ ބަޔަކުވަނީ އެ ނިންމުމަށް ފާޑު ކިޔާފައެވެ..


ދިވެހިރާއްޖެ ބޮޑު ނުރައްކަލެއްގެ ތެރޭގައި! | Sangu News\nދިވެހިރާއްޖެ ބޮޑު ނުރައްކަލެއްގެ ތެރޭގައި!\n26 އޯގަސްޓް 2020 - 17:46\nރާއްޖޭގައި ކޮވިޑަށް ޕޮޒިޓިވްވާ މީޙުން ދުވަހެއް ދުވަހަކަށް ދަނީ އިތުރުވަމުން: ފައިލް ފޮޓޯ\nމިއަދު މުޅި ދުނިޔޭގައި ހަލުވި ކަމާއިއެކު ފެތުރެމުންދާ ކޮރޯނާ ވައިރަސް ރާއްޖޭގެ ވެރިރަށް މާލޭގައި ހަލުވި ކަމާއިއެކު ފެތުރެމުންދާއިރު މި ބަލި މުޅި ރާއްޖެއަށް ފެތުރިގެން ދިއުމުގެ ފުރުސަތު މިއަދު މިވަނީ ވަރަށް ބޮޑުވެފައެވެ. މިއާއިއެކު ކޮރޯނާ ވައިރަހުން ރައްކާތެރިވުމުގެ ގޮތުން ސަރުކާރުން ގިނަ ފިޔަވަޅުތަކެއް އަޅަމުންދާއިރު ފެންނަމުންދާ މަންޒަރަކީ ސިއްހީ މާހިރުންގެ ލަފަޔާއި އިރުޝާދުތަކަށް ބީރުކަންފަތެއްދީ ހިތުހުރިހާ ގޮތަކަށް އުޅެމުންދާ މަންޒަރެވެ. އޭގެ ހިތި ނަތީޖާ މިވަނީ ފެންނަން ފަށާފައެވެ.\nއެގޮތުން މާލެ ތެރޭގައި ބަލި ފެތުރޭ ނިސްބަތަށް ބަލާއިރު، މިހާރު މުޖްތަމައުގެ ތެރޭގައި ވަރަށް ބޮޑަށް ކޮމިއުނިޓީ ސްޕްރެޑް އެބައޮތްކަމަށް ހެލްތް އިމަޖެންސީ އޮޕަރޭޝަންސް ސެންޓަރުން ވަނީ ބުނެފައެވެ. ސެންޓަރުގެ ފަރާތުން ޑރ. އިބްރާހިމް އަފްޒަލް ވިދާޅުވީ ރާއްޖޭގައި ދުވާލެއްގެ މައްޗަށް ފެންނަ ކޭސްތަކުގެ އަދަދުތައް ވަރަށް ބޮޑުތަނުން އިތުރުވެފައިވާ ކަމަށެވެ. އަދި ކޮންމެ ހަފްތާއެއްގެ ކޭސްތަކަށް ވަކި ވަކިން ބަލާއިރު މިހާރު ފެންނަމުން ދާ ކޭސްތަކުގެ ތެރޭގައި ގިނައީ ދިވެހީންކަމަށް ޑރ. އަފްޒަލް ވަނީ ވިދާޅުވެފައެވެ.\nބައްޔަށް ޕޮޒިޓިވް ވެގެން ރިޕޯޓު ކުރާ ކޭސްތަކުގެ ތެރޭގައި ހިމެނޭ އުމުރުފުރާގައި ގިނައީ ޒުވާނުންނެވެ. ހާއްސަކޮށް މީގެ ތެރޭގައި ކުޑަ ކްލަސްޓާތައް ގިނަކަން އެޗްއޯސީން ހިއްސާ ކުރި ސްލައިޑުތަކުން ދައްކައެވެ. ނޫސްވެރިންނާއި މައުލޫމާތުތައް ހިއްސާ ކުރައްވަމުން ޑރ. އަފްޒަލް ވިދާޅުވީ އެންމެ މީހެއްގެ ފަރާތުން ވެސް މަދު މީހަކަށް ބަލި ޖެހުނަސް، އުފެދިގެން އެ ސައިކަލް ރިޕީޓުވަމުން ދާ ނަމަ އެއީ އިތުރުވާ ކުދި ކްލަސްޓާތަކެއް ކަމަށެވެ.\nމީގެ އިތުރުން ފަހުން އައިސް ފެންނަ ކޭސްތަކުގެ ތެރޭގައި، އެއްވެސް އަލާމާތެއް ނެތި ބައްޔަށް ޕޮޒިޓިވްވާ މީހުން އިތުރުވަމުން އަންނައިރު ޑރ. އަފްޒަލް ވިދާޅުވީ މުޖްތަމައުގެ ތެރޭގައި ވަރަށް ބޮޑަށް ކޮމިއުނިޓީ ސްޕްރެޑް އެބައޮތް ކަމަށެވެ. އަދި އެކަން އެންމެ ބޮޑަށް ފާހަަގަ ވަނީ ނޮން ލިންކްޑް ކޭސްތައް އިތުރުވަމުން ދިއުންކަމަށް ޑރ. އަފްޒަލް ފާހަގަ ކުރެއްވިއެވެ. ބަލި ޖެހުނު ގޮތެއް ނޭނގި، ބައްޔަށް ޕޮޒިޓިވް ވާ މީހުން އިތުރުވަމުން ދިއުމަކީ ނުރައްކާތެރިކަމެއްގެ ގޮތުގައި ޑރ. އަފްޒަލް ވިދާޅުވިއެވެ.\nރާއްޖޭގައި ފެންނަ ކޭސްތަކުގެ ތެރޭގައި، ގިނައީ އޭ ސިމްޓަމެޓިކް މީހުންކަން މީގެ ކުރިން ވެސް އެޗްއީއޯސީން ވަނީ ފާހަގަކޮށްފައެވެ. މިހެން ދިމާވާ މައިގަނޑު ސަބަބަކީ އެއްވެސް އަލާމާތެއް ނެތް މީހުންގެ އިމުނިޓީ ނުވަތަ ދިފާއީ ނިޒާމް ވަރުގަދަ ވުމެވެ.\nމީގެ ކުރިން ކޮވިޑަށް ޕޮޒިޓިވް ވާ މީހުންގެ ތެރޭގައި ގިނައީ ބިދޭސީން ނަމަވެސް އެ އަދަދުތައް ދަށްވެ، ދިވެހިންނަށް ބަލި ޖެހޭ ނިސްބަތް ވަނީ ވަރަށް ބޮޑުތަނުން އިތުރުވެފައެވެ. ޑރ. އަފްޒަލް ވިދާޅުވީ، ކޭސްތައް އިތުރު ވަމުންދާ ގޮތަށް ބަލާއިރު ދިވެހިން ވިސްނަން ޖެހޭ ކަމަށެވެ. އަދި މިހާރަށް ވުރެ ބޮޑަށް ސަމާލުވެ، ސިއްހީ އިދާރާތަކުން ދޭ އިރުޝާދުތަކަށް އަމަލު ކުރަންޖެހޭ ކަމަށެވެ. ބައްޔަށް ޕޮޒިޓިވް ވާ މީހުންގެ ތެރޭގައި މިހާރު ގިނައީ ޒުވާން އުމުރުގެ މީހުން ކަމަށާއި، އެއްވެސް ކްލަސްޓާއަކާއި ގުޅުމެއް ނެތް، އިންޑިޕެންޑެންޓް ކޭސްތަކުގެ އަދަދު ވެސް އިތުރުވާން ފަށާފައިވާކަމަށް ޑރ. އަފްޒަލް ވިދާޅުވިއެވެ. ކުދި ކްލަސްޓާތަކުގެ ވާހަކަތައް ދައްކާއިރު، އެއީ ވަރަށް ގިނަ އަދަދެއްކަން ވެސް ޑރ. އަފްޒަލް ފާހަގަ ކުރެއްވިއެވެ. އަދި ވިދާޅުވީ އެކެއްގެ ފަރާތުން، ބަލި ޖެހި އަދި އެ މީހެއްގެ ފަރާތުން ވެސް އިތުރު މީހުންނަށް ބަލި ޖެހެމުން ދާކަމަށެވެ. ބަލި ކޮންޓްރޯލް ކުރުމަށް ގިނަ މަސައްކަތްތަކެއް ކުރަންޖެހޭއިރު، ޑރ، އަފްޒަލް ވިދާޅުވީ އެންމެ މުހިންމީ މިހާރު ކޮމިއުނިޓީ ސްޕްރެޑް ލެވެލް އޮތްވަރު ދަށް ކުރުން ކަމަށެވެ.\nކޮރޯނާ ވައިރަހަށް ޕޮޒިޓިވްވާ މީހުން އެއްދުވަހުން އަނެއް ދުވަހަށް ރާްއްޖޭގައި އިތުރވަމުންދާއިރު މިހާރު އޮތް އެންމެ ބޮޑު ބިރަކީ ބަޔަށް ޕޮޒިޓިވްވާ މީހުންނަށް ފަރުވާ ނުދެވިދާނެ ކަމުގެ ބިރެވެ. އަދި ފަރުވާ ދޭން ސިއްހީ މާހިރުން ނެތުމަކީ ވެސް މިއަދު ރާއްޖެއަށް ކުރިމަތިވެފައިވާ ބޮޑު ނުރައްކަލެކެވެ.\nރާއްޖޭއަށް އެހެން ގައުމުތަކާއި ހިލާފަށް ކޮވިޑު ބައްޔަށް ފަރުވާ ކުރުމުގެ ވަސީލަތްތައް ހޯދުމާއި، އަދި މެޑިކަލް ފެސިލިޓީތައް ގާއިމްކޮށް ބައްޔާއި ދެކޮޅަށް ކުރަންޖެހޭ މަސައްކަތްތައް ކުރުމުގައި ގިނަ ވަގުތުތަކެއް ލިބުނު ކަމަށް ބައެއް ފަރާތްތަކުން ގަބޫލު ކުރެއެވެ. އެހެން ކޮންމެއަކަސް ރަނގަަޅަށް އެކަށީގެންވާ މަސައްކަތްތަކެއް ނުކުރެވި ވަނިކޮށް މާލެއިން ކޮވިޑުގެ ކޭސްތައް އިތުރުވާން ފެށިއެވެ. އަދި މިއަދު މާލޭގައި ދެވަނަ ފަހަރަށް ކޮވިޑުގެ ކޭސްތައް އިތުރުވެ، ވަރަށް ބޮޑު ކޮމިއުނިޓީ ސްޕްރެޑެއް އެބައޮތެވެ. އެއާއި އެކު ހޮސްޕިޓަލުގައި ފަރުވާ ދެމުންދާ މީހުންގެ އަދަދުތައް ވެސް ވަނީ އިތުރުވެފައެވެ. ކޮވިޑަށް ފަރުވާ ދޭ މީހުންގެ ތެރެއިން ބޮޑު އިންސައްތައަކަށް މިހާރު ފަރުވާ ދެމުން އަންނަނީ މާލެ ސަރަހައްދުގައި ގާއިމްކޮށްފައިވާ ކޮވިޑު ހޮސްޕިޓަލް ނުވަަތަ މެޑިކަލް ފެސިލިޓީތަކުގައެވެ.\nނަމަވެސް މިއަދު ހެލްތް އިމަޖެންސީ އޮޕަރޭޝަން ސެންޓަރުގެ ތަރުޖަމާނު ޑރ. ނަޒްލާ ވިދާޅުވާ ގޮތުގައި މާލެ ސަރަހައްދުގެ ހޮސްޕިޓަލް އެނދުތަކުގެ 62 އިންސައްތަ ވަނީ ފުރިފައެވެ. އަދި އާއިލާއާއި، ރައްޓެހިން އަދި ތިމާ ލޯބިވާ މީހުންގެ ރައްކަލަކަށް އެންމެން ގުޅިގެން މަސައްކަތް ކުރަން ޖެހޭ ކަމަށް ޑރ ނަޒްލާ މިވަނީ ވިދާޅުވެފައެވެ.\nހަލުވި ކަމާއިއެކު ފެތުރެމުންދާ ކޮރޯނާ ވައިރަހުގެ ސަބަބުން މިއަދު ރާއްޖެ އޮތް ހާލަތަކީ ބައްޔަށް ޕްޒިޓިވްވާ މީޙުންގެ ތެރެއިން ގިނަ މީޙުންނަކީ އެޑެމިޓް ކުރަން ޖެހޭ މޫޙުންނަށް ވެއްޖެނަމަ އެޑެމިޓް ކުރާނެ ތަނެއް އެނދެއް ޖާގައެއް ނެތެވެ. ގޭގެ ކޮޓަރީގައި ހުންނަ އެނދު ފިޔަވައި އެހެން އެނދެއް ނުލިބޭނެއެވެ. ގިނަ ބަޔަކު ބައްޔަށް ޕޮޒިޓިވްވާއިރު ފަރުވާދޭނެ ސިއްހީ މާހިރުންނެއް ނެތެވެ. މާނައަކީ ރާއްޖޭގައި މިހާރު ބަލި ފެތުރެމުންދާ ނިސްބަތަށް ބަލާއިރު ކޮވިޑަށް ޕޮޒިޓިވްވާ މީހުންނަށް ފަރުވާދޭނެ ޑޮކްޓަރުން ނުވަތަ ނަރުހުން ނެތެވެ. ގެނެވެން ވެސް ނެތެވެ.\nދެން އޮތީ ކޮވިޑުގެ ސަބަބުން އެކިއެކި ގޮތް ގޮތުން ލިބުނު އަދި ލިބެމުންދާ ގެއްލުންތަކުގެ ވާހަކައެވެ. އެގޮތުން ކޮވިޑް-19 ގެ ސަބަބުން ދިރިއުޅުމަށް ކުރާ މަސައްކަތްތަށް ކުރި އަސަރު ދެނެގަތުމަށް ކުރި ފަހުގެ ރެޕިޑް އެސެސްމަންޓުން ދިރާސާއިން ފާޅުވީ، ރާއްޖޭގައި ހުރިހާ ދާއިރާއަކަށްވެސް ފުންކޮށް، ފުޅާދާއިރާއެއްގައި އަސަރުކޮށްފައިވާ ކަމެވެ.\nދިރާސާއިން ދައްކާ ގޮތުގައި ކޮވިޑް-19 ގެ ސަބަބުން ދިރިއުޅުމަށް ކުރާ މަސައްކަތަށް ކުރި އަސަރު ދެނެގަތުމަށް ކުރިއަށްގެންދިޔަ ރެޕިޑް އެސެސްމަންޓުގެ ފައިނަލް ރިޕޯޓުން ފާޅުވީ، ދިވެހިރާއްޖޭގައި ދިރިއުޅުމަށް ކުރާ މަސައްކަތަށާއި، ވަޒީފާތަކަށް ވަގުތުން ވަގުތަށް، އަދި ވަރަށް ފުޅާ ދާއިރާއެއްގައި އަސަރުކުރިކަމެވެ. އެކަމުގެ އަސަރު އެންމެ ބޮޑަށް ކޮށްފައިވަނީ ނާޒުކު ހާލަތުގައި ތިބި ފަރާތްތަކަށެވެ. ވަކިން ޚާއްސަކޮށް އެންމެ ކުދި، ކުދި އަދި މެދުފަންތީގެ ވިޔަފާރިތަކަށެވެ.\nކޮވިޑް-19 ގެ ޕެންޑެމިކާއި ގުޅިގެން އައި އިޤްތިޞާދީ ހީނަރުކަމަކީ ގިނަ ގޮތްގޮތުން ބަލާއިރު މީގެ ކުރިން ދުވަހަކުވެސް ކުރިމަތިވެފައިވާ ކަމެއްނޫނެވެ. ފަތުރުވެރިކަމުން ފެށިގެން ޓްރޭޑުގެ އެކި ދާއިރާތަކަށް އެކަމުގެ ނޭދެވޭ އަސަރު ވަގުތުން ވަގުތަށް ކުރިއެވެ. އޭގެ ރައްދުގައި، މިކާރިސާގެ ސަބަބުން ދިރިއުޅުމަށް ކުރާ މަސައްކަތަކަށާއި، ވިޔަފާރިތަކަށް ކުރި އަސަރު ދެނެގަނެ، ވަގުތުން ވަގުތަށް ދޭނެ އިޤްތިޞާދީ ރައްދެއް ރޭވުމުގެ މަސައްކަތަށް އެހީތެރިވުމުގެ ގޮތުން ޖޫންމަހުގެ ކުރީކޮޅު ދިވެހި ސަރުކާރުން ޕްރިލިމިނަރީ އެސެސްމަންޓެއް ކުރިއަށްގެންދިޔައެވެ.\nފަތުރުވެރިކަމާއި، ތެލާއި، ކާބޯތަކެއްޗަށް ބަރޯސާވާންޖެހޭލެއް ބޮޑުކަމުން، ދިވެހިރާއްޖެ ފަދަ ތަރައްޤީވަމުން އަންނަ ކުދި ޖަޒީރާ ގައުމުތަކަށް ކޮވިޑް-19 ގެ ސަބަބުން ކުރާ އަސަރު މާބޮޑުވެފައި އަވަސްވާނެކަން އެއީ ގަބޫ ކުރަން ޖެހޭނެ ކަމެކެވެ.. އެހެންކަމުން، ތަރައްޤީއަށްޓަކައި އަހަރެމެން ޚިޔާރުކުރާ މަގުތަކާމެދު އައު ވިސްނުމަށް ދިޔުމަށް ކޮވިޑް-19 މިވަނީ މަޖުބޫރުކޮށްފައެވެ..\nކޮވިޑް-19 ގެ އަސަރުތަކުގެ ސަބަބުން، ވިޔަފާރިތަކާއި މުސްތަގުބަލުގެ ވަޒީފާގެ ފުރުސަތުތަކުން ޒުވާނުންނާއި އަންހެނުން މަހުރޫމު ނުވުމަކީ ކޮންމެހެން މުހިންމުކަމެކެވެ. ނެތް ހުނަރުތައް ހޯދައިދިނުމަށާއި، ނޫ އަދި ފުޅާ އިގްތިސާދީ ތަރައްޤީއަކާ ދިމާއަށް ދަތުރުކުރުމަށް އެންމެ ކުދި، ކުދި އަދި މެދު ފަންތީގެ ވިޔަފާރިތަކަށް ލިބިގެންވާ ޤާބިލުކަމަށް ސަމާލުކަން ދިނުމަށް އިންވެސްޓުކުރާންވީ ވަގުތަކީ މިއީއެވެ. ދިވެހިރާއްޖެ އޮތީ ބޮޑު ނުރައްކަލެއްގެ ތެރެއަށް ވެއްޓިފައެވެ. މި އަނދަވަޅުން އެންމެން އެކުގައި މަސައްކަތް ކޮށްގެން ނޫން ގޮތަކަށް އަރައިނުގަނެވޭނެކަން އެއީ މިއަދު ގަބޫލުކުރަން ޖެހޭނެ ހަގީގަތެވެ.\n50%ވަރަށް ގަދަ 0%ވަރަށް ގަޔާވޭ 0%ބޮޑު ޖޯކެއް 0%ހައިރާންވެއްޖެ 50%ވަރަށް ދެރަ 0%ރުޅިގަދަ ވަނީ


Enburi aumun Ronaldo ah7number jersey dheefi - vNews.mv\nރޮނާލްޑޯ އޭނާގެ "އައިކޮނިކް"7ނަމްބަރު ޖާޒީގައި - ފޮޓޯ:- ގެޓީ އިމޭޖަސް\nއެނބުރި އައުމުން ރޮނާލްޑޯ އަށް7ނަމްބަރު ޖާޒީ ދީފި\nއައްފާން މުހައްމަދު 03 September 2021, 12:28\n12 އަހަރަށްފަހު މެންޗަސްޓަރ ޔުނައިޓެޑަށް ކްރިސްޓިއާނޯ ރޮނާލްޑޯ އެނބުރި އައުމުން ކުރިންވެސް އޭނާ ކުލަބުގައި ބޭނުންކުރި7ނަމްބަރު ޖާޒީ ދީފިއެވެ.\nޕޯޗުގަލްގެ ސްޕޯޓިންގ ލިސްބަން އިން 2003 ވަނަ އަހަރު އެންމެފުރަތަމ ރޮނާލްޑޯ ޔުނައިޓެޑަށް ބަދަލުވިއިރުވެސް އޭނާ އަށް ދިނީ7ނަމްބަރު ޖާޒީއެވެ. މިފަހަރު އޭނާ އެކުލަބަށް އެތައް ދުވަހެއްފަހުން އައުމުންވެސް އޭނާގެ "އައިކަނިކް"7ނަމްބަރު ޖާޒީ ދޭން ނިންމާފައިވާކަން ޔުނައިޓެޑުންވެސް ވަނީ ރަސްމީކޮށް ހާމަކޮށްފައެވެ.\nރޮނާލްޑޯ ޔުނައިޓެޑަށް މިފަހަރު ބަދަލުވިއިރު އެކުލަބުގެ7ނަމްބަރު ޖާޒީ ބޭނުންކުރަމުން އައީ އުރުގުއާއިގެ ތަޖުރިބާކާރު ފޯވާޑް އެޑިންސަން ކަވާނީއެވެ. އެހެންނަމަވެސް ރޮނާލްޑޯ އަށް7ނަމްބަރު ދިނުމަށްފަހު ދެން ކަވާނީ ބޭނުންކުރާނީ 21 ނަމްބަރު ޖާޒީއެވެ.\nޔުނައިޓެޑުގެ ހަތް ނަންބަރު ޖާޒީ އަލުން ލިބުމާއެކު ރޮނާލްޑޯ ބުނީ ހަތް ނަންބަރު ޖާޒީ ލިބޭނެ ކަމަށް އުއްމީދުނުކުރާ ކަމަށެވެ. އެކަމަކު ކަވާނީ އެހެން ނަންބަރަކަށް ކުޅެން އެއްބަސްވެ، އޭނާގެ ހަތް ނަންބަރު ޖާޒީ އަލުން ދިނުމުން އެކަމަށް ޝުކުރުއަދާކުރާ ކަމަށްވެސް ބުންޏެވެ.\nރޮނާލްޑޯ އަށް7ނަމްބަރު ޖާޒީ ދީފައިވާކަން ހާމަކޮށް ޔުނައިޓެޑުގެ ރަސްމީ މީސްމީޑިއާ އެކައުންޓުތަކުގައި ބުނެފައިވަނީ7ނަންބަރު ޖާޒީއަކީ ކުލަބުގެ ތާރީހުގައިވެސް ހާއްސަ ޖާޒީއެއް ކަމަށާއި އެކުލަބުގެ ލެޖެންޑް ޑޭވިޑް ބެކަމް އަށްފަހު7ނަމްބަރު ޖާޒީލައިގެން ތަފާތުދެއްކި ކުޅުންތެރިޔާއަށް މި ޖާޒީ އަލުންދޭން ޔުނައިޓެޑުން ނިންމާފައިވާ ކަމަށެވެ.\nފުޓުބޯޅައިގެ ފަހުގެ ތާރީހުގައި ރޮނާލްޑޯ އަށް ހާއްސަ ނަމްބަރެއްގެ ގޮތުގައި7ނަމްބަރު ޖާޒީ ފާހަގަކުރާއިރު އޭނާ7ނަމްބަރު ޖާޒީގައި ޔުނައިޓެޑަށް އެންމެ ފުރަތަމަ ބަދަލުވީ އޭރުގެ ރެކޯޑް ޓްރާންސްފަރ ފީއެއްގައެވެ.\nޒަމާން ތަކަކަށްފަހު އެނބުރި ރޮނާލްޑޯ ޔުނައިޓެޑާއި ގުޅުނީ 12.8 މިލިއަން ޕައުންޑުގެ ޓްރާންސްފަރ ފީއެއްގައި ދެއަހަރުގެ އެއްބަސްވުމެއްގެ ދަށުންނެވެ.\nރޮނާލްޑޯ ވަނީ އޭނާ އެންމެފުރަތަމަ ޔުނައިޓެޑާއެކު ހޭދަކުރި6ސީޒަނުގެ ތެރޭގައި 292 މެޗު ކުޅެދީ 118 ލަނޑު ޖަހާފައެވެ. އަދި އޭނާ ވަނީ އެކުލަބާއެކު9ޓްރޮފީއެއް ކާމިޔާބުކޮށްފައެވެ.


އުރީދޫގެ ހިއްސާ ގަނެވިއްކުމަށް ހުޅުވާލައިފި\nއުރީދޫގެ ހިއްސާ ވިއްކުން\nއެއީ އެކުންފުނީގެ ހިއްސާގެ 9.5 ޕަސަންޓެ\n8،219 ހިއްސާދާރަކަށް ހިއްސާ ވިއްކާފައިވޭ\n14 މިލިޔަން ހިއްސާ ވިއްކާފައިވޭ\n9 އޯގަސްޓް 2017 | ބުދަ 10:32\nއުރީދޫގެ ހިއްސާ ގަނެވިއްކުމަށް ހުޅުވާލުން\nއުރީދޫ މޯލްޑިވްސްގެ ޙިއްޞާތައް މޯލްޑިވްސް ސްޓޮކް އެކްސްޗޭންޖުގައި ރަސްމީކޮށް ލިސްޓުކޮށް، ހިއްސާ ގަނެ ވިއްކުމަށް ހުޅުވާލައިފި އެވެ.\nމޯލްޑިވްސް ސްޓޮކް އެކްސްޗޭންޖުގެ ލިސްޓިންގ ރޫލްސްގައި ވާގޮތުގެ މަތިން މިކަން އިއުލާންކުރީ ބުދަ ދުވަހު އެކުންފުނިން ބޭއްވި ނޫސްވެރިންގެ ބައްދަލުވުމުގައެވެ.\nއުރީދޫ މޯލްޑިވްސް އިން ވިއްކި ހިއްސާތައް އެކަށައެޅުމަށް ފަހު، މޯލްޑިވްސް ސެކިއުރިޓީޒް ޑިޕޮސިޓަރީގައި ހިއްސާދާރުންނަށް ހުޅުވާފައިވާ އެކައުންޓްތަކަށް ހިއްސާ މިހާރު ވަނީ ޖަމާކޮށްފައެވެ.\nމިއަހަރުގެ އޭޕްރިލް މަހުގެ ފަހުކޮޅުން ފެށިގެން މެއި މަހުގެ 29 އާ ހަމައަށް ކުރިޔަށް ގެންދިޔަ އުރީދޫގެ އައިޕީއޯގެ ތެރެއިން 8،219 ހިއްސާދާރަކަށް، 14،044،870 ހިއްސާ ވިއްކާފައި ވެއެވެ. އެއީ އެކުންފުނީގެ ހިއްސާގެ 9.5 ޕަސަންޓެވެ.\nއުރީދޫއިން ބުނީ، ހިއްސާތައް އެކަށައެޅުމަށް ފަހު، އެ ހިއްސާތައް މޯލްޑިވްސް ސެކިއުރިޓީސް ޑިޕޮސިޓަރީގައި ހުޅުވާފައިވާ ހިއްސާދާރުންގެ އެކައުންޓްތަކަށް ޖަމާކޮށްފައިވާނެ ކަމަށާއި އެކަން ބަޔާންކޮށް، ކޮންމެ ހިއްސާދާރަކަށް ރަސްމީ ލިޔުމެއް ވެސް ފޮނުވާފައިވާނެ ކަމަށެވެ.\nއަދި ހިއްސާގަތުމަށް އެދުނު ފަރާތްތަކުގެ ތެރެއިން، ފޯމު ބަލައިގަނެ ނަމަވެސް އެކި ސަބަބުތަކާ ހެދި ހިއްސާ އެކަށައަޅައިދީފައި ނުވާ ފަރާތްތަކަށް ފައިސާ ރިފަންޑް ކުރުމުގެ މަސައްކަތް ކުރަމުންދާ ކަމަށާއި، ރިފަންޑް ކުރެވުމުން އެފަރާތްތަކަށް ލިޔުމުން އެކަން އަންގާނެ ކަމަށް ވެސް އުރީދޫއިން ބުންޏެވެ.\nރިފަންޑް ކުރެވުމާއެކު އެފަރާތްތަކަށް ލިޔުމުން އެކަން އަންގާނެ ވާހަކަ ވެސް އުރީދޫގެ ބުންޏެވެ.\nއުރީދޫއިން މިއަހަރު ހިންގި އައިޕީއޯއަކީ މިހާތަނަށް ރާއްޖޭގައި ހިންގި އެންމެ ބޮޑު އަދި އެންމެ ކާމިޔާބު އައިޕީއޯއެވެ.\nއުރީދޫއިން 14 މިލިޔަން ހިއްސާ ވިއްކައިގެން 421،346،100 ރުފިޔާގެ ރައުސުލްމާލެއް ލިބިފައި ވެއެވެ.


މިސްކިތްތަކުގައި ނިދާ ކައިބޮއި ހަދާ މީހުންގެ މައްސަލައަށް ހައްލެއް ހޯދުމުގެ ގޮތުން ހޯމް މިނިސްޓްރީއިން މަޝްވަރާކޮށްފި – Dhen.mv\nރައުފާ ރަޝީދު November 25, 2020 - 12:29 pm\nމިސްކިތްތަކުގައި ނިދާ ކައިބޮއި ހަދާ މީހުންގެ މައްސަލައަށް ހައްލެއް ހޯދުމުގެ ގޮތުން ހޯމް މިނިސްޓްރީއިން މަޝްވަރާކޮށްފިއެވެ.\nހޯމް މިނިސްޓްރީން ބުނެފައިވަނީ މިކަމަކީ މާލޭސިޓީގައި ބޯހިޔާވަހިކަމެއް، އަޅާލާނެ ބަޔަކު ނެތި މަގުމަތިވެފައިވާ ފަރާތްތަކުން ބައެއް މިސްކިތްތަކުގައި ފެންވަރައި،ނިދާ ކައިބޮއި ހަދާކަމުގެ ޝަކުވާ ލިބެމުންދާތީ އެކަން ހައްލުކުރެއްވުމަށް ފެއްޓެވި މަސައްކަތެއް ކަމަށެވެ.\nމި މައްސަލައައް ހައްލެއް ހޯދުމަށްޓަކައި މިނިސްޓަރ އޮފް ހޯމްއެފެއާޒް ޢިމްރާން ޢަބްދުﷲ ވަނީ ކޮމިޓީއެއް އެކުލައްވާލައިފައެވެ. މި ކޮމިޓީގައި ހިމެނިވަޑައިގަންނަވަނީ ހޯމް މިނިސްޓްރީގެ އިތުރުން، މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއާއި، ނޭޝަނަލް ޑްރަގް އެޖެންސީއާއި، މޯލްޑިވްސް ޕޮލިސް ސަރވިސްއާއި، މާލޭ ސިޓީ ކައުންސިލެވެ.\nހޯމް މިނިސްޓްރީން އިސްވެ، އެކަމަށް ހައްލެއް ހޯދުމުގެ މަސައްކަތް ފެއްޓެވީ އޭގެތެރެއިން ގިނަ ފަރާތްތަކަކީ ކުށުގެ ރެކޯޑް އޮންނަ ނުވަތަ މަސްތުވާތަކެތި ބޭނުންކުރާ ފަރާތްތައްކަމުގައި ފާހަގަ ކުރެވޭތީ ކަމަށް ވެސް ވަނީ ބުނެފައެވެ.\nމިނިސްޓަރ ވަނީ މިކަމަށް އަވަސް ހައްލެއް ހޯދުމަށްޓަކައި ކުރެވެން ހުރި ކަންތައްތަކާ ގުޅޭގޮތުން މަޝްވަރާ ކުރައްވާފައެވެ.\nއައްޝައިޚް ޢިމްރާން ޢަބްދުﷲ\nސައީދުގެ ސުވާލެއް އިމްރާންއަށް: ސިޔާސީ ޕާޓީއަކުން ޕޮލިސް ބޯޑު އައްޔަން ކުރާނަމަ، ފުލުހުންގެ އިދާރާ މިނިވަން ވާނެތޯ؟\nފުލުހުންގެ އާ ގާނޫނު ތަންފީޒު ކުރުމާ އެކީ ދާހިލީ ހަމަޖެހުން ކަށަވަރު ވާނެ - އިމްރާން\nއިމްރާނަށް ކުރަމުންދާ ތުހުމަތުތަކަށް ޖަވާބުދާރީވާން ޖެހޭ: އާދަމް ޝަރީފް\nއިމްރާނުގެ ފަރާތުން ޖިންސީ އަނިޔާ ލިބުނު އަންހެންމީހާ ފުލުހުންގެ ވަޒީފާއިން ވަކިކޮށްފި


Haguraama ah goss haalugai jehunu aailaa eh aburaa rajje genesifi - AO News\nހަނގުރާމައަށް ގޮސް ހާލުގައި ޖެހުނު އާއިލާއެއް ރާއްޖެ ގެނެސްފިއެވެ.\nމިއަދު ރާއްޖެ ގެނައި އާއިލާގައި ހިމެނެނީ 33 އަހަރުގެ އަންހެކާއި، 18 އަހަރު ނުފުރޭ ހަތަރު ކުދިންނެވެ. އޭގެ ތެރެއިން ދެ ކުއްޖަކު އުފަންވެފައި ވަނީ ރާއްޖެއިން ބޭރުގައެވެ. ފުލުހުން ނެރުނު ބަޔާނެއްގައި ބުނެފައިވަނީ އެ މީހުން މިހާރު ތިބީ ނެޝަނަލް ރީ-އިންޓެގްރޭޝަން ސެންޓަރުގައި އިދާރީ ބަންދެއްގައި ކަމަށެވެ.\nއިތުރަށް ފުލުހުން ބުނީ، ރާއްޖެއިން ބޭރުގައި އުފަންވި ދެ ކުދިންގެ ޑީއެންއޭ ކަށަވަރުކޮށް ރަޖިސްޓްރޭޝަނާ ގުޅޭ ކަންކަން ފުރިހަަމަ ކޮށްފައިވާ ކަމަށެވެ. އަދި ރިސްކު އެސެސްމަންޓް ހަދާ ފުލުހުން ބަލަން ޖެހޭ ކަންކަން ބެލުމަށް ފަހު ޖިނާއީ ތަހުގީގެއް ހިންގަން ޖެހޭ މީހަކާ ދެކޮޅަށް އެކަން ކުރާނެ ކަމަށް ފުލުހުން ވަނީ ބުނެފައެވެ.\nމިއަދު ރާއްޖެއަށް ގެނައި އާއިލާއަކީ ދާހިލީ ހަނގުރާމައިގައި ބައިވެރިވުމަށް 2013 ވަނަ އަހަރު ރާއްޖެ ދޫކޮށް ދިޔަ އާއިލާއެކެވެ. މިއީ ދިވެހިންގެ ތެރޭގައި ހަނގުރާމަވެރި ސަރަހައްދުތަކުގައި ތާށިވެފައިތިބި އަންހެނުންނާއި ކުޑަކުދިން އަލުން މުޖުތަމައުއަށް އަނބުރާ ގެނައުމަށްޓަކައި ރާއްޖެއިން ބޭރުން ގެނައި ފުރަތަމަ އާއިލާ އެވެ.


ICOCO buimuge aguvattaalumah masakkah kuri anhenakaa dhekolhah Ondhigo in massala hushahalhanee\nއައިކޮކޯ ބުއިމުގެ އަގުވައްޓާލުމަށް މަސައްކަތް ކުރި އަންހެނަކާ ދެކޮޅަށް އޮންދިގޯއިން މައްސަލަހުށަހަޅަނީ\nރާއްޖޭގެ ނަން މަޝްހޫރު ކުންފުންޏެއް ކަމަށްވާ އޮންދިގޯ ޕްރައިވެޓް ލިމިޓެޑްގެ ފަރާތުން ވިއްކަމުން އަންނަ އައިކޮކޯ ބްރޭންޑްގެ ސޮފްޓް ޑްރިންކާއި ބެހޭ ގޮތުން އަންހެނަކު ސޯޝަލް މީޑިއާ ގައި އެންޓި ކެމްޕެއިން ކޮށް ކުންފުނީގެ އަގު ވައްޓާލުމަށް މަސައްކަތް ކުރި މައްސަލައެއް ކޯޓަށް ހުށަހަޅާނެ ކަމަށް އޮންދިގޯއިން ބުނެފިއެވެ.\nއޮންދިގޯ ގެ ޗެއަރމަން އަދި މެނޭޖިން ޑައިރެކްޓަރ މުޙައްމަދު ޖުނައިދު ވިދާޅުވީ މައްސަލަ ބަލާނެ ކަމަށާއި ޕްރޮޑަކްޓްގެ އަގު ވައްޓާލުމަށް އޭނާ ކުރި ކަންތައްތަކުގެ އަގު ދޭން ޖެހޭނެ ކަމަށެވެ.\nމިމަހުގެ5ވަނަ ދުވަހު ސަމިއްޔާ އަބްދުﷲ ނަމަކަށް ކިޔާ އަންހެނަކު އޭނާގެ ފޭސް ބުކްގައި ކޮށްފައިވާ ޕޯސްޓެއްގައި ބުނެފައިވަނީ އައިކޮކޯގެ މި ބުއިމަށް ސަމާލުވާން ޖެހޭ ކަމަށާއި މީގެ ތެރޭގައި ހުންނަނީ ފައިބަރ އަދި ރަބަރު ވައްތަރުގެ އެއްޗެއް އަޅާފައި ކަމަށެވެ. އަދި މިކަން އެންމެ ފުރަތަމަ ފާހަގަކުރެވުނީ އޭނާގެ ދަރިއަކަށް ކަމަށާއި ފަހުން އޭނާ ވެސް ބެލި ބެލުމުން ރަބަރު ވައްތަރެއްގެ ނުވިރޭ ޕްލާސްޓިކް ގެ ބާވަތެއް ފުޅީގައި ހުރިކަމަށެވެ. އަދި އެފުޅި ފުޑް އެންޑް ޑްރަގް އޮތޯރިޓީ އާއި ހަވާލުކޮށް ދޭނެ ކަމަށާއި އަދި އެ ޕޯސްޓް ޑިލީޓް ކުރާނީ އެ އޮތޯރިޓީގެ ބަހެއް ލިބުމުން ކަމަށް ބުނެ 89 މީހަކު ޓެގް ކުރި ޕޯސްޓް ވަނީ އިރުކޮޅެއް ނުވަނީސް ރިމޫވް ކޮށްފައެވެ. ނަމަވެސް އޮންދިގޯއިން ވަނީ އެ ޕޯސްޓާއި އޭގެ ދަށުން މީހުން ކޮށްފައިވާ ކޮމެންޓް ތަކުގެ ސްކްރީންޝޮޓް ނަގާފައެވެ.\nމި ކަމާ ގުޅިގެން އޮންދިގޯއިން ބުނީ އެކުންފުނިން މާކެޓްކޮށް ބާރު ސްޕީޑުގައި ވިކެމުން ގެންދިޔަ ޕްރޮޑަކްޓެއްގެ އަގު ވައްޓައި އަދި ކުންފުނީގެ ވެރި ފަރާތުގެ އަގު ވައްޓާލުމަށް މީހަކު ކުރި މި އަމަލު ކުއްވެރި ކުރާ ކަމަށާއި މިފަދަ ނާތަހުޒީބު އަމަލު ހިންގަމުންދާ ފަރާތްތަކާ މެދު ފިޔަވަޅު އަޅަން ޖެހޭ ކަމަށެވެ.\nއޮންދިގޯއިން ހަމަ އެދުވަހު (5ޖެނުއަރީގައި ) މި މައްސަލަ މޯލްޑިވްސް ފުޑް އެންޑް ޑްރަގް އޮތޯރިޓީ އަށް ވަނީ ހުށަހަޅާފައެވެ. އަދި ޕްރޮޑަކްޓް ތަހުލީލު ކުރުމަށް ފަހު އެ އޮތޯރިޓީން އޮންދިގޯއަށް ފޮނުވި ލިޔުމުގައިވަނީ އައިކޮކޯ ބްރޭންޑްގެ ސޮފްޓް ޑްރިންކުތަކުގައި ހުރި ޖެލީފަދަ އެތިކޮޅު ތަކަކީ ޕްލާސްޓިކް ނޫން ކަމަށާއި ފުޅީގެ ލޭބަލް ގައިވާ ގޮތަށް އެއީ "ނަޓާޑިކޮކޯ" ކަމަށެވެ. އެއީ ކާށިކިރު ފާމެންޓް ކޮށްގެން އުފައްދާ ޖެލީފަދަ އެއްޗެއް ކަމަށް އެ އޮތޯރިޓީން ފޮނުވި ލިޔުމުގައި ވެއެވެ.\nއޮންދިގޯ އިަކީ ފެންވަރު ރަނގަޅު، މަޝްހޫރު ބްރޭންޑްތަކުގެ ކާނާ މާކެޓްކޮށް ވިއްކާ ކުންފުންޏެކެވެ. މީގެ ކުރިންވެސް އޮންދިގޯ އިން ވަނީ އެކުންފުނިން ވިއްކާ ޕްރޮޑަކްޓުތަކުގެ ފެންވަރު ބަލާލުމުގެ ފުރުސަތު ކަސްޓަމަރުންނަށް ހުޅުވާލާފައެވެ.\nއޮންދިގޯއިން ވިއްކާ ބައެއް ޕްރޮޑަކްޓް ތަކުގެ ތެރޭގައި އައިކޮކޯ ބުއިމުގެ އެކި ފްލޭވާ ތަކާއި އާޝިރުވާދް އާޓާ، ޝެފް ބްރޭންޑްގެ ބާސްމަތީ ރައިސް ، އަލިކެފޭ އަދި ޑެއިލީ މިލްކްފަދަ މަޝްހޫރު ޕްރޮޑަކްޓް ތައް ހިމެނެއެވެ.


Taliban inn varah avahah helmand province hifaane: Officialun\nތޯލިބާނުން ވަރަށް އަވަހަށް ހެލްމަންޑް ޕްރޮވިންސް ހިފާނެ: އޮފިޝަލުން\nހެލްމަންޑް އަވަށަށް ތާލިބާނުން ދިން ބޮމުގެ ހަމަލާއެއްގައި ޒަހަމްވި މީހަކަށް ސިފައިން އެހީތެރިވަނީ.\nއަފްގާނިސްތާނުގެ ހެލްމަންޑް ޕްރޮވިންސް ވަރަށް އަވަހަށް ތާލިބާނުންގެ ބާރުގެ ދަށަށް ގެންދާނެ ކަމަށް އަފްގާނިސްތާނުގެ ޑެޕިއުޓީ ގަވަރުނަރު މުހައްމަދު ޖަން ރަސޫލްޔާރް ވިދާޅުވެއްޖެ އެވެ.\nމުހައްމަދު އޭނާގެ ފޭސްބުކްގައި ރައީސް އަޝްރަފް ގާނީއަށް އެޑްރެސްކޮށް ލިޔެފައިވާ ސްޓޭޓަސް އެއްގައި ބުނީ ފާއިތުވެދިޔަ ދެދުވަހު ތާލިބާނުން ދިން ހަމަލާތަކުގައި އަފްގާނިސްތާނު ހަނގުރާމަވެރިންގެ 90 މީހުން މަރާލާފައިވާ ކަމަށެވެ.\nމުހައްމަދު ބުނީ ހެލްމަންޑް ޕްރޮވިންސް ތާލިބާނުންގެ ބާރުގެ ދަށަށް ގެންދިޔުން ހުއްޓުވަން މިހާރުން މިހާރަށް މަސައްކަތް ފަށަންޖެހޭ ކަމަށެވެ. އަދި އިނގިރޭސި ސިފައިންނާއި އެމެރިކާގެ ސިފައިން ހިމެނޭ ފައުޖުތައް އަހަރު ތަކެއް ވާންދެން އެސަރަހައްދު އެހެން ބައެއްގެ ބާރުގެ ދަށަށް ދިޔަ ނުދިނުމަށް އެތައް މަސައްކަތްތަކެއް ކުރި ކަން ފާހަގަކުރެއްވި އެވެ.\nމިމައްސަލަ ސޯޝަލް މީޑިއާގައި ހާމަ ކުރުމަކީ ރައީސް ވަރަށް ހިތްހަމަޖެހިނުލައްވާނެ ކަމެއްކަން އެނގޭ ކަމަށް އަދި އެހެން ނަމަވެސް މިއީ ހަނު ހުރެވޭނެ މައްސަލައެއް ނޫންކަން މުހައްމަދު އޭނާގެ ސްޓޭޓަސްގައި ފާހަގަކުރި އެވެ.\n"ހެލްމަންޑް ޕްރޮވިންސް މިއޮތީ ވަރަށް ނާޒުކު ފައްތަރެއްގައި. އެ ޕްރޮވިންސްގެ ޖެރެޝިކް އަދި ސަންގިން އަވަށުން ދެދުވަސް ތެރޭ 90 މީހުން އެވަނީ މަރާލާފައި. މިއީ ހަނު ހުރެވޭނެ މައްސަލަ އެއް ނޫން" މުހައްމަދު ލިޔެފައިވެއެވެ.\nމިދިޔަ އާދިއްތަ ދުވަހު މުހައްމަދު އަޕްޑޭޓް ކުރި ސްޓޭޓަސް އާއި ގުޅިގެން ރައީސް އަޝްރަފްގެ އޮފީހުން މިހާތަނަށް އެއްވެސް ފިޔަވަޅެއް ނާޅަ އެވެ.\nކާބުލްގެ ޑިފެންސް މިނިސްޓްރީ އިން ވަނީ ހެލްމަންޑް އަވަށް ތާލިބާނުގެ ބާރުގެ ދަށަށް ގެންދާނެ ކަމަށް ބުނި ވާހަކަ ދޮގު ކޮށްފައެވެ. ނަމަވެސް ފާއިތުވެދިޔަ ދެދުވަހު 90 މީހުން މަރާލި ކަމަށް ބުނާ މައްސަަލަ ދޮގުކޮށްފައެއް ނުވެއެވެ.\nމުހައްމަދުގެ އިތުރުން އެހެން އޮފިޝަލުންވެސް ވަނީ ތާލިބާނުން ހެލްމަންޑް ޕްރޮވިންސް އެމީހުންގެ ބާރުގެ ދަށަށް ގެންނަށް އުޅޭ ކަމަށް ބުނެފަ އެވެ.\nއަފްގާނިސްތާނުގައި ހިނގަމުންދާ ދާޚިލީ ހަނގުރާމައަށް އެމެރިކާ ސިފައިން ފޮނުވާނެ ކަމަށް އެމެރިކާގެ ރައީސް ބަރަކް އޮބާމާ ވަނީ އޮކްޓޫބަރު މަހުގެ ތެރޭގައި އިއުލާނު ކޮށްފަ އެވެ.\nމުހައްމަދަކީ ފޭސްބުކްގައި މިމައްސަލަ ފެންމަތި ކުރި ދެވަނަ އޮފިޝަލެވެ. އަފްގާނިސްތާނުގެ ސްޕައި އެޖެންސީގެ ޗީފް ރަހްމަތުﷲ ނާބިލް ވެސް ވަނީ ޕާކިސްތާނުގައި ރައީސް އަޝްރަފް ޑިޕްލޮމެޓިކް ހަރަކާތްތައް ކުރިއަށް ގެންގޮސްފައިވާ މިންވަރު ފޭސްބުކްގައި ހާމަކުރުމަށްފަހު މަގާމުން އިސްތިއުފާ ދީފައެވެ.


Commission ge draft report aammu kuree rangalhu niyathehgaitho suvaalu ufedhey: Gasim | Mihaaru\nމަޖިލީހުން މީގެ ކުރިން ބޭއްވި ބައްދަލުވުމެއްގައި، މަޖިލީހުގެ ރައީސް، ރައީސް ނަޝީދު (ކ-2) އަދި ޖުމްހޫރީ ޕާޓީގެ ލީޑަރު ގާސިމް ބައިވެރިވެވަޑައިގަންނަވަނީ.-- ފޮޓޯ: ހުސެއިން ވަހީދު/ މިހާރު\nކޮމިޝަންގެ ޑްރާފްޓް ރިޕޯޓު އާއްމުކުރީ ރަނގަޅު ނިޔަތެއްގައިތޯ ސުވާލު އުފެދޭ: ގާސިމް\n12 ސެޕްޓެމްބަރ 2019 - 00:549comments\nމަޖިލީހުގެ ރައީސް، ރައީސް މުހައްމަދު ނަޝީދު ރިޔާސީ ކޮމިޝަންގެ ޑްރާފްޓް ރިޕޯޓު އާއްމުކުރީ ރަނގަޅު ނިޔަތެއްގައިތޯ ސުވާލު އުފެދޭކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހިމް މިރޭ ވިދާޅުވެއްޖެ އެވެ.\nޖޭޕީއާ މެމްބަރުންތަކެއް އަލަށް ގުޅުމަށް ބޭއްވި ރަސްމިއްޔާތުގައި ވާހަކަދައްކަވަމުން މާމިނގިލީ ދާއިރާގެ މެމްބަރު ވިދާޅުވީ މަރާލާފައިވާ މީހުންނާއި ވަގަށް ނަގާފައިވާ މީހުންގެ މައްސަލަތައް ބަލަން އުފެއްދި ކޮމިޝަންގެ ރިޕޯޓު، ނިމުމަކާ ހަމައަށް ނުދަނީސް އެކަން ހާމަކޮށްގެން ނުވާނެ ކަމަށެވެ. އެހެން ނޫންނަމަ އޭގައި އެޅިދާނެ ވަރަށް ބޮޑު ހުރަސްތަކެއް އެބަހުރި ކަމަށް ވިދާޅުވި އެވެ.\nގާސިމް ވިދާޅުވީ އޭނާ އަށް ވެސް ރިޕޯޓު ލިބިވަޑައިގަތް ކަމަށާއި އެކަމަކު އެއްވެސް މީހަކަށް އެ ދައްކާފައިނުވާނެ ކަމަށެވެ. އޭނާ ވިދާޅުވީ ޝަރީއަތުގައި އޮންނަ މައްސަލައަކާއި ތަހުގީގުކުރަމުންދާ މައްސަލައަކާ ގުޅޭގޮތުން އެއްވެސް މީހެއްގެ އަތުގައި އޮންނަ ލިޔެކިޔުމެއް ލީކު ކުރުމަކީ އެކަކު ވެސް ކޮށްގެންވާނެ ކަމެއް ނޫން ކަމަށެވެ.\nވަކި ބޭފުޅެއްގެ ނަން ހާމަނުކޮށް ގާސިމް ވިދާޅުވީ ރިޕޯޓު އާއްމުކުރުމުން ހެކިދޭން ހުންނަ މީހާ ހެކި ދިނުމުގައި އުނދަގޫތަކެއް ދިމާވާނެ ކަމަށެވެ. އެހެންކަމުން އެއީ ރަނގަޅު ނިޔަތެއްގައި ކުރި ކަމެއްތޯ ސުވާލު އުފެދެންޖެހޭ ކަމަށް ވިދާޅުވި އެވެ.\nވަގަށް ނަގާފައިވާ ނޫސްވެރިޔާ ރިލްވާން އަހުމަދުގެ މައްސަލައިގައި ކޮމިޝަނުން ތައްޔާރުކުރި ރިޕޯޓު، އެ ކޮމިޝަނުން ވަނީ ނަޝީދަށް އަރުވައިފަ އެވެ. އެމަނިކުފާނު ވަނީ ގާސިމް ވެސް ހިމެނޭގޮތަށް މަޖިލީހުގެ ޕާލިމަންޓަރީ ގްރޫޕުތަކުގެ ލީޑަރުންނަށް އެ ރިޕޯޓު ހިއްސާކުރައްވައިފަ އެވެ.\nސޯޝަލް މީޑިއާގައި ސަލާމަތީ ބާރުތަކަށް ކިޔަމުންދާ ފާޑުކިޔުންތަކަށް ވެސް ގާސިމް ވަނީ ރައްދުދެއްވައިފަ އެވެ. އޭނާ ވިދާޅުވީ ގައުމެއްގައި އަމާންކަމާއި މިނިވަންކަން އޮންނާނީ އެ ގައުމެއްގައި ފުލުހުންނާއި ސިފައިންގެ މަސައްކަތުން ކަމަށެވެ. އެހެންކަމުން އެ މީހުންނަށް އެއްޗެހި ކިޔައިގެން ދެކޮޅު ޖެއްސޭނެ އެއްވެސް ގޮތެއް ނޯންނާނެ ކަމަށް ވިދާޅުވި އެވެ.\nއޭނާ ވިދާޅުވީ ސޯޝަލް މީޑިއާގައި ފުލުހުންނަށް ޖެއްސުންކޮށް ފާޑުކިޔަނީ ކޮން ބައެއްކަން އެނގޭ ކަމަށާއި އެއީ އެއްގޮތަކަށް ވެސް ކުރަން ހެޔޮވާވަރުގެ ކަމެއް ނޫން ކަމަށެވެ.\nނުފޫޒެއް އޮވެގެން ވަކި ކަންތަކެއް ނުވެ ހިނގައިދާނެ ކަމަށާއި ނަމަވެސް އެއީ މުޅި މުވައްސަސާ ބަދުނާމުކުރަންޖެހޭ ކަމެއް ނޫން ކަމަށް ވިދާޅުވި އެވެ. ފުލުހުން ފާރަލާކަމަށް ނަޝީދު ވިދާޅުވި ވިދާޅުވުމަށް އިޝާރާތް ކުރައްވައި ގާސިމް ވިދާޅުވީ "މިހުރީ ހަޑިހުތުރު ވާހަކަ" ކަމަށެވެ.\n"ސިފައިންނާއި ފުލުހުން އަދި ޝަރުއީ ކޯޓުތަކާ ބެހޭގޮތުން ދައްކާ ހަޑިހުތުރު ވާހަކައާ މި ކަންތައްތަކަކީ އެއްގޮތަކަށް ވެސް މަސްލަހަތު ގެއްލިގެންދާނެ، ގައުމުގައި ހަމަނުޖެހުން އަތުވެދާނެ ގޮތަކަށް ކަންތައް ކޮށްގެންވާނެ ކަމެއް ނޫން،" ގާސިމް ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު މެމްބަރު ގާސިމް އިބްރާހިމް (މާމިގިލި) ޖުމްހޫރީ ޕާޓީ ރިޔާސީ ކޮމިޝަން\nގާސިމް، ނަޝީދަށް: ސަލާން ޖެހިކަން ހަނދާންނެތުނީތޯ؟


Mihaaru dhuvaalaku annanee 4,776 touristun\nމިހާރު ދުވާލަކު އަންނަނީ 4,776 ޓޫރިސްޓުން\nސްޕޭންގެ އައިބީރިޔާ އެއާލައިނުން އައި ޓޫރިސްޓުންނަށް މަރުހަބާ ކިޔަނީ -- ފޮޓޯ: އެމްއޭސީއެލް\nރާއްޖޭގެ އެންމެ އުއްމީދީ ދެ މާކެޓު ހަނގުރާމައެއްގެ ތެރޭގައި އޮތްއިރު، މި ވަގުތު ރާއްޖެއަށް ދުވާލަކު އަންނަ ޓޫރިސްޓުންގެ ނިސްބަތް ހުރީ 4,776 ގައި ހިފެހެއްޓިފަ އެވެ.\nޓޫރިޒަމް މިނިސްޓްރީގެ އެންމެ ފަހުގެ ތަފާސް ހިސާބުތައް ދައްކާ ގޮތުން މިހާރު ރާއްޖޭގެ "ޑެއިލީ ޓޫރިސްޓު އެރައިވަލްސް" ނުވަތަ ދުވާލެއްގެ މައްޗަށް އަންނަނީ 4,776 ޓޫރިސްޓުންނެވެ. މި އަދަދަކީ މިދިޔަ އަހަރާ ބަލާއިރު ނިސްބަތުން އިތުރު ވުމެކެވެ.\nމި އަހަރުގެ ޖެނުއަރީ މަހު އެވްރެޖު ޑެއިލީ އެރައިވަލްސް އުޅުނީ 4,250 ގަ އެވެ. ނަމަވެސް ފެބްރުއަރީ މަހުގެ ޑެއިލީ އެރައިވަލްސް ހުރީ 5,322 ގަ އެވެ.\nއެ މިނިސްޓްރީގެ ތަފާސް ހިސާބުތައް ދައްކާ ގޮތުން މި މަހުގެ މިހާތަނަށް ރާއްޖޭގައި ޓޫރިސްޓެއް އެވްރެޖުކޮށް މަޑުކުރަނީ 8.8 ދުވަހު އެވެ. ނަމަވެސް ޖެނުއަރީ މަހު ޓޫރިސްޓުން އެވްރެޖު ގޮތެއްގައި ނުވަ ދުވަހު ރާއްޖޭގައި މަޑުކޮށްފައިވެ އެވެ. އަދި ފެބްރުއަރީ މަހު ޓޫރިސްޓުން އެވްރެޖު ގޮތެއްގައި 8.6 ދުވަހު ރާއްޖޭގައި މަޑުކޮށްފައިވާ ކަމަށް ތަފާސްހިސާބުތަކުން ދައްކަ އެވެ.\nމި އަހަރުގެ މިހާތަނަށް ބަލާއިރު ރާއްޖެއަށް ޖުމްލަ 324,742 ޓޫރިސްޓުން އައިސްފައިވެ އެވެ. މި އަދަދަކީ މިދިޔަ އަހަރުގެ މި މުއްދަތުގައި އައިސްފައިވާ 218,472 ޓޫރިސްޓުންނާ އަޅާ ކިޔާނަމަ 48.6 ޕަސެންޓުގެ އިތުރުވުމެކެވެ.\nމި އަހަރުގެ މިހާތަނަށް ބަލާއިރު އެންމެ ގިނައިން ޓޫރިސްޓުން އައިސްފައިވާ ރަޝިއާ އިން 48,173 ޓޫރިސްޓުން އައިސްފައިވެ އެވެ. މިއީ ޓޫރިޒަމްގެ 14.8 ޕަސެންޓުގެ އިތުރުވުމެކެވެ.\nޓޫރިސްޓް އެރައިވަލް މިނިސްޓްރީ އޮފް ޓޫރިޒަމް\nމިއަހަރު ކުރިއަރާނެ އިގްތިސޯދަކީ ރާއްޖެ: އޭޑީބީ


India in 1000 kudhinah Cricket jersey hadhiyaakohfi | Mihaaru\nއިންޑިއާ އެމްބެސެޑަރު ސަންޖޭ ސުދީރު (ވ) އާއި އެޑިއުކޭޝަން މިނިސްޓަރު އައިޝަތު އަލީ (ކ-2) ދަރިވަރަކަށް ޖާޒީއެއް ހަދިޔާކުރާއިރު ކްރިކެޓް ބޯޑުގެ ރައީސް އަފްލާހު ބައިވެރިވަނީ.\nއިންޑިއާ އިން 1000 ކުދިންނަށް ކްރިކެޓް ޖާޒީ ހަދިޔާކޮށްފި\n09 އެޕްރީލް 2019 - 12:21 1 comment\nރާއްޖޭގެ ކްރިކެޓުގެ ޔޫތު ޑިވެލޮޕްމަންޓް ޕްރޮގްރާމް (ވައިޑީޕީ) އާއި އިންޓަ ސްކޫލް މުބާރާތްތަކަށް ހާއްސަކޮށްގެން 1000 ކުދިންނަށް އިންޑިއާ ސަރުކާރުން ކްރިކެޓް ޖާޒީ ހަދިޔާކޮށްފި އެވެ.\nރާއްޖޭގައި ހުންނަ އިންޑިއާ އެމްބަސީ މެދުވެރިކޮށް ދިން މި އެހީގައި ހިމެނެނީ ޖާޒީ އާއި ޓްރެކްޝޫޓާއި ތޮތްޕެވެ. މިއަދު ހެނދުނު ބޭއްވި ރަސްމިއްޔާތެއްގައި ކުދިންނަށް މިތަކެތި ރަމްޒީ ގޮތުން ހަވާލުކުރެއްވީ އިންޑިއާގެ އެމްބެސެޑަރު ސަންޖޭ ސުދީރު އާއި އެޑިއުކޭޝަން މިނިސްޓަރު ޑރ. އައިޝަތު އަލީ އެވެ.\nކްރިކެޓް ބޯޑުގެ ޖެނެރަލް ސެކްރެޓަރީ އަލީ ފާއިޒް (ފަޔާ) ވިދާޅުވީ އިންޑިއާ ސަރުކާރުގެ މި އެހީއަކީ ކްރިކެޓް ކުރިއެރުވުމަށް ލިބިގެންދިޔަ ވަރަށް ބޮޑު އެހީއަކާއި ހިތްވަރެއް ކަމަށެވެ.\n'ވައިޑީޕީ އާއި އިންޓަ ސްކޫލް މުބާރާތްތަކަށް މިހާތަނަށް އެސޯސިއޭޝަން އެޓަޔާ މިފޯރުކޮށްދެނީ. އެ އެހީތެރިކަން އިންޑިއާ އިން ފޯރުކޮށްދިނުމުން އަޅުގަނޑުމެންނަށް ވަރަށް ބޮޑަށް ލުއިވާނެ. އަދި މީގެ ސަބަބުން އިތުރު ގިނަ ބަޔަކަށް އަޅުގަނޑުމެންނަށް އެހީތެރިކަން ފޯރުކޮށްދެވޭނެ އަދި އެއާ އެކު ގިނަ ބަޔަކު މީގެ ތެރޭގައި އިންވޯލްކުރެވޭވެ،" ފަޔާ ވިދާޅުވި އެވެ.\nމިހާރު ވައިޑީޕީ ހިންގަނީ މާލޭގެ އިތުރުން ލ. ކުހަހަންދޫ އާއި ފުވައްމުލަކުގަ އެވެ. ފަޔާ ވިދާޅުވީ މި އެ ޕްރޮގްރާމް އުތުރަށް ފުޅާކުރަން ވިސްނަމުން އަންނަ ދަނޑިވަޅެއްގައި މި އެހީގެ ސަބަބުން އެކަމަށް ވެސް ހިތްވަރު ލިބިއްޖެ ކަމަށެވެ.\nއާ ސަރުކާރާ އެކު އިންޑިއާ އާއި ރާއްޖެއާ ދެމެދު ގުޅުން ވަރަށް ބޮޑަށް ބަދަހިވެފައިވާއިރު އޭގެ ތެރެއިން ލާފައި ކުޅިވަރުގެ ދާއިރާ އިން ރާއްޖެ އަށް އިންޑިއާ އިން އަންނަނީ އެހީތެރިކަން ފޯރުކޮށްދެމުންނެވެ. އެގޮތުން ރާއްޖޭގައި ކްރިކެޓް ސްޓޭޑިއަމެއް އަޅައިދޭން އިންޑިއާ ސަރުކާރުން ވަނީ ނިންމައިފަ އެވެ. ކްރިކެޓް ވޯލްޑް ކަޕުގެ ޗެމްޕިއަންކަން ދެ ފަހަރު ހޯދާފައިވާ އަދި ދުނިޔޭގެ އެންމެ ވަރުގަދަ އެއް ކްރިކެޓް ލީގު އޮންނަ އިންޑިއާ އިން ދާދި ފަހުން ވަނީ ރާއްޖެއާ ގުޅިގެން 'މޯލްޑިވްސް އިންޑިއާ ކްރިކެޓް ސީރީޒް" ނަމުގައި ހާއްސަ މެޗުތަކެއް ބާއްވައިފަ އެވެ. އިންޑިއާގައި އުފެދުނު އެންމެ މޮޅު އެއް ކުޅުންތެރިޔާ ޔުވްރާޖް ސިންގް ހިމެނޭ އެއާ އިންޑިއާގެ ޓީމުން މާލެ އައިސް ރައީސް އިބްރާހިމް މުހައްމަދު ސޯލިހުގެ ޓީމަކާއި ގައުމީ ކްރިކެޓް ޓީމާ ދެކޮޅަށް މެޗެއް ކުޅުނެވެ.\nމީގެ އިތުރުން އެހެން ކުޅިވަރުތަކުން އެހީ ފޯރުކޮށްދޭނެ ގޮތްތަކާ ބެހޭގޮތުން މަޝްވަރާކުރެއްވުމަށް އެމެބްސަޑަރު ސުދީރު ވަނީ އެކްޓިން ސްޕޯޓްސް މިނިސްޓަރު އަލީ ވަހީދާ މިދިޔަ ހަފުތާގައި ބައްދަލުކުރައްވައިފަ އެވެ. އެ ބައްދަލުވުމުގައި މިނިސްޓަރ ވަނީ މި އަހަރުގެ ފުޓްބޯޅަ ސީޒަން ހުޅުވާ މެޗަށް އިންޑިއާ ގައުމީ ފުޓްބޯޅަ ޓީމާއި ބޮލީވުޑުގެ ފިލްމީ އަދި މިއުޒިކީ ތަރިން ރާއްޖެ އައުމަށް ދައުވަތު ދެއްވައިފި އެވެ.\nއިތުރު ލިޔުންތައް ކްރިކެޓް ކްރިކެޓް ބޯޑް އޮފް މޯލްޑިވްސް